
Lukijalle 


Tutustuin viktoriaanisen kuvanveiston tutkijaan Benedict Readiin 
Leedsin yliopistossa 1990-luvun puolivälissä. Hän esitteli minulle 
jotain, mitä en osannut arjessa nähdä: 1800-luvun monumentaali- 
veistosten mykän maailman. Kuten oli tarkoitettu, hämmennyin 
tajutessani, miten valtavan huomion kohteena nämä teokset olivat 
aikanaan olleet ja kuinka ne olivat kerran edustaneet alansa uusin- 
ta uutta. Kuvataiteilijana monumenttien kulttuurihistoria tietysti 
kiinnosti minua, mutta sitäkin enemmän huomasin pohtivani 
niiden maailmaan tulemisen aineellisia ehtoja. Se, miksi jokin on 
tehty, johti kysymyksiin ”miten” ja ”missä”. 

Ensimmäisen yritykseni kuvanveistäjä Sjöstrandin Porthanin 
ymmärtämiseksi kirjoitin Ben Readin muistokirjaan vuonna 2018. 
Suomen Kulttuurirahaston apuraha Eeva-Liisa Vuoksisen rahas- 
tosta neljä vuotta myöhemmin mahdollisti perusteellisemman 
tutkimusrupeaman, mistä lämmin kiitos. Sen aikana, keväällä ja 
kesällä 2022, keskeisiä työpisteitäni ovat olleet Roomassa Villa Lan- 
te, American Academy in Rome ja Bibliotheca Hertziana, Lontoos- 
sa National Art Library, sekä Miinchenissä kerrassaan lyömätön 
Zentralinstitut für Kunstgeschichte. Kotimaassa työtäni ovat ko- 
koelmillaan siivittäneet muuan muassa Kansallisgallerian arkisto, 
Kansalliskirjasto, Museovirasto, Suomalaisen Kirjallisuuden Seu- 
ran arkisto ja Turun museokeskus. Kiitän mielelläni kirjastojen ja 
arkistojen henkilökuntaa kaikesta, niin nytkin. 

Käännökset ovat omiani, ellei muuta mainita. Suomenkielisten 
aikalaistekstien kieliasun olen säilyttänyt sellaisenaan, ainoastaan 
w on nyt v. Teoksen lopussa olevasta hakemistosta löytyvät keskei- 
set paikat sekä historialliset henkilöt elinvuosineen. 

| Johdanto eli mitä katsotaan? 


Tämän kirjan aiheena on Suomen ensimmäinen julkinen veistos, 
Turussa vuonna 1864 paljastettu Henrik Gabriel Porthanin muisto- 
patsas, lyhyesti Porthan. Miksi? Kysymykselle on perusteensa, sil- 
lä yleistä uteliaisuutta patsas on viimeisen sadan vuoden aikana 
herättänyt vähänlaisesti, akateemista kiinnostustakin pikemmin 
velvollisuudesta kuin innosta. Minkä takia Porthanista nyt on 
aiheeksi? 

Vastaukseni on kolmiosainen. Ensinnäkin siksi, että kuvanveis- 
täjä Carl Eneas Sjöstrandin muovailema patsas on hieno taideteos, 
joka ansaitsee tulla tarkemmin katsotuksi — tai katsotuksi ylipään- 
sä. Toisekseen, koska Porthan on merkittävä myös osana laajem- 
paa kansainvälistä ilmiötä. Se ilmentää aikakautta, jolloin julkisia 
veistoksia alettiin eri puolilla maailmaa pystyttää kirjallisuuden ja 
tieteen edustajille — ei siis enää vain kuninkaille ja sotapäälliköille, 
mutta ei toisaalta vielä aivan kenelle tahansa, esimerkiksi urheilu- 
sankareille. Kolmanneksi on syytä avartaa käsitystä siitä, miten 
Turussa istuva pronssihahmo, joka vaati usean vuoden mittaisen 
ja monivaiheisen työrupeaman, on ylipäänsä tehty. Tiivistäen kir- 
jani polttopisteessä ovat siis kolmiulotteinen taideteos, sen mah- 
dollistanut aatemaailman muutos, sekä monumentaaliveistoksen 
tekemisen arkinen käytäntö ja logistiikka." 

Lähtöoletukseni on, että Porthanin patsaan tarkastelua on vai- 
keuttanut ensisijaisesti kaksi asiaa: teoksen tyylilaji ja kansallinen 


1 Keskityn Porthanin figuuriin tietoisena siitä, että monumentin jalusta ja sen 
reliefit ovat olennainen osa kokonaisuutta. Reliefeistä ks. kirjan viimeinen luku. 

”Me saamme pitää itseämme onnellisina, me, jotka seisomme tämän 
vielä verhotun patsaan ympärillä, että meidän on suotu ensimmäisinä 
nähdä se. Paljastu siis, sinä taiteilijan luovan hengen muovailema kuva 
[- -]”, lausui Fredrik Cygnaeus Porthanin patsaan paljastustilaisuudessa 
Turussa 9.9.1864. Cygnaeus 2009, 348. Valokuvat: J. Reinberg. Vapriikki, 
Tampere ja Turun museokeskus. 

viitekehys. Ensimmäistä voidaan nimittää myös makukysymykseksi. 
Sjöstrandin veistoksen akateeminen uusklassismi ei enää 1860-lu- 
vulla kulkenut taiteellisen kehityksen kärjessä ja patsas oli jo 
paljastuessaan hieman vanhahtavan oloinen. Myöhemmät vuosi- 
kymmenet ovat suosineet toisenlaista taiteellista näkemystä — rea- 
listisempaa, ekspressiivisempää, abstraktimpaa, siis periaatteessa 
kaikkea muuta kuin tätä. Samalla teoksen esteettinen koodisto on 
hautautunut jonnekin taiteen vuosisataisen uutuudenetsinnän alle. 
On unohtunut, kuinka Porthanin kaltaista veistosta tulisi katsoa.? 
Kotoperäisyyteen keskittynyt historiankirjoitus on osaltaan vielä 
kaventanut näkökulmaa. Tutkimuksissa on alkuhetkistä lähtien 
(Lagus 1878) selostettu monumenttihankkeen rahankeruuta ja ky- 
sytty, kuka ja mikä oli Porthan. Vähemmän on pohdittu niitä puit- 
teita, joissa kuvanveistäjä Sjöstrand teoksensa hahmotti ja valmisti. 
Pienessä maassa julkisen veistoksen synnyttäminen oli kieltämättä 
iso ponnistus ja alku laajemmalle suurmiespatsaiden sarjalle, jossa 
omansa saivat Runeberg, Lönnrot ja muut. Turun patsaan rahoi- 
tus kansalaiskeräyksellä olkoon vastakin kunniakas osa Suomen 
kulttuurihistoriaa, mutta itse taideteos nousee paremmin näkyviin 
vasta kun se sijoitetaan kotimaata avarampaan kehykseen 3 
Porthanin patsas on todellakin kansainvälinen esine. Sen pani 
alulle Venäjän keisarikunnan luoteisosassa ruotsinkielinen älymys- 
tö, joka tahtoi ajaa suomalaisen kulttuurin asiaa kunnioittamalla la- 
tinaksi kirjoittanutta miestä. Teoksen sai toteuttaakseen tukholma- 
lainen, Kööpenhaminassa ja Mänchenissä opintojaan täydentänyt 
taiteilija. Hän muovaili työn Roomassa italialaisten ammattilaisten 


2 Asia ei liity pelkästään Porthanin tyyliin, vaan myös sen ympärillä vallinneeseen 
taiteelliseen tyhjiöön. Veistoksen alkuperäistä visuaalista suuruutta voi tavoitella 
muistuttamalla itselleen, että seuraava vastaava teos nähtiin Suomessa vasta 
kaksikymmentäyksi vuotta myöhemmin (Runebergin patsas 1885). 

3 Tarkastelen Sjöstrandin työtä lähinnä pohjoismaisen ja saksalaisen viitekehyk- 
sen kautta. Huomioin lisäksi yhdysvaltalaiset veistäjät Roomassa, koska heidän 
ja Sjöstrandin työskentelyssä on yhtäläisyyksiä. Uusklassistinen kuvanveisto Eng- 
lannissa ja Ranskassa tarjoaa myös vertailukohteita, olkoon että ranskalaisen tai- 
teen kohdalla tyylierot ovat jo suurempia kuin yhtäläisyydet. 

auttamana ja valatti sen baijerilaisessa valimossa, josta vastaavia 
teoksia lähti eri puolille Eurooppaa, mutta myös valtameren taak- 
se Yhdysvaltoihin, Kolumbiaan ja Peruun. Kansainvälinen esine 
Porthan on myös tyylinsä vuoksi. Uusklassismin ilmiöt levisivät 
muotina 1700- ja 1800-luvuilla niillekin seuduille, joilla antiikin 
kulttuuria ei koskaan nähty. Taiteilijat kehittivät kuvakielen, joka 
ammensi vanhasta, mutta oli silti uudenlainen. Miten tavoittaa 
tuo sittemmin haihtunut moderniuden tuntu? Se ei ole kaikin osin 
helppoa, sillä painotetusti mieshahmoisia monumentteja on vii- 
me vuosikymmeninä tarkasteltu myös julkisen tilan ideologisina 
epäkohtina ja taiteesta irrallisina virhemerkkeinä, jotka ansait- 
sevat kadota.t Tähän joukkoon ei Turun Porthan sentään kuulu, 
olkoonkin, että saman aikakauden teoksia on Suomessakin aina- 
kin kerran esitetty poistettaviksi puhtaasti esteettisin perustein. 
Porthanin ominaislaadun selvittämiseksi tarvitaan uusklassismin 
paitsi kriittistä myös ymmärtävää katsomista. Sadan vuoden ke- 
hityskulku kreikkalaisen veistotaiteen ”luonnollisuuden” ihailusta 
akateemiseen monumentaalitaiteeseen ja historiallisten henkilöi- 
den kuvaamiseen sisälsi monia kulttuurisia sopimuksia. Se, että 
herra Porthan istuu, on niistä yksi. 


4 — Vallan ja aatteiden vaihtuessa vanhat monumentit kuuluvat usein symboleihin, 
joista halutaan eroon. Suomessa poliittisesti motivoituja esityksiä 1800-luvun 
monumentin vaihtamisesta tai poistamisesta on aikoinaan tehty Senaatintorin 
Aleksanteri II:n patsaasta, ks. Aittomaa 2017, 216-233. Viime vuosikymmeninä 
kansainvälistä huomiota on saanut 1800-luvun kolonialistien sekä Amerikan kon- 
federaation historiaan liittyvien monumenttien poistaminen. Vastaavin perustein 
”poistettuihin” 1800-luvun patsaisiin voidaan lukea myös ne kaksi, jotka IRA rä- 
jäytti irti jalustoiltaan Dublinissa 1970-luvulla, ks. Read 1982, 40. 

5 Arkkitehti Heikki Siren ehdotti vuonna 1962 apostolien patsaiden poistamista 
Helsingin Tuomiokirkon katolta, koska ne hänen mukaansa ovat vain Engelin 
ylevän konseption sattumanvaraisena koristeellisena painolastina ja ”vieraana, 
bysanttilaisperäisenä vaikutteena”. Siren 1964, 148. 

Tutkimuksen ja taiteen historiat 


Suomalaisen kuvanveiston historian uudempi tutkimus painottuu 
raskaan sarjan osalta uusklassismia tuoreempiin töihin. Alan pe- 
rusteos, Liisa Lindgrenin Monumentum (2000), käsittelee 1900-lu- 
vun monumentaaliveistoksia ja ohittaa luonnollisesti Carl Eneas 
Sjöstrandin tutkimuskohteena. Sama koskee Mari Tossavaisen 
väitöskirjaa Kuvanveistotyö (2012), jonka aiheena on Sjöstrandin 
1800-luvun lopussa syrjäyttäneen sukupolven edustaja Emil Wik- 
ström.* On siis lähdettävä liikkeelle kauempaa. Sjöstrandista löytyy 
kaksi perinteistä biografista esitystä (Nervander 1900; Tolvanen 
1952). Ensimmäinen on artikkeli, jossa taiteilijan tuntenut aika- 
lainen kertaa ikääntyneen ja nuoremmilta jo miltei unohtuneen 
uranuurtajan työtä. Jälkimmäinen on kirjan mittainen tutkimus, 
johon lähes kaikki myöhemmät kirjoittajat ovat nojanneet. Siinä 
taidehistorioitsija rakentaa vanhalle pohjalle, mutta tasapainoilee 
kohteensa taiteellisen laadun äärellä. Yhtäältä Sjöstrandilla oli 
”puhdas ja rehellinen plastillinen käsitys ja synnynnäinen veistok- 
sellinen muototaju” toisaalta hänen muodonkäsittelynsä todetaan 
olleen kuivakasta ja sommittelun epävarmaa, eikä piirtäminen kos- 
kaan ollut erityisen hyvää. Olosuhteet Suomessa eivät myöskään 
olleet sellaiset, että taiteilija olisi voinut ”aidosti ja riippumattomas- 
ti toteuttaa omaa yksinkertaista, miehekästä, sisältä päin luovaa 
taiteellista käsitystään”? Puhdas, rehellinen, yksinkertainen, mie- 
hekäs - näitä laatusanoja en lähde purkamaan, mutta kertoo jotain 
Sjöstrandin ympärillä leijuvasta pölystä, että uusia näkökulmia ei 
juuri ole esitetty. Tekijän Kalevala-aiheiset teokset — epäilemättä 


6 —Kuvanveistoa käsittelee osittain myös Sofia Aittomaa väitöskirjansa artikkeleissa 
(2013, 2017), joissa aiheina ovat keisarilliset monumentit kuten Turun Akatemia- 
taloon sijoitettu Aleksanteri I:n kolossaalinen rintakuva (Ivan Martos 1814) ja Se- 
naatintorille pystytetty Aleksanteri II:n patsas (Walter Runeberg 1894). Ks. myös 
tuoreet elämäkerrat Roomassa Sjöstrandin tavoin työskennelleistä kuvanveistä- 
jistä Erik Cainbergista (Henrik Knif 2015) ja Walter Runebergista (Mia Grönstrand 
2021). 

7 Tolvanen 1952, 8; 32; 185. 

rehelliset — jäävät tässä yhteydessä sivuun, vaikka yhden veistoksen 
kohdalla saatankin hieman täydentää aiempaa tutkimusta (Erva- 
maa 1981). 

Sjöstrand ei ole kenenkään papereissa suuri lahjakkuus, mut- 
ta pääteos Porthan on sentään kerran mainittu kauniiksi, sopu- 
suhtaiseksi ja tyylipuhtaaksi.? Tämä on rohkaisevaa. Enemmän kuin 
patsaasta on kuitenkin kirjoitettu asioista sen ympärillä. Hankkeen 
syntyhistoria (Lagus 1878; Matinolli 1963; Viljo 2012) ja ulkotaiteelli- 
nen kysymys henkilö Porthanin ulkonäöstä (Wennervirta 1939; Tal- 
vio 1982) ovat saaneet omat tutkielmansa. Patsaan jalustan inskrip- 
tiot ja symboliikka on myös luettu (Viljo 2012; Kivimäki 2020). Sen 
sijaan Porthanin taidehistoriallinen genealogia ja paikka aikalais- 
taiteen kentällä on jäänyt vähemmälle tarkastelulle (Nummelin 
1974; Siukonen 2018). Sitä aihealuetta lähden nyt täydentämään ja 
syventämään. Samalla Sjöstrand-tutkimuksen painopiste siirtyy 
ensimmäistä kertaa kuvanveistoon eli veistoksen valmistamiseen. 
Tähän sisällytän käsin tekemisen ja käsitteellisyyden, toisin sanoen 
kaikki ne aineelliset ja aatteelliset puitteet, joita suuren teoksen to- 
teutus 1800-luvun puolivälissä taiteilijalta edellytti. 

Keskittyminen kansalliseen tarinaan on merkinnyt, että Port- 
hanin äärellä myös lukemisto on rajautunut suppeasti kotimaisiin 
lähteisiin ja parhaissa tapauksissa pohjoismaiseen tutkimuskirjal- 
lisuuteen. Edellisiin en pysty tuomaan merkittäviä uusia lisiä. Mo- 
numentin tilanneen Suomalaisen Kirjallisuuden Seuran arkistoon 
alkuperäisdokumentteja on aikoinaan tallennettu satunnaisesti, 
eikä esimerkiksi Porthanin pienoismallista ja täysikokoisesta kipsi- 
valoksesta otettuja historiallisia valokuvia enää löydy. Tapahtumien 
valottaminen päähenkilön kirjallisen jäämistön avulla on sekin 
vaikeaa. Sjöstrand ei ollut kynäniekka ja säilyneissä kirjeissä on 
hyvin vähän ympäristön ja taiteellisen työn kuvausta. Porthania 
tehdessä pääasiallisina aiheina ovat vilpittömät kiitokset Suomesta 


8 Wennervirta 1939, 172. Veistosta on myös kuvailtu sanoilla ”miehekkään vaati- 
maton ja yksinkertainen”. Tolvanen 1952, 97. Millainen veistos mahtaisikaan olla 
tämän vastapari: ”naisellisen vaativa ja monimutkainen”? 

Carl Eneas Sjöstrand. Käyntikorttivalokuva, n. 1858. Museovirasto, Histo- 
rian kuvakokoelma. CC BY 4.0. 

saadusta tuesta ja pyynnöt seuraavista rahasuorituksista. Sjöstran- 
din kihlatulleen Hermenie von Stahlille Münchenistä lähettämät 
kirjeet saattaisivat kertoa muutakin, mutta niiden olemassaolosta 
ei näy mitään merkkejä. Monin kohdin ainoaksi lähteeksi jää Min 
konstnärsbana, Sjöstrandin kirjoittama katsaus omaan taiteelliseen 
uraansa. Kuvauksena elämästä ja työstä se on aivan yhtä niukka 
kuin kirjeetkin.? Kotimainen lehdistö oli sanavalmiimpi ja seurasi 
monumenttihankkeen etenemistä, mutta kuvanveiston kysymysten 
suhteen myös tämä aineisto tarjoaa vain pari välähdystä. 
Porthanin historian tarkempi taustoitus onnistuu ainoastaan 
tarkastelukulmaa ja aineistoa laajentamalla. Olen löytänyt uusia 
Sjöstrandiin liittyviä tietoja saksalaisista aikalaislähteistä, mutta 
olennaisempina pidän niitä 1800-luvulla käytyjä keskusteluja ku- 
vanveiston tyyleistä ja tehtävistä, joiden avulla myös Porthan ja sen 
tekijä voidaan sijoittaa kansalliset rajat ylittäneeseen taidekenttään. 
Uusklassismin tutkimuksessa on tältä osin tehty tuoreita avauksia. 
Monet jo kertaalleen unohdetut teokset ovat viime vuosikymme- 
ninä tulleet näkyviksi, kun niiden tekijöitä ja tekemisen ehtoja on 
katsottu uusista lähtökohdista. Kysymys ”miehekkyydestä” on näis- 
tä yksi. Sjöstrand työsti monumenttiaan aikana, jolloin ensimmäi- 
set naiset kouluttautuivat kuvanveistäjiksi, pääsivät toteuttamaan 
suurimittaisia julkisia teoksia ja myös kirjoittivat kuvanveiston 
teknisistä ja tyylillisistä kysymyksistä.” Ei ole sattumaa, että lainaan 
seuraavilla sivuilla pitkiä katkelmia nimenomaan naisten teks- 
teistä, olkoonkin, että Suomessa ensimmäinen nainen julkisen 


9 — Käsikirjoitus on Kansallisgallerian arkistossa. Tekstin sisältö julkaistiin taiteilijan 
70-vuotispäivän kunniaksi otsikolla ”Carl Eneas Sjöstrand” lehdessä Lördags- 
gvällen N:o 37-40, 1898. Viittaan jälkimmäiseen edempänä: Sjöstrand 1898. 
Sjöstrandin kirje, jossa hän kuvailee matkaansa Müncheniin (ks. Tolvanen 1952, 
62-63) on nähtävästi kadonnut Kansalliskirjaston Topelius-kokoelmasta. Tämä ei 
ole kuukautta myöhempi kirje Ehrströmille, kuten olettaa Ervamaa 1981, 165, n. 1. 

10 Edempänä siteerattujen Anna Brownell Jamesonin, Harriet Hosmerin ja Anna 
Mary Howittin lisäksi kannattaa huomioida muun muassa kirjailija Hannah Farn- 
ham Sawyer Lee, jonka teos Familiar Sketches of Sculpture and Sculptors (1854) oli 
yksi ensimmäisiä kuvanveiston historian ja nykyhetken esittelyjä Yhdysvalloissa. 

veistosmonumentin tekijänä nähtiin vasta lähes sata vuotta myö- 
hemmin." Laajempi konteksti ja alkuperäislähteiden niukkuus 
tarkoittavat myös sitä, että Sjöstrandin persoona jää toistuvasti 
taka-alalle ja valokeilaan astuvat hänen kollegansa. Eräät heistä 
työskentelivät Porthanin valmistamisen vuosina jopa Sjöstrandin 
naapureina. Aikalaisveistäjien (ja edeltäjien) avulla voin hahmot- 
taa toimintaympäristöjä sekä työskentelyolosuhteita ja näin va- 
laista myös sellaisen teoksen syntyä, joka ei ole saanut palstatilaa 
kansainvälisessä tutkimuskirjallisuudessa. Yksilöhistorian sijaan 
käsittelen siis taiteen tekemisen kulttuurihistoriaa. 

Porthanin yhteydessä on puhuttava lisäksi taidehistoriasta, ja 
oikeammin taidehistorian aloittamisesta. Uusklassismin syntysanat 
1700-luvulla painottuivat nimenomaan kuvanveiston teoksiin ja 
ovat osa modernin taidehistorian alkua. Uusklassismin ytimeen 
kuului, että uuteen lähdettiin vahvasti vanhan kautta. 1800-luvun 
puolivälissä klassismin ”ikuisten” arvojen ristiriita ajan muihin il- 
miöihin kasvoi kuitenkin ilmeiseksi. Ylevässä liihottelevan taiteen 
ilmaisuvoima alkoi hiipua maailmassa, jota leimasivat voimakas 
teollistuminen ja sen mukanaan tuomat sosiaaliset liikkeet sekä 
koneistuva ja nopeutuva liikkuminen rautateillä ja höyrylaivoil- 
la. Porthaniin tultaessa antiikin ihailun trendi oli jo kadottanut 
tuoreutensa, mutta yksi asia kuitenkin pysyi: Rooman merkitys 
uusklassistisen kuvanveiston keskittymänä. Onkin syytä kääntää 
katse myös ikuiseen kaupunkiin ja sen kansainväliseen taiteilija- 
koloniaan aikana, jolloin Porthan muovailtiin. Pohjoismaisia ja 
suomalaisia taiteilijoita Roomassa on jo tutkittu varsin kattavasti 
(mm. Bull 1960; Ritzau & Ascani 1982; Suvikumpu 2009), mutta 
aineistossa ruotsalainen Sjöstrand jää helposti väliinputoajaksi 
kansakuntien rajalle. Synnyinmaansa taiteessa hänellä ei ollut 
mitään asemaa, Suomessa hän ei vielä asunut ja ”taiteilijoiden 


11 Ensimmäinen täysimittaisen monumentin toteuttanut nainen lienee Essi Renvall, 
jonka teos Kotkan pojat paljastettiin vuonna 1951. Minna Canthin patsaan ympä- 
rillä käytiin 1930-luvulla keskustelua mahdollisesta naisveistäjästä, mutta tulok- 
setta. Lindgren 2000, 143. 

tasavallassa? Roomassa vietetty aika jäi sekin lopulta melko ly- 
hyeksi. Sama aineistojen katkelmallisuus koskee myös Sjöstrandin 
opintoja ennen Roomaan lähtöä. Tässäkin laajempi kuva kuvan- 
veistäjän toimista ulkomailla täytyy hahmottaa toisten kautta. 


Monumenttien vuosisata 


Suomen pitkä välimatka Välimeren kulttuureihin teki antiikista 
aavistuksen hankalan esikuvan, mutta vastaankaan ei voinut mukis- 
ta, sillä kulttuurin käsitteen määrittely oli isommissa käsissä, ennen 
muuta saksalaisissa. Viimeistään Johann Wolfgang von Goethen 
vanavedessä tiedostettiin Italian kulttuurinen painoarvo ja opittiin 
näkemään Rooman matka välttämättömyytenä ja ansiona. Turun 
Akatemian professori Henrik Gabriel Porthan suosittelikin keväällä 
1801 luennoillaan taiteen raunioiden tutkimista paikan päällä. Näin 
myös Pohjolassa pidettiin itsestään selvyytenä, että Roomalla oli 
erityistä merkitystä juuri taiteilijoille.” Tästä huolimatta Roomassa 
nähtiin vain harvoja suomalaisia taiteilijoita, Ruotsin vallan aika- 
na ainoastaan yksi, kuvanveistäjä Erik Cainberg, joka palasi lähes 
kahdeksan vuoden jälkeen kotiin tyhjin käsin.” Tilanne parani 
Venäjän vallan alla, lähinnä siksi, että suomalaiset itse saivat kult- 
tuurinsa kasvu-uralle ja perustivat taiteilijoita stipendein tukeneen 
Taideyhdistyksen. Kuvanveistäjien todellinen Rooman-kausi toteu- 
tui kuitenkin vasta 1800-luvun jälkimmäisellä puoliskolla, jolloin 
kaupungissa asuivat ja työskentelivät Walter Runeberg, Johannes 
Takanen, Robert Stigell, Erland Stenberg ja Alina Forsman.'t 

Carl Eneas Sjöstrandin Rooman matka vuosina 1859-1861 
oli luonteeltaan erilainen kuin edellä mainituilla. Hän ei voinut 
heittäytyä nauttimaan taiteilijaelämästä, koska joutui heti alusta 
alkaen keskittymään suuren tilaustyönsä toteutukseen. Taiteilijan 


12 Porthan 1966, 222. Suvikumpu 2009, 93; 95-96. 
13 Pöykkö1991, 27-31. 
14 Mainituista tiivistetysti Suvikumpu 2009, 69-70; 74-78; 79-81. 

saapuessa Roomaan teos oli jo valmiiksi suunniteltu, ikonografisia 
ratkaisuja ja mittakaavaa myöten päätetty. Porthan on Roomassa 
tehty, mutta ei siellä syntynyt. Kun halutaan ymmärtää niitä kes- 
keisiä esteettisiä ja käytännöllisiä valintoja, jotka Porthanin val- 
mistamiseen liittyivät, on katsottava tarkemmin myös Sjöstrandin 
Münchenissä viettämää opintojaksoa vuosina 1857-1859. Münche- 
nin valossa voidaan pohtia Porthanin osuutta uusklassisen kuvan- 
veiston kansainvälisessä historiassa ja sijoittaa Sjöstrand osaksi 
sitä opettajien ja oppilaiden jatkumoa, joka palautuu Roomassa 
työskennelleisiin uusklassismin suuruuksiin Antonio Canovaan 
ja Bertel Thorvaldseniin. 

Porthanin aineellistuminen kävi mahdolliseksi vasta kun oli 
syntynyt ymmärrys julkisen taiteen merkityksestä ja paikasta. 
Monumentaaliveistosten lisääntynyt tuotanto eri maissa kytkeytyi 
kansallisiin aatteisiin, porvarillisen kansalaisyhteiskunnan muo- 
toutumiseen ja uusien julkisten kaupunkitilojen kuten puistojen, 
promenadien ja aukioiden rakentamiseen. 1800-luku olikin to- 
dellinen monumenttien vuosisata: Saksasta löytyi vuonna 1800 
kahdeksantoista julkista veistosta, mutta vuonna 1883 niitä oli jo 
noin kahdeksansataa. Brittiläinen imperiumi pystytti sekin monu- 
mentteja ennen näkemättömällä tahdilla - kuvanveistäjille avautui- 
vat mahtavat markkinat. Kun vuosisadan jälkimmäisellä puolella 
tehdyt monumentit Euroopassa ja Yhdysvalloissa lasketaan yhteen, 
nousee luku jo useaan tuhanteen.'* Yhteiskunnallinen kehitys 
muodostaa taustan ja tarjoaa puitteet, mutta ei yksin riitä vielä 
kuvaamaan niitä työn muotoja, jotka olivat Porthanin toteutumi- 
sen ehtona. Siksi on siirrettävä näkökulma taiteilijan työhuoneelle, 
sen arkisiin materiaalisiin puitteisiin, sitten kuljetusjärjestelyihin 
ja edelleen valimolle, jossa monumentti sai lopullisen aineellisen 


15 Lyhyenä johdantona monumenttien maailmaan ks. Lindgren 2000, 9-13. Vaikka 
seuraavassa puhutaan vain veistoksista, pitää muistaa, että 1700-luvun lopun kat- 
sannossa, kuten filosofi Johann Gottlieb Sulzerilla, monumentin käsitteen piiriin 
luettiin paljon muitakin fyysisiä objekteja. Berggren 1991, 19-20. 

16 Mittig1972, 287; Droth, Edwards & Hatt 2014, 15; Rodell 2001, 18. On puhuttu jopa 
”monumentomaniasta”. Berggren 1999. 

hahmonsa. Aineistona myös tässä ovat Sjöstrandin kollegojen aika- 
laiskuvaukset. Tietoa löytyy onneksi runsaasti, sillä Porthanin valoi 
aikansa johtava pronssivalimo. 

Veistoshahmona tuolille istutettu professori kuljettaa muka- 
naan vanhaa kuvallista perimää. Teoksen lähtökohtana ovat an- 
tiikin veistoksissa esiintyneet komediakirjailijan attribuutit, joita 
uusiokäytetään 1700-luvun humanistien kuvauksissa, sittemmin 
myös tiedemiesten patsaissa. Tätä genealogiaa tutkimalla löytyvät 
ne teemat ja variaatiot, jotka antavat leimansa myös Sjöstrandin 
teokselle. Näkyviin nousee lisäksi paljon keskustelua herättänyt 
ristiriita antiikin ihannoinnin ja nykyajan ilmiasujen välillä, joka 
huipentui Saksassa niin sanottuun pukukiistaan. Sen vuoksi katse 
on syytä kohdistaa myös Porthanin pienimpiin yksityiskohtiin, aina 
nappeihin ja napinläpiin asti. 


Patsas, hahmo ja tekijä 


Turussa on patsas koska sellainen tarvittiin. Tarpeeseen havahdut- 
tiin 1850-luvun puolivälissä, hyvin pitkälle yhden miehen, Helsingin 
yliopiston estetiikan professori Fredrik Cygnaeuksen johdolla.” Se, 
että patsaan hahmona esiintyy puoli vuosisataa aiemmin kuollut 
Henrik Gabriel Porthan, on taiteellisessa mielessä satunnainen 
ominaisuus. Alkuperäinen, Suomalaisen Kirjallisuuden Seuran ko- 
kouksessa 16.3.1854 esiin nostettu ajatus koski ainoastaan Porthanin 
haudalle Turkuun hankittavaa pientä muistokiveä. Tästä kipinän 
saanut Cygnaeus kehitteli huomattavasti laajakantoisemman ja 
kunnianhimoisemman suunnitelman. Aloite Porthanin muis- 
tamisesta patsaan muodossa tuli ikään kuin annettuna. Kaikilla 


17 Cygnaeuksesta ei ole tehty kattavaa elämäkertaa. Katsauksena kirjoitettuun, ks. 
Lahtinen 2008. Cygnaeuksesta ja kuvataiteesta Pettersson 2008, 139-182. 

18 Tolvanen 1952, 11-14. SKS:n piirissä Porthanin nimi oli toki tunnettu ja arvostettu, 
olihan seuran vuosijuhlan päiväksi aikoinaan valittu nimenomaan hänen kuolin- 
päivänsä. Matinolli 1964, 204; Sulkunen 2004, 27 & 116. 

Fredrik Cygnaeus Diisseldorfissa vuonna 1856. Ainoa tunnettu valokuva 
professorista, jota valokuvatuksi tuleminen inhotti. Museovirasto, Histo- 
rian kuvakokoelma. CC BY 4.0. 

hankkeen toimikuntaan nimetyillä jäsenillä ei kuitenkaan ollut 
merkkihenkilön todellisesta merkityksestä tavattoman korkeaa 
käsitystä. J. V. Snellman sanoi asian suoraan: 


Mieltämme pahoittaa, että on tässäkin kohden pakko paljastaa eräs 
harhaluulo. Mikä näet luokaan Porthanin nimeen sen sädekehän? - 
Saattaa tuntua oudolta, mutta me vastaamme tuohon: eivät suinkaan 
hänen teoksensa? Suhteellisen harvat henkilöt maassamme edes tietävät 
mitä Porthan on kirjoittanut. [- -] Meidän tietääksemme hänen toimin- 
tansa ei ole milloinkaan kyennyt kohoamaan mihinkään tieteelliseen ko- 
konaisuuteen. Hänelle on hankkinut sekä kunnioitetun että rakastetun 
nimen vain se perinnäinen vakaumus, että hän on asiaansa rakastanut. 


Porthanin veistoshahmon perimmäinen tarkoitus ei piillytkään 
sen esittämässä henkilössä, vaan patsaisuudessa yleensä.” Kun 
muitakaan merkkihahmoja ei ollut (Runeberg oli edelleen elossa, 
samoin Lönnrot, joka oli Snellmanin tavoin toimikunnan jäsen) 
kelpasi Porthan. Kelpasi siksikin, että historiallisena hahmona hä- 
nestä ei ollut poliittiseksi kiistakapulaksi fennomanian nostaessa 
päätään Suomalaisen Kirjallisuuden Seurassa. Kansallisen itse- 
tunnon nostoa ja näkyväksi tekemistä patsaalla toki tavoiteltiin. 
Cygnaeus, joka oli kiertänyt laajasti Euroopassa vuosina 1843-1847, 
oli jo nähnyt vastaavia monumentteja, joiden teemana eivät olleet 
hallitsijat ja suuret sotapäälliköt, vaan kansalliset hengen jättiläiset, 
merkkimiehet kirjallisuuden ja tieteen saralta. Sellaisen hän halusi 
nyt myös Suomeen. 

On esitetty, että Sjöstrandin Porthan olisi yksi varhaisimpia 
yksityishenkilölle tehtyjä monumentteja Euroopassa.” Asia ei ole 


19 Lainaus Klinge 1989, 97-98. 

20 Asian voi ilmaista toisinkin, kuten Klinge, joka kirjoittaa ymmärtäneensä asian 
niin, että Snellmanilla ja Cygnaeuksella oli ”vaikkakin ehkä eri tavoin korostu- 
neena, nähtävästi käsitys monumentin symbolifunktiosta”. em., 101. 

21 Berggren 2012, 408. Berggren ei tarkemmin määrittele käsitettä privatperson, 
mutta oletan sen sulkevan pois ainakin hallitsijat, sotapäälliköt, poliitikot, papit 
ja pyhimykset. 

aivan näin, sillä Hendrick de Keyserin pronssiin valettu Erasmus 
paljastettiin Rotterdamissa jo vuonna 1622. Vaikka tarkastelu 
rajataan pelkästään 1800-luvulla toteutettuihin ulkotilojen mo- 
numentteihin, ei Turku sittenkään ehdi eturiviin. Aiemmin pat- 
saan olivat saaneet esimerkiksi Kopernikus (Thorvaldsen, Varsova 
1830), Corneille (d'Angers, Rouen 1834), Möser (Drake, Osnabrück 
1836), Schöffer (Scholl, Gernsheim 1836), Gutenberg (Thorvaldsen, 
Mainz 1837), Schiller (Ihorvaldsen, Stuttgart 1839), Dürer (Rauch, 
Nürnberg 1840), Jean Paul (Schwanthaler, Beyreuth 1841), Mozart 
(Schwanthaler, Salzburg 1842), Moliere (Seurre, Pariisi 1844), Goethe 
(Schwanthaler, Frankfurt am Main 1844), Beethoven (Hähnel, Bonn 
1845), Gluck (Brugger, München 1848), Herder (Schaller, Weimar 
1850), Tegner (Qvarnström, Lund 1853), Westenrieder (Widnmann, 
München 1854), Goethe-Schiller (Rietschel, Weimar 1857), Berzelius 
(Qvarnström, Tukholma 1858), Wieland (Gasser, Weimar 1858), 
Jenner (Calder Marshall, Lontoo 1858), Platen (Halbig, Ansbach 
1858), von Schmid (Widnmann, Dinkelsbühl 1859), Thaer (Rauch 
& Hagen, Berliini 1860), Oehlenschläger (Bissen, Kööpenhamina 
1861), Schiller (Cauer, Mannheim 1862). Samana vuonna Porthanin 
kanssa paljastettiin vielä Kant (Rauch, Köningsberg 1864), Schiller 
(Dielmann, Frankfurt 1864) ja Daubenton (Godin, Pariisi 1864). 

Lista ei ole kattava, mutta antaa käsityksen siitä mahtavasta 
monumentti-innosta, jonka pohjoisena ilmentymänä Turun teos 
tilattiin. Sisätiloihin olivat oman veistoksen jo tätä ennen saaneet 
muun muassa Voltaire (Houdon, Pariisi 1778), Linne (Byström, 
Uppsala 1829) ja Byron (Thorvaldsen 1831, Cambridge, asetettu 
esille 1845). Kyseiset kolme ovat merkittäviä myös siksi, että niissä 
kohdehenkilö esitetään istumassa. Ulkomonumenteista vastaavasti 
istuvia ovat Kopernikus, Moliere, Jenner ja Oehlenschläger. Nämä 
seitsemän erilaista teosta tarjoavat edempänä hyvän vertailupohjan 
Sjöstrandin Porthanille. 

Tilaus ja tilaisuus 


Fredrik Cygnaeus oli kaikkea muuta kuin kuvanveiston asiantunti- 
ja. Lähimpänä aihetta hän lienee liikkunut syksyllä 1845 Roomassa, 
missä hän laati juhlarunon kaupunkiin palanneelle kuvanveistäjä 
Fogelbergille.? Professorin tuntuma taiteeseen oli kiistämättä 
innostunut, mutta samalla välineellinen ja tietopohjaltaan ohut. 
Ulkomaisesta opintomatkastakin on huomautettu: ”Eräässä 
päiväkirjakatkelmassaan hän puhuu myös näkemistään taide- 
teoksista, mutta hänen huomionsa eivät ilmaise mitään syvempää 
harrastusta tai tutkimusta” Aatteellisen projektinsa toteuttajaksi 
Cygnaeus kuitenkin tarvitsi kuvanveistäjän, ja kotimaassa heitä 
ei ollut. Ratkaisu löytyi vuonna 1856 Tukholmasta, kun Cygnaeus 
houkutteli patsastyöhön Suomeen 28-vuotiaan ruotsalaisen Carl 
Eneas Sjöstrandin. Tämä luotti kultaisiin lupauksiin ja omiin 
mahdollisuuksiinsa, vaikka monumenttihanketta ei tosiasiassa 
ollut vielä olemassa eikä veistäjälläkään ollut kokemusta sellaisen 
toteuttamisesta. 

Sjöstrand oli opiskellut Tukholman taideakatemiassa, jonka 
taso oli myöhempien arvioiden perusteella heikko.?* Kuvanveiston 
kannalta akatemian merkittävin opettaja oli Carl Gustaf Ovarn- 
ström, joka toteutti juuri Sjöstrandin opiskeluvuosina kaksi julkista 
veistosta, edellä nimetyt runoilija Tegnerin ja kemisti Berzeliuksen 
monumentit. Vaikutteita Sjöstrand sai myös aikakauden toisen 
ruotsalaisen monumentalistin, vuonna 1854 kuolleen Bengt Fogel- 
bergin teoksista. Tämän gööttiläisaatteen innoittamat veistokset 
(Odin, Thor, Baldur) toimivat virikkeinä Sjöstrandin Kalevala- 
aiheisille töille." Opintojaan Sjöstrand täydensi Kööpenhaminassa 
kuvanveiston professori Herman Wilhelm Bissenin ateljeessa. Tieto 


22 Andrenius 1962, 212-215. 

23 Cygnaeuksen taidetietämyksestä Pettersson 2008, 143-145, opintomatkasta 
Öhman 1907, 198-199. 

24 Tolvanen 1952, 19-20; Pettersson 2008, 160. 

25 Fogelbergin veistoksista ks. Nordenvan 1925, 222-228; Wennberg 1978, 38-40. 

tulee Sjöstrandilta itseltään, joten on aavistuksen epäselvää, mitä 
hän siellä teki. Aikakauden tapa kuitenkin oli, että nimenomaan 
kuvanveistäjät ottivat nuorempia kollegoita työharjoitteluun. 
Bissen oli itse ollut kannustavan ja avoimuudestaan tunnetun 
Bertel Thorvaldsenin oppilaana, joten perinteen jatkaminen oli 
luonnollista.” Jo tässä vaiheessa Sjöstrand kytkeytyy suoraan poh- 
joiseurooppalaisen protestanttisen uusklassismin ketjuun, jonka 
alkupäässä häämötti paavillinen Rooma. 

Syksyllä 1857, vietettyään Suomessa vajaan vuoden, Sjöstrand 
lähti Müncheniin. Miksi juuri sinne? Kaupunki tiedettiin taide- 
myönteiseksi, mutta kuvanveistäjän kannalta olennaista oli sen 
maine monumentaaliveistosten valmistuksen johtavana paikkana. 
Kun siis Sjöstrandilla oli syytä odottaa luvatun patsastilauksen 
toteutuvan (sitovan päätöksen SKS teki vasta kesällä 1859),* oli 
luonnollista, että hän hakeutui sinne missä suurteosten tekemi- 
nen hallittiin. Pronssivalun kannalta Miincheniä parempaa paikkaa 
ei ollutkaan, kaupungissa olivat monumenttinsa teettäneet myös 
Sjöstrandin vanhemmat ruotsalaiset kollegat Fogelberg ja Ovarn- 
strom.” Miinchenistä Sjöstrand jatkoi vajaan kahden vuoden 
jälkeen Roomaan. Siellä vuorollaan asuivat ja työskentelivät käy- 
tännössä kaikki vuosisadan keskeiset uusklassistisen koulukunnan 


26 Sjöstrand 1898, 296. Bissenin vaikutusta pohtii Tolvanen 1952, 31-35. 

27 Thorvaldsenin kuten Canovankin avuliaasta ja sydämellisestä suhtautumisesta 
nuoriin kollegoihin todistaa mm. John Gibson, ks. Matthews 1909, 81. Bissen 
työskenteli Roomassa yli kymmenen vuotta ja mainitaan Thorvaldsenin lempi- 
oppilaaksi. Noack 1907, 426. Sjöstrand sai epäilemättä Bisseniltä suosituskirjeen 
Münchenin taideakatemiaan, missä kuvanveiston professorina oli niin ikään 
Thorvaldsenin Roomassa tuntenut Max Widnmann. 

28 Julkisuudessa oli jo vuoden 1856 lopulla kerrottu, että ”Veistokuvan Porthanista 
on Suomalaisen kirjallisuuden Seura häneltä tilannut”. Suometar 19.12.1856, 3. 
Käytännössä toimituskunnan jäsenet ottivat kuitenkin vasta puolitoista vuotta 
myöhemmin omiin nimiinsä lainan, jolla hanke saatiin käyntiin. SKS:n kokous 
1.6.1859, SUOMI 1860, 302. Aiheesta tarkemmin edempänä. En käsittele lainkaan 
patsashankkeen rahoituksen vaiheita tai siihen liittynyttä kansalaistoimintaa. 
Aihetta ovat selvittäneet kattavasti Lagus 1878, Tolvanen 1952 ja Matinolli 1963, 
tiivistelmänä Viljo 2012. 

29 Erz-Zeit1999,137. 

kuvanveistäjät Euroopasta ja Yhdysvalloista, aikanaan myös Sjö- 
strandin opettajat Ovarnström ja Bissen sekä Münchenin taide- 
akatemian professori Max Widnmann. Porthanin fyysinen tekemi- 
nen ei tietenkään edellyttänyt Rooman ilmastoa — Sjöstrand olisi 
voinut muovailla työn paljon pienemmällä vaivalla Münchenissä - 
mutta koko kuvanveistäjyyden käsite vaati sitä. Oli sekä Sjöstrandin 
että hänen työnsä statuksen kannalta ehdottoman tärkeää päästä 
Roomaan ja toteuttaa veistos siellä. Opiskeluvuodet ja varhainen 
ura olivat olleet valmistautumista tähän: Rooma oli sekä palkinto 
että suurin mahdollinen haaste. Suomalaisen rahoituksen niuk- 
kuus teki siitä aiottua lyhyemmän visiitin. 

Uusklassismi oli 1700- ja 1800-lukujen kertaustyyli, johon on 
harvoin palattu, silloinkin lähinnä konservatiivisten arvojen in- 
noittamana.* Itse käsite syntyi vasta 1880-luvulla, joten tässä tut- 
kittavat taiteilijat ja kirjailijat eivät puhuneet uusklassismista. Tyyli- 
ihanteena se jäi länsimaisen kuvataiteen historiaan eräänlaiseksi 
umpikujaksi, jonne kenties kurkistettiin ohimennen postmodernin 
lainailun hetkellä, mutta vailla todellista tarmoa. Uusklassismin 
ajatusta onkin vaikea tavoittaa emotionaalisesti. Kuten useim- 
mat Thorvaldsenin museossa Kööpenhaminassa käyneet voivat 
todistaa, on haastavaa eläytyä maailmaan, joka vaikuttaa alun 
alkaen keinotekoiselta ja ajastaan irrotetulta. Taidehistorioitsija 
Hugh Honour on tiivistänyt olennaisen: ”[- -] tuntuu oudolta, 
että sellaisen älyllisen myllerryksen aikakaudella taide on niin il- 
meisen pidättyväistä, viileää ja muodollista, osoittaen vähemmän 
kiinnostusta inhimilliseen henkeen kuin triviaaliin arkeologiseen 
täsmällisyyteen”* Viileää kyllä - ja silti museossa kävijä saattaa 
hämmentyä Thorvaldsenin suositun reliefin Yö kantaa lapsiaan 
Unta ja Kuolemaa runollisesta voimasta. Kenties juuri tässä pidät- 
tyneessä runollisuudessa piilee luontevin tulokulma uusklassismin 
eetokseen. Roomassa työskennellyt walesiläinen kuvanveistäjä 


30 Omalukunsa on tietysti totalitaaristen valtakoneistojen mieltymys tämän tyylin 
”puhtauteen”, erityisesti natsi-Saksassa. Termiä uusklassismi on käytetty myös 
1920-luvun pohjoismaisesta klassismista puhuttaessa, mutta sen lähtökohtana 
ei ole suoranainen antiikin jäljittely. 

31 Honour1972, xxi. 

Bertel Thorvaldsen, Yö kantaa lapsiaan 
Unta ja Kuolemaa,1815, marmori. 


John Gibson ilmaisi asian seuraavasti, kun häneltä kysyttiin, miksi 
hän ei lähtenyt mieluummin Lontooseen. 

[- -] siellä elämäni kuluisi tehden rintakuvia ja patsaita suurista her- 
roista epäveistoksellisissa vaatteissa. Täällä minua monen muun tavoin 
työllistävät runolliset aiheet — ne, jotka vaativat korkeinta mielikuvi- 
tusta ja suurinta tietoa kauneudesta. Miten usein maanmieheni ovat 

huomauttaneet, että Englannissa minusta tulisi rikas mies. Olen aina 
vastannut, etten tarvitse vaurautta koska tarpeeni tässä maailmassa ovat 
vähäiset ja suurin onneni on taiteeni opiskelu.” 


Roomassa työuransa tehneet Thorvaldsen ja Gibson - kuten myös 
Canova ennen heitä — pysyivät ideaaleilleen uskollisina. Tämä ei 
suinkaan vähentänyt heidän taloudellista menestystään. Mutta 
Thorvaldsenin museon avautuessa vuonna 1848 ideaalit olivat 
alkaneet jo horjua ja Gibsonin mainitsemat “epaveistokselliset” 
vaatteet lisääntyä. Kuten edempänä nähdään, asusteiden arkinen 
realismi oli keskeinen pulma, mutta runollisissa aiheissa oli niissä- 
kin omat jäykät kuosinsa. Nuoret taiteilijat Sjöstrandin ikäpolvessa 
työskentelivät tilanteessa, jossa estetiikka ja akateeminen kuvan- 
veisto edelleen nojasivat antiikin taiteen esikuvallisuuteen eikä tätä 
taidekeskustelussa vielä kiistetty. Muutokset olivat verkkaisia, sillä 
kuvataiteen muodoista kuvanveisto oli hitain ja hintavin. Kokeile- 
vuutta ei sanan nykymerkityksessä arvostettu, vaan taiteilijoiden 
ratkaisut perustuivat vakaaseen harkintaan ja vakiintuneeseen 
koodistoon. Tätä edellyttivät myös teosten tilaajat. Siksi 1800-luvun 
uusklassismin veistoksissa taiteilijan laatu näyttäytyi usein hyvin 
pieninä muunnelmina jo aiemmin nähdystä. Omaperäisyyttä suo- 
sivan nykytaiteen ajassa tällaisten erojen havaitseminen kysyy työtä 
ja totuttelua. 


”Ainoa tie” 


Nykykatsojan on luovuttava vapaana virtaavan luovuuden ajatuk- 
sesta ja eläydyttävä ensimmäiseksi akateemiseen koulutusperintee- 
seen, joka tarkoitti monivuotista taiteellisen taidon hankkimista 
ja perustui lähtökohtaisesti kopiointiin. Akatemioiden oppi- 
laille annetut kilpailuaiheet olivat toistuvasti peräisin klassisesta 


32 Matthews1909, 65. 
33 Kopioinnista tiivistetysti Suvikumpu 2009, 121-123. 

mytologiasta ja edellyttivät myös kirjallisuuden tuntemusta.** Kun 
lahjakas mutta kouluja käymätön taideopiskelija Bertel Thorvald- 
sen voitti stipendin Roomaan, hänen täytyi ennen matkaan pääsyä 
perehtyä kaksi vuotta Kreikan ja Rooman kirjallisuuteen, jotta ei 
olisi ollut taiteilijana aivan metsäläinen. Samalla kun akatemioissa 
harjoitettiin silmää ja kättä, omaksuttiin myös tyylin mukainen 
ymmärrys eli tapa hahmottaa nähtyä aivan tietyllä tavalla. Se, että 
vallitsevaksi ymmärryksen tavaksi valikoitui ajatus antiikin veis- 
tosten mallikkuudesta, on monipolvisempi asia. 

Tässä yhteydessä kohdallista olisi katsoa, miten nyt tutkittavan 
veistoksen hahmo, professori Henrik Gabriel Porthan luennoi, kun 
aiheena oli hänen oman aikansa estetiikka. Kuvataiteen kannalta 
se on valitettavan vähän. Porthan aloitti katsauksensa luettelemal- 
la kaunotaiteita (musiikki, tanssi, piirustus, maalaus, kaiverrus, 
kuvanveisto ja rakennustaide), mutta nykylukijalle syntyy vaiku- 
telma, että varsinaisista teoksista hänellä ei ollut mitään sanottavaa. 
Estetiikan luentojen yhteydessä kuitenkin vilahtaa kerran nimi 
Winckelmann, ja tiedämme, että tämän tekijän maineikkaita kir- 
joja oli Porthanin aikana saatavilla Turun akatemian kirjastossa.** 
Varsinainen taiteen pohdinta löytyykin estetiikan sijaan arkeo- 
logian luennoista, joissa Porthan korostaa Winckelmannia seura- 
ten antiikin taiteen esikuvallisuutta. Tapa, jolla professori antiikin 
kuvanveistoa käsittelee, on kuitenkin luettu pinnalliseksi. Tuntuu 
kuin koko taiteen käsite olisi menneisyydestä esiin kaiveltua.” 


34 Tolvanen 1952, 16, 21-22. 

35 Jameson 1854, 73. Taideakatemian ajatukseen kuului nimenomaan tällaisten 
asioiden osaaminen. Pettersson 2008, 159. 

36 Porthan 2001, 19. Porthanin laatima kirjastoluettelo sisältää kaksi Winckel- 
mannin julkaisua Herculanaeumin kaivauksista, pamfletin Gedanken über die 
Nachahmung der Griechischen Werke in die Mahleren und Bildhauerkunst sekä 
pääteoksen Geschichte der Kunst des Altertums. Porthan 1974, 386. 

37 Muistiinpanot luennoista vuosina 1796 ja 1801; Porthan 1966, 125-217 ja 219-340. 
Luentojen sisällöstä Tamminen 2018, 11-18. Porthanin lähteistä koskien kuvan- 
veistoa Jarva 2000, 77-79. Erityisesti arkkitehtuuria koskevien näkemystensä 
vuoksi Porthan on nimitetty ensimmäiseksi uusklassismin julkituojaksi maas- 
samme. Saarela 1986, 190. 

Yhä edelleen on tavallista aloittaa nimenomaan Johann Joachim 
Winckelmannista, saksalaisesta itseoppineesta antikvaarista, joka 
vuodesta 1755 alkaen rakensi vuosikymmenessä lähes omin päin 
pohjan uudelle antiikin ihailulle. Eikä pelkästään ihailulle, vaan 
myös herkistyneelle opiskelulle. Olennaista oli Winckelmannin 
mukaan yksilön kyky aistia taidekaunista; ”se ilmenee ikään kuin 
ohimenevänä kutinana iholla, jonka oikeata kohtaa ei raapimalla 
tahdo tavoittaa. Tätä kykyä esiintyy enemmän hyvinmuodostu- 
neilla pojilla kuin muilla [--]”» Fi välttämättä kannustava uutinen 
naisille, joilta taideakatemiat pysyivät edelleen suljettuina. Suku- 
puoltakin ratkaisevampaa oli kuitenkin se ehdoton taiteellinen 
normi, jonka Winckelmann asetti: ”Ainoa tie, jota kulkien tulemme 
suuriksi, jopa — sikäli kun se on mahdollista — jäljittelemättömiksi, 
on antiikin jäljittely?" Viestin toimitti taidemaailmaan omaperäi- 
nen yksilö, mutta tämä ei selitä sen saamaa suosiota. Miksi tällaista 
viestiä kaivattiin 1700-luvun puolivälissä? 

Ensinnäkin se oli ehdotus radikaalista suursiivouksesta, joka 
voidaan palauttaa protestanttisen (periaatteessa kuvakielteisen) ja 
katolisen (kuvamyönteisen) taiteen tunneilmaisun eroihin. Vas- 
tauskonpuhdistus oli hyödyntänyt estottomasti visuaalisia erikois- 
tehosteita - manierismin ja barokin jäljiltä taide ja arkkitehtuuri 
oli turboahdettua. Winckelmannin erityinen syntipukki taiteen 
kehnoon tilaan olikin barokkiveistäjä Gian Lorenzo Bernini, 
Pietarinkirkon baldakiinin kierojen pylväiden ja Pyhän Teresan 
hurmion tekijä.” Paluu antiikkiin merkitsi paluuta selkeyteen ja 


38 Winckelmannista ja hänen ajattelustaan tiivistetysti, ks. Vesa Oittisen johdanto 
teoksessa Winckelmann 1992; myös Mustakallio 2000. 

39 Winckelmann 1992, 187. Suomennos Vesa Oittinen. Winckelmannin homo- 
seksuaalisuuden osuudesta antiikin (mies) patsaiden esteettisessä määrittelyssä, 
ks. Davis 1998. 

40 Winckelmann 1992, 44. 

41 Berninin tuotanto sisälsi huomattavan paljon muutakin, mutta tahdon ajatella, 
että venkuroiden pylväiden lisäksi itsellisen ja ekstaattisen naisen hahmo oli 
uusklassismille erityisen vastenmielinen. Uusklassismissa suosioon myöhemmin 
nousivat alastomat, nöyrät ja kahlitut naishahmot, sellaiset kuin Hiram Powersin 
The Greek Slave ja Johannes Takasen Andromeda. 

yksinkertaisuuteen kaiken pursotuksen ja tehon tavoittelun ja sitä 
seuranneen rokokoon kepeän sievistelyn keskellä. Se oli myös 
pakoreitti pois kristillisestä kuvastosta ja aiheistosta, siis keino 
taiteen puhdistamiseksi ”ei-taiteellisesta”.? Näin ajatellen antiikin 
jäljittely oli eräänlainen minimalistinen käänne. 

Toisekseen viesti saapui otollisella hetkellä, kun käsityksiä an- 
tiikin kulttuurista oli arkeologisten löytöjen vuoksi pakko uudel- 
leenarvioida. Winckelmannin luoma perusta taidehistorialliselle 
tutkimukselle teoksessa Geschichte der Kunst des Altertums (1764) 
oli juuri sitä mitä tarvittiin. Herculaneumin ja Pompeijin kaivauk- 
set olivat vuosisadan sensaatio, mutta kuumeista oli myös Roomas- 
sa, missä paavi Pius VI:n aikana (1775-1780) suoritettiin viidessä 
vuodessa satakolmekymmentä arkeologista kaivausta.* Piuksen 
edeltäjä ja Winckelmannin työnantaja, Klemens XIV, oli perusta- 
nut Vatikaaniin museon (Museo Clementino), jota täydennettiin 
paitsi arkeologisten kaivausten kautta myös ostamalla keräilijöiltä 
kokonaisia kokoelmia. Lisääntynyt tavaran määrä edellytti museaa- 
lista systematiikkaa ja tarkempaa tyylikausien tutkimista. 

Tutkimus tosin paljasti winckelmannilaisen ajatuksen valkoi- 
sesta antiikista lähtökohtaisesti vääräksi. Arkeologiset todisteet 
osoittivat, että kreikkalaiset patsaat olivat aikoinaan olleet maa- 
lattuja. Ajatus nostatti kuitenkin paljon ideologista vastustusta ja 
uusklassisten veistäjien värikokeilut, yhtenä kuuluisimmista John 
Gibsonin Afrodite eli Tinted Venus (1854), saivat ristiriitaisen vas- 
taanoton.* Näin siksi, että vallitsevassa korkeakulttuurissa valkoi- 
suus toimi moraalisena merkkinä, puhtauden värinä, joka salli alas- 
toman lihan esittämisen mutta asetti selvät rajat eroottiselle. Kuvi- 
teltu historiallinen siirtymä monivärisistä aasialaisista veistoksista 
kreikkalaiseen valkoisuuteen luettiin myös siirtymäksi villiyden 
tilasta sivilisaatioon, toisin sanoen valkoisuus nähtiin todisteena 


42 Uskonto sinänsä ei ollut Winckelmannille olennainen asia ja hän oli itse valmis 
kääntymään katolilaiseksi päästäkseen työssään eteenpäin. 

43 Cavina2004,1-2. 

44 Blühm 1996, 11-26. Gibsonin mielipiteestä, ks. Matthews 1909, 230. 

kehittyneemmästä kansasta ja kulttuurista. Kuten Michael Hatt 
on todennut, pohjimmiltaan siis veistosten valkoisuus oli merkki 
kulttuurista, joka ymmärsi mitä valkoisuus merkitsee.* 

Uusklassismin kehityksen kannalta painavaa oli se, että 
Winckelmannin keskeiset esteettiset argumentit nojasivat kuvan- 
veistoon. Ensimmäisessä kirjoituksessaan Ajatuksia kreikkalaisten 
teosten jäljittelystä maalaustaiteessa ja kuvanveistossa (1755) hän 
kynäili pitkään jopa veistosten kopioimisen tekniikasta. Esi- 
merkillisiksi kelpuutettujen antiikin teosten määrä oli kuitenkin 
suhteellisen pieni ja useimmat niistä olivat Roomassa. Kaanon oli 
syntynyt ennen Winckelmannin aikaa, ja arvostetuista veistoksista 
oli jo 1600-luvulla valmistettu kipsikopioita keräilijöiden ja taide- 
akatemioiden tarpeisiin. Vaikka kipsivaloskokoelmat levittivät 
ymmärrystä näistä teoksista muihinkin maihin - aikanaan myös 
Suomeen - oli selvää, että kun kuvanveistäjä todella halusi perehtyä 
taiteenalaansa hän matkusti Italiaan ja Roomaan. Siellä taiteilijan 
oli itse pääteltävä, millä tarkkuudella vanhoja esikuvia kannatti 
seurata. Vuonna 1817 Roomaan muuttaneen John Gibsonin mie- 
lestä tärkeintä oli pysyä uskollisena alkuperäiselle ideaalille: 


Kaikki ne modernin ajan nerokkaat miehet, jotka ovat poikenneet kreik- 
kalaisen taiteen periaatteista, eivät ole jättäneet meille suinkaan entis- 
aikoja parempia teoksia vaan paljon kehnompia - heidän virheistään 
ottakaamme opiksi. Uutuudenhalu tuhoaa puhtaan maun, eivätkä jotkut 
taiteilijat huoli kauneuden tosista periaatteista pyrkiessään luomaan jo- 
takin uutta ja siten houkuttelemaan tietämättömiä. Uutuus johtaa mei- 
dät harhaan, totuus ja täydellisyys opastavat meitä. [- -] Winckelmann 
on moderni oppaamme kuvanveistossa, mutta yritykset tuottaa jotakin 
uutta ovat toistuvasti vieneet taiteilijoita pois polulta, jonka Winckel- 
mann on arvokkaimmassa teoksessaan osoittanut." 


45 Droth, Edwards & Hatt 2014, 186-187. 

46 Winckelmann 1992, 68-76. 

47 Söderlind 1999, 13-18. 

48 Veistoskopioista kipsissä sekä muissa materiaaleissa, ks. Haskell & Penny 1981, 
79-91; Suvikumpu 2009, 68-69; Schreiter 2010. 

49 Matthews 1909, 90-91. 

Winckelmannin ohjelmana ei toki ollut yksiviivainen antiikin 
kopiointi, vaan hän puhui jäljittelystä.’° Tässä mielessä antiikki 
kääntyi ikään kuin tulevaisuudeksi, jossa menneisyys projisoituu 
esteettisen uusiutumisen malliksi. Taiteen historia toisin sanoen 
liikkuisi eteenpäin kertaamalla itseään. Toisaalta sama idealisoitu 
menneisyys muodosti myös edistyksen esteen ja taakan, ylittämät- 
tömän, joka saattoi jättää modernin ihmisen pohtimaan ”mitä tässä 
enää voi tehdä”. Ajatus kreikkalaisen kauneusideaalin ottamisesta 
kaiken mittatikuksi ja yleiseksi tyyliksi saikin pian osakseen kritiik- 
kiä. Johann Gottfried Herder myönsi antiikin taiteen esikuvallisuu- 
den, mutta tyrmäsi suorasanaisesti sellaisen älyttömän jäljittelijän 
(der Antikennarr) joka haluaa esittää kaiken antiikin asussa: 


Ja lopulta meidän oma aikamme, sen rikkaimmat historialliset aiheet ja 
elävimmät hahmot, koko ainutkertaisen totuuden ja varmuuden tuntu 
antiikkisoidaan olemattomiin. Jälkimaailma seisoo ja ihmettelee moista 
teosten ja teoriain kaunosieluisuutta tietämättä keitä me olimme? mitä 
aikaa me elimme? ja mikä mahtoi tuottaa sen surkean harhan, että me 
halusimme elää toisessa ajassa, toisen kansan ja toisen taivaan alla, ja 
siten hylätä tai tärvellä koko luonnon taulun ja historian. 


Uusklassistinen kuvanveisto jakautuikin pian kahteen haaraan. 
Yhtäältä jäljiteltiin antiikin veistosten muotokieltä pysytellen 
antiikin mytologian aiheissa - esimerkkinä vaikkapa tyylin myö- 
häiskauteen kuuluva Walter Runebergin Apollon ja Marsyas (1874) 
Helsingin Ateneumissa. Toisaalta kehiteltiin erityisesti kasvavaan 
muotokuvamonumenttien tarpeeseen nykyaikaisia hahmoja, 
joiden eleet ja asennot kuitenkin palautuivat antiikin veistoksiin. 


50 Uusklassismilla ei ollut täsmälleen määriteltyä ohjelmaa, mutta suhtautumi- 
nen ideaaliseen luontoon ja antiikkiin oli keskeistä taiteilijakoulutuksessa, joka 
1700-luvun lopussa muotoutui systemaattiseksi akateemiseksi harjoitukseksi. 
Honour 1972, xxiv. 

51 Cavina2004,8. 

52 Herder1778,55-56. Kysymysmerkkien käyttö noudattaa Herderin alkuperäisteks- 
tiä. 

Jälkimmäisiin lukeutuu myös Sjöstrandin Porthan. Periaatteessa 
sama jako voidaan tehdä luokittelemalla veistosten hahmot alas- 
tomiin ja vaatetettuihin. Pitkän 1800-luvun kuluessa uusklassismi 
imi itseensä lisäksi eri tavoin puettuja vaikutteita. Romantiikan ja 
nousevien kansallisuustunteiden myötä antiikin jumaluudet vaih- 
tuivat esimerkiksi germaanisen historian ja pohjoismaisen taruston 
sankareihin, viikinkiaiheisiin, Amerikan intiaaneihin (Pocahontas 
oli erityisen suosittu) ja Kalevalan hahmoihin. Sisällöiltään uus- 
klassismi oppi kaikkiruokaiseksi, hengessään se kuitenkin varjeli 
vanhaa. Miksi? Sen selittäköön Hegel. 


Veistoksen olemuksellinen itsenäisyys 


Säilyneiden lähteiden perusteella on vaikea sanoa, miten aktiivi- 
sesti kuvanveistäjät Saksassa ja muualla Euroopassa 1800-luvulla 
keskustelivat vaikutusvaltaisen yliopistoprofessori G. W. F. Hegelin 
estetiikan luentojen sisällöstä. Välillisesti niiden vaikutus silti tun- 
nettiin. Hegelin tapa jakaa taide kolmeen tyyppiin (symbolinen, 
klassinen, romanttinen) ja osoittaa näille historiallinen maan- 
tieteensä sekä ominainen taidemuotonsa (Intia ja Egypti - arkki- 
tehtuuri; Kreikka - kuvanveisto; kristillinen Eurooppa - maalaus 
ja musiikki)” oli ajatusrakennelmana houkutteleva. Sehän tarkoitti, 
että kuvanveiston asiassa ei todellakaan ollut muita varteenotetta- 
via vaihtoehtoja kuin Kreikka.“ Ja mikä olennaista, kyse ei ollut 
muodosta, vaan hengestä. Henki puolestaan oli Hegelin aikana 
Eurooppa-keskeinen ja valkoihoinen, eikä tunnustanut muiden 
maanosien tai aikakausien kulttuureita samanarvoisiksi. Hegelin 
ilmaisu kuvanveiston olemuksesta on kuitenkin syytä lukea, sillä 


53 Hegel2013,147. 

54 Ajan kreikkalaispainotukseen vaikuttivat Parthenonin temppelistä irrotetut ns. 
Elginin marmorit, joiden katsottiin fragmentteinakin ilmentävän korkeinta hen- 
keä ja jättävän taakseen aiemmin ideaaleina pidetyt kreikkalais-roomalaiset veis- 
tokset (Belvederen Apollo, Medicin Venus), ks. Potts 1998. 

vaikeaselkoisuudestaan huolimatta se kiteyttää jotain hyvin olen- 
naista uusklassistisen kuvanveiston itseymmärryksestä ja pyrki- 
myksistä. 


Sikäli kuin henkinen sisäisyys - johon arkkitehtuuri kykenee vain vih- 
jaamaan - asettuu kuvanveistossa aistittavaan hahmoon ja sen ulkoiseen 
ainekseen, ja sikäli kuin molemmat osapuolet muovautuvat yhteen sillä 
tavoin, ettei kumpikaan hallitse toista, kuvanveiston perustyypiksi tulee 
klassinen taidemuoto. Siten aistittavaan ei enää jää sellaista ilmaisua, 
joka ei olisi henkisyyden ilmaisua, ja myös toisin päin: kuvanveistolle 
ei ole tarjolla sellaista henkistä sisältöä täydelleen esitettäväksi, jota ei 
ole mahdollista havainnollistaa loppuun asti ruumiillisena hahmona. 
[- -] kuvanveistosta on nimittäin sanottava, että siinä ensi kertaa 
sisäinen ja henkinen ilmenee ikuisessa rauhassaan ja olemuksellisessa 
itsenäisyydessään. Tätä rauhaa ja ykseyttä itsensä kanssa vastaa vain 
sellainen ulkoisuus, joka itse pysyy ykseydessä ja rauhassa. Kyse on 
abstraktin tilallisuutensa mukaisesta hahmosta. Kuvanveisto esittää 
henkeä, joka on itsessään eheä, ei moninaisesti hajaantunut satunnai- 
suuksien ja intohimojen leikkiin, ja siksi se ei salli myöskään ulkoisuu- 
delle ilmiöiden moninaisuutta vaan pitäytyy vain tähän yhteen puoleen, 
nimittäin abstraktiin tilallisuuteen kaikkine ulottuvuuksineen.’ 


Oliko antiikin kreikkalaisten kuvanveistäjien ja käsityöläisten 
tavoitteena todella ”henkisen sisällön esittäminen ruumiillisena 
hahmona olemuksellisessa itsenäisyydessään” on yksi asia, toinen 
on se, että Hegelin määritelmä kuvaa osuvasti 1800-luvun uus- 
klassismin veistoshahmojen, myös Porthanin, lähtökohtia sekä 
jännitettä suhteessa nousevaan romantiikkaan ja realismiin. Se 
painottaa aivan oikein ainetta, tilallisuutta ja muodon ykseyttä - 
kaikki kuvanveiston perusasioita — ja korostaa ikään kuin tyyli- 
ohjeena erontekoa ”intohimojen leikistä” toisin sanoen vahvistaa 


55 Hegel 2013, 141-142. Suomennos Jyri Vuorinen. Hegel ei itse julkaissut 1820-luvun 
taideteoreettisia luentojaan, vaan teksti perustuu oppilaiden muistiinpanoihin, 
jotka toimitettiin painoon 1835-1838. 

Winckelmannin teesin ”jalo yksinkertaisuus ja hiljainen suuruus” 
vastakohtana barokin holtittomille passioille ja rokokoon kepey- 
delle sekä uhkaavalle realismin ideaalittomuudelle. Veistotaiteelle 
annettu tehtävä oli ylipäänsä vaativa. Toisin kuin maalausten, 
painokuvien, romaanien, runojen ja valokuvien, juuri kuvanveiston 
odotettiin kuvaavan väliaikaisen sijaan universaalia ja ilmentävän 
transsendentteja arvoja.” 

Winckelmannin herättämä valtava kiinnostus antiikin veistok- 
siin oli jo lisännyt niiden haluttavuutta yläluokan keräilykohteina 
ja vetänyt myös hieman pölyttyneet kipsivalokset uuteen valoon. 
Erityiseen maineeseen nousi Mannheimiin piirustusakatemian 
perustaneen vaaliruhtinas Karl Theodorin vuonna 1769 avaama 
Antiikkisali. Hän järjesti isänsä kokoaman mutta varastoon pää- 
tyneen kipsijäljennösten kokoelman uudelleen ja ennen kaikkea 
organisoi niiden esillepanon aivan uudella tavalla. Enää kolmiulot- 
teiset hahmot eivät reunustaneet seinänvieriä, vaan niitä saattoi 
tutkia kunnolla joka puolelta. Henkiin herätettyjä veistoskopioita 
kävivät Mannheimissa vuorollaan ihmettelemässä muun muassa 
kirjailijat Friedrich Schiller ja Johann Wolfgang Goethe. He ku- 
vailivat kokemuksiaan seuraavasti (ensin Schiller, sitten Goethe): 


Tänään koin sanomattoman miellyttävän yllätyksen. Sydämeni on sii- 
tä aivan laajentunut. Tunnen itseni jalommaksi ja paremmaksi. Tulen 
Mannheimin Antiikkisalista. Tänne on erään saksalaisen hallitsijan läm- 
min taiteenrakkaus hyvällä maulla koonnut kreikkalaiset ja roomalai- 
sen kuvanveistotaiteen hienoimmat muistomerkit pieneksi koosteeksi. 


56 Winckelmann 1992, 64. 

57 Droth, Edwards & Hatt 2014, 16. Suomessa tätä painotti Fredrik Berndtson vuonna 
1845 kirjoituksessaan ”Nägra ord om Skön Konst”. Hänen mukaansa veisto- 
taiteessa idea asetetaan hahmon kanssa sellaiseen harmoniaan, jonka kautta 
”vain yleinen ja pysyvä loistaa henkisyyttä vastaavissa muodoissa, mutta satun- 
nainen ja vaihteleva jää pois”. Morgonbladet 20.10.1845, 2. 

58 Antiikin veistosten keräilystä 1700-luvun englantilaisen yläluokan intohimona, ks. 
Guilding 2014. 

59 Vuosina 1769-1803 toimineesta Mannheimin Antiikkisalista ks. Schiering 1981, 
kipseistä myös Schreiter 2010, 124-126. 


37 


https://doi.org/10.21435/tl.281 


II ANTIIKIN JÄLJITTELY 


Jokaisella paikkakuntalaisella ja vieraalla on rajoittamaton vapaus naut- 
tia tästä antiikin aarteesta [- -]. Jo figuurien esillepano tekee niistä naut- 
timisen helpommaksi. Itse Lessing, joka kävi täällä, väitti että vierailu 
tässä Antiikkisalissa tarjoaa taiteen opiskelijalle enemmän etuja kuin 
pyhiinvaellus Roomaan alkuperäisten luo, missä ne enimmäkseen ovat 
liian pimeässä, liian korkealla tai piilotettu huonompien töiden sekaan, 
niin ettei asiantuntija, joka haluaa kiertää niiden ympäri, tuntea ne ja 
tarkastella niitä useista näkökulmista, pysty sitä kunnolla tekemään." 


Mannheimiin saavuttuani kiiruhdin kiihkeän uteliaana näkemään 
Antiikkisalia, jota kovin ylistettiin. Jo Leipzigissa, Winckelmannin ja 
Lessingin teoksia lukiessani, olin kuullut näistä merkittävistä taideteok- 
sista paljon puhuttavan, mutta nähnyt sitä vähemmän [- -]. 

Siinä minä seisoin, mitä ihmeellisimpien vaikutelmien alaisena, 
avarassa, neliskulmaisessa, erinomaisen korkeutensa vuoksi melkein 
kuutiomaisessa salissa, jota katonrajassa oleva ikkuna ylhäältä hyvin 
valaisi. Mitä kauneimpia muinaisajan veistoksia oli sijoitettu sekä sei- 
nille että myöskin koko lattiapinnalle: veistosten metsä, jonka halki oli 
kierrellen kuljettava, suuri ihanteellinen kansan yhteisö, jonka lomitse 
täytyi tungeksia. Kaikki nämä ihanat kuvat voitiin verhoja avaamalla ja 
sulkemalla asettaa mitä edullisimpaan valaistukseen; sitä paitsi ne olivat 
alustoillansa liikuteltavissa ja mielin määrin käännettävissä." 


Mannheimin maineikas ”veistosten metsä”; johon kuuluivat uus- 
klassismin keskeiset idolit (mm. Herkules, Laokoon, Apollo, Niobe, 
Antinous, Belvederen torso) siirrettiin 1800-luvun alussa Münche- 
nin taideakatemiaan. Täsmälleen samoja kipsijäljennöksiä on siis 
opiskeluaikoinaan katsellut myös Carl Eneas Sjöstrand. Kaikkialla 
veistoskopioiden tutkimisen hyödyt eivät kuitenkaan toteutuneet 
yhtä tasalaatuisina. Lontoon Royal Academy omisti vuonna 1810 
peräti kaksisataaviisikymmentä suurta kipsijäljennöstä, mutta kivi- 
hiilen saastuttamasta ilmasta ja kynttilöiden noesta tummuneen 
kipsin toistuva maalaaminen oli tärvellyt niiden linjat ja latistanut 


60 Schiller 1962, 101-102. Teksti on kirjoitettu fiktiivisen tanskalaisen matkakirjeen 
muotoon. 
61 Goethe 1925, 81-82. Suomennosta (J. Hollo) on hieman tarkennettu. 

‚ER Ae I. 


Kipsijäljennösten myyntiluettelon teoskuvaus antaa käsityksen siitä, 
miten paljon painoa laitettiin myös veistosaiheiden tarinallisuudelle: 
”Agrippina, puoliksi puettu. Tämä ylevään kreikkalaiseen tyyliin tehty 
veistos on Winckelmannin mukaan vanhempi Agrippina, Germanicuksen 
puoliso. Hän on istualtaan, luonnollista kokoa suurempana, pää kumartu- 
neena oikeaan käteen. Hänen kaunis katseensa paljastaa sielun, joka on 
vajonnut syviin mietteisiin. Koska Agrippina on mietteliäs, voimme pää- 
tellä, että taiteilija on esittänyt sankarittaren sillä hetkellä, kun ilmoitus 
karkotuksesta Pandatarian saarelle annetaan.” Rost 1794. 

herkät pinnat. Vuonna 1814 todettiin, etteivät opiskelijat enää kyen- 
neet niitä käsittämään.” Uusien hankkiminen ei onneksi tuottanut 
ongelmia, sillä Euroopassa oli jo useita valmistajia, jotka lähettivät 
kipsiveistokset huolellisesti pakattuina minne tahansa. Leipzigissa 
toiminut Rostin taideliike painatti vuonna 1794 jopa tyylikkäästi 
kuvitetun luettelon, jonka valikoimasta löytyi kymmenittäin an- 
tiikin veistosten kopioita ja uudempien veistosten jäljennöksiä. 


Mrs. Jamesonin modernin kuvanveiston salit 


Kipsijäljennökset eivät välittäneet tietoa ainoastaan antiikin veis- 
toksista, vaan niitä valmistettiin myös aikalaisteoksista. Historial- 
lisesti koko modernin kuvanveiston käsite kytkeytyy juuri näihin 
kipseihin.** Ilmaisun varhaisiin käyttäjiin lukeutuva taidehisto- 
rioitsija Anna Brownell Jameson esitteli aikakautensa suurimman 
veistosnäyttelyn teokset vuonna 1854 kirjassaan A Hand-Book to 
the Courts of Modern Sculpture. Mrs. Jameson, kuten hänen tekijä- 
nimensä kuului, oli perehtynyt saksalaiseen kulttuuriin ja tunsi 
uusklassismin aatetaustan ja estetiikan erinomaisesti. Kirja tarvit- 
tiin, koska Lontoon suuren teollisuusnäyttelyn rakennus Crystal 
Palace oli purettu ja pystytetty uudelleen entisestään laajennettuna 
Sydenhamin esikaupunkiin. Valtaviin näyttelytiloihin rakennettiin 
kokonainen maailmanhistorian esitys, jossa oli erilliset osastonsa 
egyptiläisen, kreikkalaisen ja roomalaisen taiteen jäljennöksille, 
mutta myös keskiajalle, bysantille ja renessanssille. Modernien 


62 Hamilton 2014, 124. Mannheimin kipsit oli käsitelty öljyllä, mikä teki niiden 
pinnoista kestävämpiä sekä valon ja varjon kannalta silmälle mieluisampia. 
Schiering 1981, 259. 

63 Rost vakuuttaa, että hänen pakkauksissaan tuotteet ovat saapuneet tilaajilleen 
kaukaisiin maihin kaikki ehjinä. Rost 1794, 17. Rostin liiketoiminnasta, ks. Schrei- 
ter 2010. Jo sata vuotta aiemmin oli Pariisissa painettu kipsikopioiden hinnasto, 
minkä pohjalta kopioita tilattiin mm. Tukholmaan. Nikula 1974, 92-93. 

64 Kuvanveiston kohdalla moderni on taidehistoriallisesti liitetty myöhempään 
aikaan, esimerkiksi Auguste Rodinin teoksiin. Käsitehistoriallisesti tilanne on 
kuitenkin toinen. 

Veistosten ja reliefien kipsikopioita odottamassa ripustusta, Crystal 
Palace, Sydenham. Valokuva: Philip Delamotte 1854. Wellcome Library, 
Lontoo. 


veistosten kipsikopiot muodostivat oman lähes kolmensadan teok- 
sen kokonaisuutensa. Mukaan oli saatu 1800-luvun ensimmäisten 
vuosikymmenten suurimpia nimiä isoilla kokoelmilla: Antonio 
Canova (18 teosta), Bertel Thorvaldsen (36), Ludwig Schwanthaler 
(13), Christian Daniel Rauch (24) ja John Gibson (17). Saksalaisten 
veistäjien rintama ylipäänsä oli vahva ja jätti varjoonsa ranskalaiset 
ja italialaiset. Amerikkalaisista oli mukana vain muutamalla teok- 
sella esittäytynyt Thomas Crawford. Taidehistorioitsija Alex Potts 
on tulkinnut, että tämä Lontooseen hankittu uusien brittiläisten ja 
eurooppalaisten veistosten kipsivaloskokoelma toimi käytännössä 
uraauurtavana modernin kuvanveiston museona. 


65 Potts 2021, 224. 

Ei sovelias kuvanveiston aiheeksi - näyttelijä Charlotte Cushman esit- 
tää Meg Merriliesin hahmoa. Valokuva: Mathew Brady, n. 1850. Library 
of Congress, Brady-Hardy Photographic Collection. 

Kannattaakin hetken tarkastella opaskirjaa, jossa Mrs. Jameson 
selvittää suurelle yleisölle kuvanveiston käsitteistöä ja käytäntöjä. 
Teos antaa monipuolisen kuvan 1800-luvun puolivälin modernin 
kuvanveiston maailmasta, jonka sääntöjä myös Sjöstrandin Port- 
han noudattaa. Alastomien hahmojen äärellä korostuu luonnol- 
lisesti kysymys siveellisyydestä, mutta vaatetus sinällään ei vielä 
takaa, että veistos on sovelias ja hyvän maun mukainen. Aiheiden 
suhteen Jameson kuitenkin kavahtaa kaavamaisuutta ja painottaa 
runollisen luovuuden merkitystä. Hän aloittaa jakamalla veistok- 
set patsaisiin (seisovat, istuvat tai lepäävät) ja reliefeihin (upotetut, 
matalat tai korkeat**), ja teroittaa sitten lukijoilleen kuvanveiston 
olennaista eroa maalauksesta; yhtä ei pidä lähteä arvioimaan toi- 
sen säännöillä. Kuvanveiston materiaalit eivät ole antiikin ajoista 
juurikaan muuttuneet, mutta näyttelyn kipsivaloksia katsoessa 
tulee ymmärtää se, etteivät ne tuota samaa efektiä kuin hienosti 
työstetty marmori. Jameson luettelee vielä veistosten kokoluokat 
- hieman luonnollista kokoa suurempi on herooinen ja huomat- 
tavasti suurempi kolossaalinen, kun taas puolikokoon tai sen alle 
tehty on statyetti. Kolossaalinen saattaa pienennettynä säilyttää 
sulokkuutensa ja jopa ylevyytensä, mutta alkujaan pieneksi suunni- 
teltua ei useinkaan voi suurentaa kolossaaliseen mittaan, Jameson 
muistuttaa ja jatkaa: 


Edelliset huomautukset koskevat kuvanveistoa yleisesti, olipa aihe tai 
tyyli mikä tahansa. Siirrymme nyt yksityiskohtaisempaan kritiikkiin. 
Kun tutkimme kuvanveistosta, meidän tulee ensin tietää mitä se 
esittää; kysymme mitä taiteilija on pyrkinyt eteemme asettamaan. 
Aiheen suhteen kuvanveisto on maalaustaidetta paljon rajoitetumpi - 
seikka, joka meidän tulee huolella pitää mielessä. Useasti kuvanveistos 
on epämiellyttävä, eikä suinkaan toteutuksen takia, vaan koska sitä ei 
olisi pitänyt alkuunkaan toteuttaa sen esittäessä sellaista mikä ei lähtö- 
kohtaisesti sovellu veistokselliseen käsittelyyn. Tam o'Shanter ja Meg 
Merrilies ovat omalla tavallaan ihailtavia luomuksia, ja sopivat hyvin 


66 Jameson käyttää italialaisia termejä basso-relievo, mezzo-relievo ja alto-relievo. 
67 Jameson 1854, 4-5. 

maalauksiin, mutta meitä shokeeraa ajatuskin näistä hahmoista prons- 
sissa tai marmorissa. 

Kierrellessämme näissä modernin kuvanveiston saleissa meidän tu- 
lisi pystyä arvioimaan aihe, suunnitelman asiallisuus suhteessa siihen 
sekä taiteellinen toteutus. Aihe on klassinen silloin kun se on valittu an- 
tiikin mytologiasta ja runoudesta. Niinpä Cupido on klassinen aihe, joko 
käsiteltynä a lantique kreikkalaisella yksinkertaisuudella ja täydellisellä 
maun puhtaudella (kuten No. 23), tai modernilla näkemyksellä (kuten 
No. 122). Jotkut kirjoittajat asettavat periaatteeksi sen, että veistosten 
tulee pysytellä tiukasti kreikkalaisen taiteen jäljittelyssä ja rajoittua 
samoihin aiheisiin, katsoen kaiken muun olevan harhautumista bar- 
baarisuuteen. Tämä on virhe, joka johtaa formaalisuuteen ja konventio- 
nalismiin. Se on taiteen ultra-konservatismia. Kun kuvanveistäjä luon- 
taisen makunsa mukaisesti valitsee klassisia aiheita työstettäväkseen, on 
hänellä oikeus seurata oman henkensä taipumuksia ja olla asettumatta 
toisten maun ja hengen rajoihin. Toisaalta on yhtä lailla virhe, ja paljon 
sivistymättömämpi virhe, kuvitella että kuvanveisto saa tehdä kaiken 
minkä se voi tehdä. 


Seuraavaksi Jameson pohtii aiheen ja ilmiasun kysymystä. Kuolleen 
kreikkalaisen uskonnon jumalat saattavat sellaisenaan olla nyky- 
ihmiselle täysin mitäänsanomattomia ja vieraita, mutta toisaalta ne 
edustavat kaikille tuttuja abstrakteja käsitteitä kuten voimaa, kau- 
neutta, rakkautta ja iloa. ”Englantilaiselle farmarille kyntävä renki 
talonpoikaispaidassa ohjaamassa juhtiaan vakoa pitkin ilmaisee 
maanviljelyksen ajatuksen. Koulutetuille ihmisille kaikkialla maail- 
massa saman idean ilmaisee paljon universaalimmassa merkityk- 
sessä hyväntahtoinen äidillinen Ceres, joka pitelee vehnälyhdettä. 
Kumpi on kauniimpi?” Klassisten aiheiden vastakohtana Jame- 
son mainitsee modernin kuvanveiston pyhät aiheet, toisin sanoen 


68 Tam o’Shanter ja Meg Merrilies ovat hahmoja skotlantilaisen Robert Burnsin ru- 
noista; edellinen on juoppo farmari ja jälkimmäinen mustalainen (gypsy). 

69 Jameson 1854, 6. 

70 em.,7. Tässä kiteytyy klassisismin ero pian nousevaan realismiin (ja sosialismiin). 
”Koulutetut ihmiset” saavat leipäviljansa ikään kuin jumalten lahjana, rengit hi- 
koilevat toisaalla. 

Raamatun tarinoista poimitut. Pyhissä aiheissa on kuitenkin ko- 
vin vähän sellaisia, jotka sallivat esittää hahmon ilman vaatteita 
tai puoliksi vaatetettuna (Eeva, Daavid paimenena, tuhlaajapoika 
jne.). Näiden lisäksi on kuitenkin vielä lukuisia runoudesta ja histo- 
riasta otettuja aiheita. Edellisiin — ”sillä mitä taide ylipäätään on, jos 
ei runollista?” — Jameson lukee sellaisia moderneista assosiaatioista 
lähteviä ja runollisesti käsiteltyjä luomuksia kuten Danten Beatrice, 
Miltonin Sabrina ja Spenserin Una, jotka kuuluvat romanttiseen 
taiteeseen klassisen vastakohtana.” 

Tämän jälkeen Jameson luo lyhyen katsauksen kuvanveis- 
ton historiallisiin tyylikausiin ja katsoo modernin kuvanveiston 
alkavan 1600-luvun lopusta, jolloin Euroopassa vallalla oli vielä 
ranskalainen koulukunta ja Ludvig XIV:n aikakauden ”pompöösi 
ja fantastinen” tyyli. Muutos tuli, kuten arvata saattaa, 1700-luvun 
puolivälissä, jolloin myös syntyivät italialainen Antonio Canova 
ja englantilainen John Flaxman, joilla oli mittaamaton vaikutus 
moderniin kuvanveistoon: ”Heidän vastaanottoaan olivat pohjus- 
taneet ne kriittiset esseet, jotka kirjoitti Winckelmann, uuden ja 
puhtaamman maun ja kritiikin perustaja, mitä myöhemmin jat- 
koivat Lessing ja Goethe”? Jameson käy läpi vielä Thorvaldsenin 
merkityksen ja päättää johdantotekstinsä kiinnostavaan yhteen- 
vetoon kuvanveiston kansallisista erityispiirteistä. 


Katsoessamme Modernin kuvanveiston saleja emme voi olla häm- 
mästelemättä tiettyjä kansallisia luonteenpiirteitä. Englantilaisessa 
koulukunnassa, muutamin loistavin poikkeuksin, yleiset virheet ovat 
negatiivisia — suuren tyylin puute, kekseliäisyyden köyhyys, käsittelystä 
puuttuva hehku ja pontevuus sekä toteutuksesta uupuva eleganssi. Par- 
haissa töissä on kuitenkin puhtautta ja tunteen syvyyttä, joka yhdistyy 
toteutuksen suureen eleganssiin, mistä voimme olla ylpeitä. 
Ranskalaisessa koulukunnassa huomiota herättävät kaikki ne an- 
siot, jotka meiltä eniten puuttuvat, mutta myös taipumus oikukkuuteen, 


71 em.,9. Hahmot on otettu kirjoittajien tunnetuista runoelmista: Beatrice (Juma- 
lainen näytelmä), Sabrina (Comus), Una (The Fairie Oueene). 
72 em.,11. 

sensuaalisuuteen, siveettömyyteen, josta oma veistotaiteemme on täysin 
vapaa. Muistan vuoden 1851 Suuressa Näyttelyssä hämmästelleeni, kuten 
me kaikki, ranskalaisen kuvanveiston ihmeellistä eleganssia, mielikuvi- 
tusta ja kekseliäisyyttä - sama koski sekä koristepronssien huolellista 
muotoilua ja pikkutarkkaa toteutusta että isompia esineitä. Mutta me 
hämmästelimme myös heidän hienoimpien muotoilujensa aistillista he- 
kumaa ja raivokkuutta — inhimillisiä tunteita ja moraalista myötätuntoa 
loukattiin joka käänteessä. Ranskalaiselle taiteelle on ilmeistä sensaation 
nälkä, kuten myös heidän näyttämöllään ja kirjallisuudessaan; nämä 
kaikki reagoivat toisiinsa.” 

Saksalaisessa koulukunnassa huomiomme kiinnittyy voimaan ja 
runolliseen tunteeseen sekä tyylin suuruuteen, mutta toistuvasti myös 
liioitteluun sekä sulokkuuden ja tyyneyden puutteeseen. 

Saksassa on kaksi kuuluisaa taiteen koulukuntaa. Berliinin koulu, jota 
johtaa Rauch, on suuntautunut luonnolliseen ja yksilölliseen karakteri- 
sointiin, loistaen rintakuvissa ja muotokuvaveistoksissa sekä siinä mitä 
nimitän monumentaaliseksi ja historialliseksi tyyliksi, joskaan rajoittu- 
matta näihin. Mänchenin koulu, jonka johdossa on Schwanthaler, pyrkii 
enemmän ideaaliseen esitykseen ja mytologisiin ja runollisiin aiheisiin. 

Parhaissa italialaisissa esimerkeissä on runsaasti hehkua ja runollista 
käsittelyä sekä hienostunutta viimeistelyä; Firenzen ja Rooman koulu- 
kuntien yleisimpiä vikoja ovat pinnallisuus ja maneerisuus. Huomautet- 
takoon, että Milanon kuvanveistäjät, joiden omaperäisyys ja lahjakkuus 
ovat korkealla tasolla, ovat tietoisesti siirtyneet romanttiseen ja pitto- 
reskiin tyyliin.” 


Kansainvälisessä vertailussa Sjöstrandin Porthan täyttää kriteerit 
mitä tulee veistoksen asentoon, mittakaavan kolossaalisuuteen ja 
esitystavan tyyneyteen. Ranskalaista eleganssia siitä on turha etsiä, 
lähempänä se on saksalaista tyyliä. Antiikin vaikutus jää piileväksi, 


mutta siihen palaamme edempänä. 

Uusklassismin aikakaudella ranskalainen kuvanveisto todella eroaa etenkin 
Thorvaldsenin edustamasta pohjoismaisesta/saksalaisesta viileästä tyyli-ihan- 
teesta. Näiden vertailuna ks. Wennberg 1978, 10-53. Ajan ranskalaisesta kuvan- 
veistosta Le Normand 1981; West 1998. 

Jameson 1854, 12-13. Johdantotekstin lisäksi Jameson esittelee kirjassaan eri- 
tellen kaikki näyttelyn taiteilijat ja heidän teoksensa. 

Uusklassismi ja uusi aika 


Anna Brownell Jamesonin erittelyt modernin kuvanveiston tyy- 
leistä ja kansallisista koulukunnista olivat mahdollisia siellä, missä 
oli uusia veistoksia. Vuonna 1854 Suomessa sellaisia oli vain kou- 
rallinen, nekin ylhäällä kirkon räystäällä. Käsitteellisesti liikuttiin 
silti kansainvälisessä valtavirrassa: kun Suomessa keskusteltiin 
taiteesta, vedottiin Winckelmanniin ja Hegeliin. Heitä siteerasivat 
Nils Abraham Gylden kirjassaan Betydelsen af den antika konstens 
studium (1841) ja Fredrik Berndtson artikkelissaan ”Nägra ord om 
Skön Konst” (1845). Vuosisadan puolivälissä Winckelmannin 
teoksia mainostivat jo myös Helsingin kirjakauppiaat.7* 

Gylden, joka kävi Euroopan matkallaan Münchenissä asti ja 
näki sinne siirretyn Mannheimin kipsijäljennösten kokoelman, 
teki aloitteen kipsien hankkimisesta myös Helsinkiin. Hän oli 
lisäksi yksi vuonna 1846 perustetun Taideyhdistyksen puuha- 
miehistä.” Suomen ensimmäinen taidenäyttely järjestettiin jo 
vuotta aiemmin, ja siinä tärkeimpinä teoksina esittäytyivät Parii- 
sin Louvren kipsiverstaalta hankitut Laokoon, Beleveren Apollo 
ja Versailles'n Diana.” Taiteen kehittäminen oli siis Suomessakin 
vahvasti kytköksissä uusklassismin aatemaailmaan. Winckelmann 
oli edelleen pääasiallinen taideteoreettinen viite myös Wilhelm 
Laguksen maaliskuussa 1860 pitämässä puheessa "Nagra ord om 
skulpturen i patriotismens tjenst”, jonka aikaan Porthanin patsas 


75 Gylden 1841, 18-21 et passim.; Berndtson, Morgonbladet 23.10.1845, 1-2. Winckel- 
mannin merkitys arkeologialle oli yhtä lailla tiedossa, sillä vuonna 1842 julkais- 
tiin juttu Roomassa vietetystä Winckelmann-juhlasta. Helsingfors Morgonblad 
17.2.1842, 5-6. 

76 Teosta Winckelmanns Werke |-Il mainostaa J. C. Frenckell & Son. Morgonbladet 
28.4.1849, 4. 

77 Gyldén tutustui kokoelmiin myös Berliinissä, Dresdenissä ja Wienissä. Roomaan 
asti hän ei päässyt, mutta luettelee kaupungin näkemisen arvoiset taideteokset 
opaskirjojen perusteella. Gyldén 1841. Gyldénista, ks. Ringbom 1986, 48-50; toi- 
mista kipsikopioiden hankinnassa myös Klinge 1972, 90-97; taidekäsityksestä 
Nikula 1974, 98-99; roolista Taideyhdistyksen perustamisessa Pettersson 2005. 

78 Nikula 1974, 68. 

jo oli työn alla.?? Koska lähtökohtana oli kreikkalaisen esikuvan 
mukainen oikea” taide, ei Lagus ulottanut tarkasteluaan suinkaan 
niihin veistoksiin, joita Suomeen oli saatu. Toisin sanoen hän ei 
pitänyt vakavan katseen arvoisena suurikokoista tsaari Aleksanteri 
I:n rintakuvaa (1814) tai edes Nikolainkirkon kattoa reunustavia 
kahtatoista, mittakaavaltaan monumentaalista apostolien patsasta 
(1849), joiden esikuvana olivat Bertel Thorvaldsenin Kööpenhami- 
naan tekemät apostoliveistokset.*° 

Carl Eneas Sjöstrandin osana oli muuttaa tilanne taiteelli- 
semmaksi. Sivistysmaiden etumatkaa pyrittiin kuromaan kiinni 
tuomalla Suomeen kuvanveiston kulttuuria. Tehtävä oli työläs, 
sillä aikalaispatsaita paljastettiin sekä Euroopassa että Amerikas- 
sa ennennäkemättömään tahtiin. Toisaalta juuri hintavat julkiset 
monumentit olivat taideteoksina hidasliikkeisiä ja konservatiivisia, 
eivätkä ne reagoineet erityisen notkeasti maailman muutoksiin. 
Voi tuntua erityisen kummalliselta tutkia rinnakkain Porthanin 
kaltaista veistosta ja saman aikakauden teoksia kirjallisuuden alal- 
la. Vuonna 1847, jolloin 19-vuotias Sjöstrand aloitti taideopinnot 
Tukholman kuninkaallisen akatemian alemmalla antiikkiluokalla, 
julkaistiin Honoré de Balzacin yli 90-osaiseksi kasvaneen Inhimil- 
lisen komedian uusin kirja (Pons serkku) ja Emily Brontén Humi- 
seva harju. Vuonna 1857, jolloin Sjöstrand kirjoittautui Mänchenin 
taideakatemiaan täydentämään opintojaan, ilmestyivät Charles 
Baudelairen runokokoelma Pahan kukkia ja Gustave Flaubert'n 
romaani Rouva Bovary. Ja vuonna 1864, kun pronssinen Porthan 
lopulta paljastettiin Turussa, ilmestyivät Jules Vernen Matka maa- 
pallon keskipisteeseen ja Fjodor Dostojevskin Kirjoituksia kellarista. 
Aleksis Kiven Seitsemän veljestä tuli painosta vihkosina kuusi vuot- 
ta myöhemmin, vuonna 1870. 


79 Lagus1878, 10; 12. Taidehistoriaa akateemisena oppialana ei Helsingin yliopis- 
tossa vielä ollut. Kaikki edellä mainitut suomalaiset kirjoittajat, myös Cygnaeus, 
olivat kuvataiteen suhteen itseoppineita. Taidehistorian kehityksestä Suomessa 
1800-luvulla, ks. Ringbom 1986. 

80 Edellisestä Pöykkö 1971a; Aittomaa 2013. Jälkimmäisistä Pöykkö 1971b, 49-55. 

Vaikka hyväksytään se, ettei jokainen edellä lueteltu teos ollut 
ilmestyessään välitön klassikko, niin Porthanissa muotoiltu taiteel- 
linen pyrkimys tuntuu jäävän täysin niistä erilleen. Tyylikauden ja 
samanaikaisuuden käsitteet osoittautuvat ongelmallisiksi - kuvan- 
veistoa katsoessa on pakko todeta, etteivät ajanjakson sosiaaliset 
ja kulttuuriset tekijät vaikuta kaikkiin taiteisiin samalla tavalla ja 
samassa mitassa.” Nopeutuvassa maailmassa Hegelin ajatus aika- 
kauden hengen ilmenemisestä yhdessä taidemuodossa ei enää 
tunnu pätevältä. Patsaiden luontevin vertailukohde ei ehkä ole- 
kaan tuorein kirjallisuus, vaan toinen hidasliikkeinen alue, jonka 
puitteisiin veistotaide sijoitettiin: arkkitehtoninen ympäristö. 

Arkkitehtuurille olivat 1800-luvulla tyypillisiä konservatiiviset 
uudistukset, mikä näkyi siirtymänä yhdestä kertaustyylistä toiseen, 
myöhäisklassisismista uusrenessanssiin. Kaupunkien keskustoissa, 
missä haluttiin korostaa juhlavia julkisivuja, asuintaloista raken- 
nettiin porvarillistettuja renessanssipalatseja ja museoihin pysty- 
tettiin temppeliportaikkoja. Esteettinen koodisto nojasi mennee- 
seen myös Sjöstrandin opiskelukaupungissa Mänchenissä, josta 
kuningas Ludwig I oli halunnut luoda kaupungin läpi virtaavan 
joen kunniaksi ”Isarin Ateenan”. Siellä arkkitehdit ehdottivat 
Ruhmeshallen eli kunniagallerian lähtökohdaksi tuoreempaa tyyliä, 
ensin uusgotiikkaa, sitten uusrenessanssia. Nämä eivät kuitenkaan 
kuninkaalle kelvanneet, vaan hän tahtoi nimenomaan kreikka- 
laisen temppelin. Ehkä ajatus oli, että gotiikan ja renessanssin 
estetiikan pohjalle saattoi hyvinkin rakentaa, mutta niillä ei ollut 
tarjota sellaista kirjallista ja eettistä aineistoa, joka olisi päihittänyt 
antiikin Kreikan ja Rooman saavutukset. Pitää muistaa, että latinan 
ja kreikan taito oli edelleen yliopistollisen oppineisuuden pohjana. 
Uusklassismi oli erityisellä tavalla sivistetty kulttuurimaisema. 


81 Janson1985,9. 
82 Fischer & Heym 2009, 17-37. 

Keskustelu puvusta 


Porthanin patsaan ensimmäinen luonnos esiteltiin Taideyhdis- 
tyksen näyttelyssä Helsingissä keväällä 1857. Sanomalehden mu- 
kaan Sjöstrandin muovailema malli oli savesta tehty, luultavasti 
siis uunissa poltettu terrakotta. Yliopiston kirjaston amanuenssi 
S. G. Elmgren kommentoi sitä seuraavasti: 


Porthanin monumentin malli näyttää onnistuneelta, mutta siinä määrin 
kuin tämmöiset historialliset kuvat, joissa pohjoismaiset vaatteet peit- 
tävät kaikki muodot, sitä voivat olla. Niissä voi ainoastaan arvostella 
asentoa, vapaa tai ei vapaa, ja se on kuitenkin liian vähän; todellisia 
taideteoksia eivät voi olla muut kuin Kreikkalaiset Jumaluudet, joiden 
muotoja eivät takit vaivaa ja peittele.* 


Elmgrenin ajatus vaatteettomuudesta tositaiteen ehtona on yksi 
keskeisimpiä uusklassismin opinkappaleita. Winckelmann oli 
sata vuotta aiemmin julkaisemassaan kirjasessa Ajatuksia kreik- 
kalaisten teosten jäljittelystä maalaustaiteessa ja kuvanveistossa 
(1755) verrannut kreikkalaisten ja nykyajan ihmisten vartaloita, 
luonnollisesti edellisten eduksi, ja todennut, miten ennen kau- 
niin muodon kasvu ei lainkaan kärsinyt ”meidän nykyisen vaa- 
tetuksemme erilaisista puristavista ja ahdistavista osista etenkin 
kaulassa, vyötäröllä ja säärissä’. Alastoman, verhoamattoman 
ruumiin kauneus ilmaisi Winckelmannille kreikkalaisten sielun 
jaloutta ja ruumiinharjoituksilla hankittua ryhtiä. Johtopäätös 


83 Helsinfors Tidningar 25.4.1857, 2. 

84 Päiväkirjamerkintä 4.4.1857, Elmgren 1939, 250; suomennos Klinge 1989, 96-97. 
Kyseessä on sama monumentin luonnos, jota SKS:n komitea kävi katsomassa 
23.11.1856. Nervander 1900, 372. Joulukuussa 1856 jo tiedettiin yleisesti, että mal- 
lissa Porthan esitetään ”sittande”. Helsingfors Tidningar 6.12.1856, 1. Sama tieto: 
”statyn af Porthan i sittande ställning”. Romoald, Äbo Underrättelser 13.1.1857, 2. 
Luonnos on ilmeisesti kadonnut, eikä sen tarkempaa suhdetta lopulliseen ver- 
sioon käy arvioiminen. 

85 Winckelmann 1992, 47. 

on, että entisaikana kauniimpia olivat sekä ihmiset että taide- 
luomat.‘° 

Asioiden näin ollen ei yllätä, että kuvanveistosta Winckelman- 
nin jälkeen kirjoittanut Johann Gottlieb Herder myös piti vaatteita 
kuvanveiston ongelmana: 


Vaatetus ei sovi kuvanveistoon; vaatteiden verhoama [hahmo] ei näyt- 
täydy enää ihmisvartalona vaan puettuna pölkkynä. Vaatteita sellaise- 
naan ei voi kuvata, sillä niillä ei ole täyteyttä, ei täyttä pyöreyttä. Me 
verhoamme vartalomme ainoastaan välttämättömyyden vuoksi, se on 
ikään kuin meitä ympäröivä pilvi, eräänlainen varjo tai harso. Mitä ras- 
kaampi se luonnossa on, kätkien vartalon kehittyneisyyden, muodon, 
liikkeen ja voiman, sitä enemmän se tuntuu vieraalta ja epäolennaiselta 
taakalta. Ja taiteessa vaate, joka on tehty kivestä, pronssista tai puusta 
on mitä suurimmassa määrin raskas! Se ei ole varjo, ei harso, ei enää 
mikään vaate: se on kivi täynnä kohoumia ja koloja, roikkuva möhkäle. 
Sulkekaa silmät ja tunnustelkaa, niin tunnette sen mahdottomuuden.” 


Tämän mahdottomuuden kanssa olivat kreikkalaiset kuitenkin op- 
pineet operoimaan, sillä laskostuvan kankaan esittäminen kuului 
Winckelmannin mukaan kuvanveiston keskeisiin keinoihin: ”Sa- 
nalla poimutus eli draperia tarkoitetaan kaikkea, mitä taide opet- 
taa alastonhahmojen peittämisestä ja vaatteiden laskostumisesta?”** 
Ongelma oli Winckelmannin mukaan siinä, että uudempana aikana 
on täytynyt kasata vaatteita päälletysten, monesti raskaitakin, eivät- 
kä nämä ole voineet laskostua yhtä hienovaraisesti ja sujuvasti kuin 
antiikin kankaat. Kun vielä lisäksi muotiin on tullut uusi, suuria 
laskoksia kuvaava maneeri, jossa käytetään isoja pintoja, tuloksena 
on että ”vaatteet näyttävät jäykiltä ja ikään kuin pellistä leikatuilta”.* 

Uusklassinen kuvanveistäjä saattoi jättää vaatteet ja kankaat 
sikseen niin kauan kuin hän otti aiheensa antiikin taruista ja 


86 em.,48-49. 

87 Herder1778,29-30. 

88 Winckelmann 1992, 60. 
89 em.,61. 

”Vaatteet näyttävät jäykiltä ja ikään kuin pellistä leikatuilta”. Max Widn- 
mann, Schiller, pronssi 1863, Miinchen. Kuva: Jyrki Siukonen 2022. 


sankaritarinoista. Aikalaisten kuvaamisessa ja Elmgrenin mainit- 
semissa ”historiallisissa kuvissa? alastomuus ei kuitenkaan ollut 
vaihtoehto. Oli yksi asia esittää idealisoituja hahmoja luonnon- 
tilassa ja ilmentää tämän kautta eettistä ja esteettistä arvomaailmaa, 

Jean-Babtiste Pigalle, Alaston Vol- Jean-Antoine Houdon, Voltaire, 
taire, marmori 1776. Valokuva: kipsi 1778/1781. Valokuva: Los 
© 2021 Musée du Louvre / Hervé Angeles County Museum of Art, 
Lewandowski. O Museum Associates/LACMA. 


kokonaan toinen asia kuvata nahkoineen karvoineen lähimennei- 
syyden todellisia ihmisiä. Mutta miten kattavasti henkilöhahmot 
kannatti pukea, kun ideaalina oli antiikin taide? Valistusajan 
Ranskassa oli keksitty, että kuolevaisesta ihmisestä saattoi muo- 
vata rehellisen ja vääristelemättömän kuvan. Ajatuksen kuuluisin 
ilmentymä, Jean-Baptiste Pigallen Alaston Voltaire (1776), onkin 
nimensä veroinen. Veistoksen kirjailijafilosofi ei ole klassinen 
heeros, vaan kaljuuntunut mutta kohtuullisen hyväkuntoiselta vai- 
kuttava eläkeläinen; tarkoitus oli ilmeisesti viitata antiikin filosofi 
Senecaan. Teoksen alastomuus oli kuitenkin puhtaasti taiteellinen 
konstruktio, jossa kiteytyi uusklassismin kehon politiikka - Vol- 
taire istui kyllä mallina, mutta vaatteet päällä. Alastoman vartalon 
Pigalle muovasi käyttäen kakkosmalliksi palkattua iäkästä sota- 
veteraania.” Voltairen ironiantaju riitti siihen, että hän hyväksyi 


90 Janson1985, 33; West 1998, 36-42. 

taiteilijan näkemyksen, mutta muita kirjailijoita ja merkkimiehiä 
esimerkki ei suoranaiseen nudismiin innoittanut. Canova teki alas- 
toman Napoleonin (1806), mutta tuskinpa hänkään näki keisaria 
ilman vaatteita. 

Toinen Voltairen veistäjä, Jean- Antoine Houdon, jonka teos 
vuodelta 1781 oli haaste istuvalle humanistihahmolle koko 1800-lu- 
vun ajan, ratkaisi ongelman kietomalla kirjailijan tämän kuoleman 
jälkeen valtavaan epävaatteeseen - ylimitoitettuun kaapuun. Käy- 
tännössä Houdon näin vapautti itsensä tyystin kuihtuneen mies- 
vartalon tarkemmalta pohtimiselta, riitti että hän muovasi pään ja 
kädet ja asetti ne oikeisiin kohtiin kangaslaskosten muodostamaa 
”kehoa”. Lopputulos on yksinkertaisuudessaan loistelias. Sivuun 
katsova ja kallistettu pää käytännössä muodostaa Houdonin 
teoksen, muu on toissijaista; kaavun kätkemän asennon jännite 
ilmaistaan käsien otteilla tuolista. Ratkaisun radikaalisuus allevii- 
vaa hengen voittoa ikääntyvästä ruumiista. Huomionarvoista on 
sekin, etteivät Pigalle ja Houdon perustaneet Voltaire-tulkintojaan 
suoraan antiikin veistosten asentoihin. Rohkea lähestymistapa sel- 
keästi erottaa ne useimmista 1800-luvun humanistimonumenteis- 
ta, joiden jähmeyttä pronssivalu monesti vielä korostaa. 

Vaatekysymykseen ottivat sittemmin kantaa myös 1800-luvun 
alkupuolen saksalaiset filosofit, jo mainittu G. W. F. Hegel ja hänen 
systeeminsä vastustaja, yksityisesti ajatuksiaan julkaissut Arthur 
Schopenhauer. Luennoillaan Hegel lähti siitä, että alaston, henki- 
sesti täyttynyt ja aistillisesti kaunis vartalo on soveliain ideaaliseen 
kuvanveistoon ja draperia on asennon ja liikkeen kannalta vain 
haitta. Jos toki häveliäisyyskin on huomioitava — alastomuus ei 
ole nykypäivää - niin silti moderni vaatetus on täysin epätaiteelli- 
nen, kuten pelkkä vilkaisu uusiin veistoksiin todistaa. Taiteellisen 
draperian periaatteen tuli Hegelin mukaan olla sellainen, että sitä 
käsitellään ikään kuin arkkitehtonisesti, ideaalisissa veistoksissa 
suosien kreikkalaista vaatetusta. Kuitenkin muotokuvaveistok- 
sissa kysymys modernista vaatetuksesta asettuu Hegelin mukaan 
toisin. Mikäli muotokuva tehdään omaan aikaansa kuuluvasta 
henkilöstä, on olennaista, että puku ja muut tykötarpeet otetaan 

hänen yksilöllisestä ja todellisesta ympäristöstään. Olisi jopa keino- 
tekoista esittää ihminen ideaalisessa asussa, jos tämän herooisuus 
rajoittuu kapeasti hänen omaan aikaansa. Modernien vaatteiden 
ongelmaksi kuitenkin jää muotien vaihtuvuus. Vuoden tai kahden 
takainen kuosi näyttää nyt naurettavalta, päättää Hegel.” 

Filosofisista erimielisyyksistä huolimatta Schopenhauer oli 
ideaalisten veistosten osalta täysin samaa mieltä kuin Hegel. Nyky- 
aikaisten hahmojen esittämiselle hän ei sen sijaan nähnyt mitään 
perusteita: 


Tämän aikakauden läpikäyvään mauttomuuteen kuuluu sekin, että suu- 
rille miehille pystytetyissä monumenteissa heidät esitetään moderneis- 
sa puvuissa. Monumenttiahan ei pystytetä todelliselle vaan ideaaliselle 
persoonalle, sankarille sellaisenaan, tiettyjen teosten ja tekojen tekijälle, 
ei ihmiselle joka kerran köntysteli maailmassa kaikkine luontoomme 
liittyvine heikkouksineen ja virheineen. Ja kuten niitä ei tule ihannoida, 
niin ei myöskään hänen takkiaan ja housujaan, miten niitä sitten pitikin. 
Ideaalisena ihmisenä seisköön hän siellä ihmishahmossa, pelkästään 
vanhojen tapaan puettuna, toisin sanoen puolialasti.” 


Uusklassismin varsinainen pukukiista (Der Kostiimstreit), johon 
Schopenhauer myös osallistui, oli kehkeytynyt saksankielisessä 
maailmassa ja saanut alkunsa Fredrik Suurelle suunnitellus- 
ta ratsastajapatsaasta Berliinissä vuonna 1790. Aristokraatit ja 
akatemia kannattivat roomalaista asua, sen sijaan porvaristossa 
ja taiteilijakunnassa puhuttiin nykyaikaisemman vaatetuksen 
puolesta. Pohjimmiltaan väännettiin siitä, tuleeko muistomerkki 
ymmärtää ideaalisena kuvauksena vai oman aikansa dokument- 
tina. Ratkaisevaa ei ollut klassisistisen estetiikan säännöstö, vaan 
sen edustama käsitys ”ajattomasta? ihmisestä ja yhteiskunnasta.” 
Muuttumattomuuden ajatus sopi monarkkien maailmaan, mutta 
istui entistä huonommin Ranskan vallankumouksen jälkeiseen 


91 Hegel1975,742-749. 
92 Schopenhauer 1947, 473. 
93 Weber 2012, 146-147. 

Christian Daniel Rauch, Luonnoksia Goethen patsaaseen, kipsi 1825. 
Nationalgalerie, Berliini. Kuva: Simon 1996, 208. 


aikaan. Keskustelu patsaan puvusta ei ollut irrallinen makuasia, 
vaan osa kokonaisuutta, jossa merkitseviä olivat myös henkilön 
arvoasema, hänen asentonsa ja patsaan sijoituspaikka - kaikki 
tarkkaan luettuja ja poliittisesti määrittyneitä signaaleja aikana, 
jona patsaan paljastaminen oli todella suuren luokan mediatapah- 
tuma. Julkisessa tilassa ”tositaiteen” ja sen alastomuusihanteen oli 
väistyttävä ja annettava etusija muistomerkin yhteiskunnallisille 
funktioille. Patsashahmoille kehittyi oma kielensä ja omat katego- 
riansa. Se, mikä sopi hallitsijalle, ei käynyt välttämättä runoilijalle. 
Ajatus roomalaisuudesta kuitenkin houkutti myös jälkimmäisiä. 
Fredrik Suuren muovaillut Christian Daniel Rauch teki vuosina 
1823-1825 sarjan luonnoksia Frankfurtiin suunniteltua Goethen 
patsasta varten. Ongelmaksi muodostui jälleen se, että osa patsaan 
keskeisistä puuhamiehistä oli nykyaikaisemman ilmiasun kannalla, 
kun taas toiset (myös runoilija itse) mielivät klassisempaa hahmoa. 
Kuvanveistäjä yritti miellyttää molempia tahoja ja sai vastaanottaa 
monenmoisia ohjeita, ensin yhteen suuntaan, sitten toiseen. 

Ehdotuksenne koskien vaatetusta, nimittäin se, että rinnastaisitte tai- 
teen sallimalla tavalla mahdollisimman tarkkaan nykyaikaisen asun ja 
kreikkalaisen, on täysin sopiva: tästä pääsemme yhteisymmärrykseen 
pikimmiten. Ymmärrän oikein hyvin, että Blüherin patsas, jolle an- 
noitte mitä vapaimman vaatetuksen, sai kiitosta. Tämän vuoksi myös 
uskon, että Goethen kuva päällystakissa ilman kaulanauhaa näyttäisi 
miellyttävimmältä, ja minusta tuntuu, mikäli mielikuvitukseni ei petä, 
että kokonaan kreikkalainen asu olisi liian vieras. Mitä tulee paitaan ja 
saappaisiin, jotka molemmat vihjaavat, että manttelin alla on nykyaikai- 
nen päällystakki, ne mielestäni pitäisi olla. 


Se, että hylkäsitte nykyajan vaatteet, ansaitsee kaiken kiitoksen. Mitä 
tyydyttävää niillä saataisiin, mitä voisi odottaa, vaikka marmoria työs- 
tettäisiin kaikella huolella? - Käytän valtioministeri von Goethen omia 
sanoja: puvun tavoin myös itse veistos vanhenisi muutamassa vuodessa. 
- Antiikin tyylinen vaatetus, jonka Te rakas ystävä olette malliin valin- 
nut, on epäilemättä paras. Tämän kaltainen kuva käy kaikille menneinä 
ja tulevina aikoina, ja siksipä, kuten jo todettu, lähetetty malli voidaan 
tässä vaiheessa hyväksyä toteutettavan patsaan perustaksi. Meidän mie- 
lestämme täydelliseen muutokseen ei ole tarvetta. Lepäävä jalka on mel- 
ko hyvä ja pehmentää vasemman käden voimakasta taaksevetoa, sisään 
vedetty oikea jalka voi puolestaan tulla edemmäs, mikä sallisi draperialle 
polvien ympärillä laajemmat pinnat ja rauhoittaisi käsivarret.” 


Pukukiista oli yksi osasyy siihen, että monumentti jäi sillä erää 
toteuttamatta.” Rauchin yritys esittää runoilija antiikin vaatteissa 
ja paljastaa osia tämän vartalosta johti puoli-ideaaliseen hah- 
moon, josta kuitenkin puuttui Alastoman Voltairen rehellinen ja 
teeskentelemätön läsnäolo. Oli myös taiteilijoita, joille antiikin 
esikuvien seuraaminen oli niin vakava asia, ettei teennäisyyttä edes 


94 


95 
96 


Lainaus Eggers 1878, 311. Blüherin pronssipatsas Berliinissä (1819-1826) esittää 
marsalkan kietoutuneena suureen toogamaiseen vaippaan, jonka alta pilkottaa 
koristeellinen univormu. 

em., 313. 

Kolmekymmentä vuotta myöhemmin Rauchin antiikkiasuinen ehdotus Goethen 
ja Schillerin patsaaksi Weimariin hylättiin ja monumentti päätettiin tilata Riet- 
scheliltä, joka oli ehdottanut aikalaisasusteita. Selomann 1988, 84-89. 

Horatio Greenough, George Washington, marmori 1841. Valokuva: National 
Museum of American History, Smithsonian Institution, Washington D.C. 


tunnistettu ongelmaksi. Harvoin silti yllettiin sellaiselle nauretta- 
vuuden rajalle kuin Italiassa työskennelleen amerikkalaisveistäjä 
Horatio Greenough'n George Washington -monumentissa (1841). 
Siinä Yhdysvaltojen ensimmäinen presidentti istuu Zeus-jumalan 
kaltaisena alfauroksena ylävartalo paljaana. Kaksitoista tonnia pai- 
nava teos sai amerikkalaisten leuat loksahtamaan, eikä seuraavien 

julkisten tilausten kohdalla enää erehdytty lupaamaan monumen- 
tin tekijöille vapaita käsiä. 


Napit ja polvihousut 


Kysymys vaatteista tai niiden puutteesta ei ollut vain taiteilijoiden 
ongelma, vaan koetteli toistuvasti myös katsojien arvomaailmaa. 
Amerikkalainen kirjailija Nathaniel Hawthorne on yksi esimerkki 
1800-luvun puolivälin esteetistä, joka Italiaan saavuttuaan joutui 
pohtimaan veistoksellisen puhtauden ja nykyaikaisten vaatekap- 
paleiden ristiriitaa.” Toukokuussa 1858 hän kirjoitti Roomassa 
muistikirjaansa keskustelusta englantilaisen Anna Brownell Jame- 
sonin kanssa: 


Meillä oli kova kiista siitä, sopiiko tämän päivän vaatteiden käyttäminen 
moderniin kuvanveistoon, ja minä esitin, että joko taiteesta tulee luopua 
(mikä ehkä olisi parasta) tai sitten tämän ajan ihmiset käyttävät sitä 
itsensä idealisointiin. [- -] Mrs. Jameson vastusti ehdottomasti nappeja, 
polvihousuja ja kaikkia muita modernin vaatetuksen kappaleita, ja totta 
onkin, että ne alentavat marmorin ja tekevät ylevän veistotaiteen täysin 
mahdottomaksi. Kadotkoon siis taide, josta maailma on saanut kyllik- 
seen, niin kuin on tapahtunut muillekin aiempiin aikoihin kuuluneille 
asioille.?* 


Taidetta ja nykyajan patsaita katsotaan tässä kärjistetysti kah- 
tena eri asiana, eikä jälkimmäiselle näy ongelmasta ulospääsyä. 
Kun Hawthorne kuukautta myöhemmin vieraili maanmiehensä 
Hiram Powersin työhuoneella Firenzessä, kuvanveistäjä manaili 
tälle, että hänen oli pakko tehdä Washingtonin patsaalleen takki, 


97 Hawthornen Roomassa virinnyt kiinnostus kuvanveistoon näkyy myös hänen vii- 
meisessä romaanissaan The Marble Faun (1860), josta on tunnistettavissa useita 
kaupungissa työskennelleitä amerikkalaisveistäjiä. 

98 Hawthorne 1913, 199. Mrs. Jameson ei siis olisi antanut kovin korkeata arvoa Sjö- 
strandin polvihousuiselle ja runsaasti napitetulle Porthanille. 

polvihousut ja vapaamuurareiden tunnukset. Hawthorne jäi poh- 
timaan taiteilijan ongelmaa ja kysyi itseltään, mahtoiko kukaan 
koskaan nähdä Washingtonia alasti: ”Ajatus tuntuu mahdottomalta. 
Hänellä ei ollut alastomuutta, joten on kuviteltava hänen syntyneen 
vaatteet päällä, heti puuteriperuukissa ja arvokkaasti käyttäytyen. 
Hänen asemansa oli kaikissa olosuhteissa osa hänen luonnettaan 
ja kuvanveistäjän tehtäväksi jää esittää hänet niin? Powersin var- 
sinaisena pulmana Hawthorne piti sitä, että tekijä näytti olevan 
erityisen mieltynyt alastomuuteen (”tietääkseni yhdelläkään hänen 
ideaalisella veistoksellaan ei ole riepuakaan yllä? 

Jos uusklassismin alastomuus, siis taide sinällään, edellytti 
veistäjältä puhdasmielistä asennetta, niin sama koski myös yleisöä. 
Oikean katseen hankkimiseen kului oma aikansa. Amerikkalai- 
set, jotka 1800-luvun puolivälissä osasivat jo ihastella Powersin 
alastonta naista kahleissa, The Greek Slave, olivat oppineet taiteen 
ymmärtäjiksi häveliäisyyden ja yli-innostuksen ristivedossa.°° 
Kun 1800-luvun alussa New Yorkiin hankittiin ensimmäinen 
kipsivaloskokoelma Pariisin Louvresta, oli veistoksiin pian niiden 
saapumisen jälkeen lisätty viikunanlehdet. Vuonna 1818 kahden 
Venuksen ympärille piti kuitenkin jo rakentaa aidat, sillä niitä oli 
säädyttömästi käpälöity. Tositaiteen ideaali asetti nuoren kansa- 
kunnan mielenmaltin koetukselle.” 

Vaikka vaaka Saksassa jo 1800-luvun ensimmäisellä puoliskol- 
la kallistui nykyaikaisen puvun puolelle, ei antiikkisesta mallista 
heti kokonaan luovuttu. Italialaissyntyinen Pompeo Marchesi 
toteutti vuonna 1838 Frankfurtiin istuvan ja toogaan puetun mar- 
mori-Goethen, toisin sanoen hyödynsi Rauchin luonnosteleman 


99 Hawthorne 1913, 273-274. 

100 Powersin veistosta esiteltiin Yhdysvalloissa vuodesta 1847 alkaen kiertueella, 
josta kertyi taiteilijalle lipputuloja yli 25 000 dollaria. Bergstein 1998, 96. Kriitikot 
ylistivät teosta ja katsoivat sen kuuluvan ”modernin taiteen kaikkein korkeim- 
paan luokkaan”. Droth, Edwards & Hatt 2014, 246-248. 

101 Haskell & Penny 1981, 91. ”Naisten ja lasten suojelemiseksi” lisättyjen viikunan- 
lehtien käytössä ilmeni kulttuurieroja. Esimerkiksi Saksassa ja Tanskassa sellai- 
sia ei veistoksiin laitettu. Söderlind 1999, 28-30. 


60 


https://doi.org/10.21435/tl.281 


NAPIT JA POLVIHOUSUT 


Pompeo Marchesi, Goethe. Marmorinen pienoisveistos, 1842. Tehty 
vuonna 1838 Frankfurtiin valmistuneen marmorisen monumentin mu- 
kaan. Valokuva: Horst Ziegenfusz, O Historisches Museum Frankfurt. 

Harriet Hosmer ja saveen muovailtu Benton, Rooma, n. 1862. Harriet 
Goodhue Hosmer Collection, The Schlezinger Library, Radcliffe Institute, 
Harvard University. 

Emma Stebbins, Horace Mann, 
kipsi, Rooma 1861. Emma 
Stebbins Scrapbook, 1858- 
1882. Archives of American 
Art, Smithsonian Institution, 
Washington D.C. Hosmerin 
Bentonin tavoin myös Stebbin- 
sin teos oli työn alla samaan 
aikaan kun Sjöstrand muovaili 
Porthania. 


vaihtoehdon. Harriet Hosmerin Roomassa muovailema ja Miin- 
chenissä valettu senaattori Thomas Hart Bentonin pronssipatsas 
puolestaan pystytettiin St. Louisiin vuonna 1868. Hosmer esitti 
uudisasutuksen käynnistäneen Homestead Actin laatijan val- 
tavana toogaan kiedottuna roomalaisena, joka on suunnannut 
katseensa kohti suurta länttä. Tarkemmin katsoen Bentonin too- 
gan alla on kuitenkin muutakin kuin poliitikon paljasta nahkaa. 
Hahmon oikea käsi on pujotettu puvun hihaan ja jaloissa hänellä 
on saappaat - omaperäinen tapa kertoa, että Benton oli ”kahden 
maailman” asukki.” Yhdistämällä vanhaa ja uutta oli vaateasian 
ratkaissut myös toinen amerikkalaisveistäjä, Emma Stebbins. Roo- 
massa vuonna 1861 muovailtu ja Münchenissä neljä vuotta myö- 
hemmin valettu yleisen koululaitoksen perustajan Horace Mannin 
patsas Bostonissa on kenties selkein esimerkki roomalaisuuden 


102 Culkin 2010, 90-91. 

alta nousevasta modernista. Kaulustakkisen Mannin oikea käsi, 
hartia ja rintamus ovat toogasta vapaita, kaikki muu sen peitossa. 
Kun vaatekappale tähän tapaan roikotettuna näytti vähintäänkin 
oudolta, kompromissin tarjosi toogan korvaaminen isolla viitalla, 
jota saattoi laskostella vapaasti toogan tavoin. Viitta muodostuikin 
uusklassistisen kuvanveiston loppukauden vakiorekvisiitaksi ja löy- 
si tiensä myös istuvan Porthanin polvelle. 


Puhuva asento 


Porthanin kuvapatsas nykyisessä muodossansa ei ole meille kaikin 
puolin oikein mieluinen. Miksikä jalo, ikimuistettava Porthan kuva- 
taan istuallansa? Senkö tähden että hän oli tiedemies, joka istui ja valvoi 
syvissä ajatuksissa ja mieteissä työtä tehden Suomen hyväksi, tuolillansa 
pöytänsä ääressä. Vai senkö tähden että Suomen kansa vielä istuu kun 
muut kansat seisovat omilla jaloillansa? Jompikumpi! Mutta parempi 
olisi ollut että Porthan seisois vaskipuvussa Turussa esikuvaksi siinäki 
Suomen maalle ja kansalle. 


Carl Eneas Sjöstrand oli lähettänyt syksyllä 1859 monumenttinsa pie- 
noismallista valokuvan Suomeen ja sen perusteella oli teetetty lito- 
grafia Mehiläinen -lehteen.'* Kritisoidessaan lehtikuvaa filosofian 
tohtori Rietrik Polen kytki toisiinsa kaksi asiaa: hahmon asennon 
ja sen, mitä tuo asento ilmaisee. Vaatteiden tavoin myös tämä liittyi 
olennaisesti uusklassistisen kuvanveiston esteettisiin perusteisiin. 
Pystyasennossa nähtiin merkitystä.” Syyttä suotta ei Hegel ollut 
estetiikan luennoillaan analysoinut seisovaa ihmishahmoa: 


103 Polen 1860, 87. 

104 Kirjeessään Münchenistä 18.8.1859 Sjöstrand lupaa pian lähettää pienoismallista 
valokuvan. Samassa yhteydessä hän selostaa veistoksen kuvaohjelman. SKS:n 
kokous 7.12.1859, SUOMI 1860, 307-308. Valokuvaa ei löydy SKS:n arkistosta, joten 
se lienee kadonnut. 

105 Penelope Curtis on esittänyt, että vertikaalisuus on lähtökohtaisesti veistoksel- 
lista (sculptural) ja esimerkiksi seisovan figuurin asettaminen pylvään päälle, ku- 
ten Nelsonin patsas Lontoossa (1840-1843), olisi näin ottaen eräänlaista veistok- 
sellisuuden kahdentamista. Curtis 2017, 2-4. 

Seisominen on tahdonalaista, sillä jos lakkaamme seisomista tahtomasta 
ruumiimme lysähtää ja kaatuu maahan. Tästä syystä pystyasento ilmai- 
see henkeä, koska tämä maasta nouseminen liittyy aina tahtoon ja siksi 
henkeen ja sisäiseen elämään; onhan yleisesti tapana sanoa että ”ihmi- 
nen seisoo omilla jaloillaan” silloin kun hän ei anna tunteidensa, näke- 
mystensä, pyrkimystensä ja tavoitteidensa riippua jostakusta toisesta.'"* 


Hegel muistutti vielä, että kuvanveistossa asentojen käyttäminen 
eleinä tulee tehdä varoen. Sisäisen elämän ilmaisu ei saa johtaa 
siihen, että kehon osat ovat ristiriidassa ruumiin rakenteeseen ja 
lakeihin, vaan asennon on oltava pakottamaton. Pystyasento ei 
vielä sellaisenaan ole kaunis, vaan kaunis siitä tulee vasta kun se 
tavoittaa muodon vapauden.” Tässä Hegel ei määritellyt norma- 
tiivisia sääntöjä, vaan ainoastaan lausui julki sen, minkä taiteilijat 
jo tiesivät. 

Kuvanveistäjät olivat virittyneet ilmaisemaan paljon pienempiä 
eleitä kuin nykykatsoja tulee ajatelleeksi ja huomanneeksi. Ei ollut 
lainkaan samantekevää, mihin asentoon hahmo asetettiin tai miten 
käsien ja pään asento artikuloitiin. Hyvän lähtökohdan aiheeseen 
tarjoaa 1800-luvun kuvanveiston perustyyppi, seisova puhuja. 
Roomassa puoli vuosisataa työskennelleen John Gibsonin teos Sir 
Robert Peel (Lontoo, 1853) saattaa hajamielisesti ohitettuna olla vain 
tavallinen, toogaan kiedottu ja jalustallaan pölyttyvä merkkimies. 
Gibson itse kuvaili veistoksen tekemistä kuitenkin kiinnostavasti 
kahteenkin otteeseen: 


Saatuani tilauksen tutkin sopivaa asentoa miltei liiaksi asti. Mietin 
yhtä jos toistakin veistosta, tämä käsi ylhäällä ja tuo alhaalla, toinen 
jalka edessä ja toinen käsivarsi koholla. Halusin keksiä jotakin uutta. 
Harjoittelen aina itse kaiken mitä muovailen, käyn läpi jokaisen ajatte- 
lemani asennon ja pistän patsaani ikään kuin elämään ja liikkumaan. 
Asetun mieluisimpiin asentoihin ja olen tyytyväinen, kun ne tulevat 


106 Hegel 1975, 739. 
107 em., 740. 

luonnollisesti. Jos joku silloin näkisi minut pitäisi hän minua varmasti 
hulluna.'*$ 

Iltaisin ollessani yksin huoneessani puin ylle roomalaisen viittani, 
joka on todella suuri, ja paperirulla kädessäni näyttelin oraattoria, käy- 
den uudelleen ja uudelleen läpi erilaisia liikkeitä. Yhtenä näistä hetkistä, 
kun pidin rullaa oikeassa kädessäni, iskin sillä vasempaan kämmeneeni, 
ikään kuin löisin kiinni lain.” 


Gibsonin ”uutuuden” havaitseminen vaatiikin useampien puhujien 
katsomista. Veistosaihe oli erityisen suosittu Yhdysvalloissa, missä 
puhujantaito oli ennen laajalle levinnyttä lukutaitoa sekä poliitikon 
että uskonnollisen julistajan tärkein työkalu; julkiset puheet olivat 
myös yksi aikansa viihteen muoto." Kaiken taustalla oli tieten- 
kin klassinen kreikkalainen ja roomalainen puhetaito, retoriikka, 
ja siksi myös veistoksissa puhujan hahmo palautui antiikkisiin 
esikuviin. Asentojen tutkimisessa auttoi Ouintilianuksen kirja 
Institutio Oratoria, jossa roomalainen asianajaja korostaa eleen 
kytköstä sanottuun ja antaa ohjeita kasvojen ilmeistä, pään, jalko- 
jen ja käsien asennoista sekä toogan asettelusta." Ouintilianuksen 
keinovalikoimaa sovellettiin yhä 1800-luvun puheoppaissa, mikä 
puolestaan välittyi aikakauden veistoksiin. Onkin huomautettu, 
ettei 1800-luvun amerikkalaisten puhujapatsaiden samankaltaisuus 
johdu veistäjien omaperäisyyden puutteesta, vaan siitä, että puhuja 
kuvattiin esityksen retorisessa kohdassa, johon kuului määrätty 
ele.” Kyse on toisin sanoen eleiden vakiintuneista ikonografisista 
merkityksistä. Näitä tarkastelemalla on helppo havaita, miten sellai- 
set Roomassa 1800-luvun puolivälissä työskennelleet amerikkalais- 
veistäjät kuten Thomas Crawford ja Emma Stebbins perustavat 
omat puhujapatsaansa malleihin, jotka ovat peräisin antiikista ja 


108 Florentia 1854, 184. 
109 Matthews 1909, 101. 
110 Crawford 1974, 56. 
111 Institutio Oratoria 12.3. Quintilian 2001, 85-183. 
112 Crawford 1974, 59. 

oS N ana nade TRAE | 24 
”Roomalainen”, Ludwig Schwanthalerin luonnos Münchenin Glyptotee- 
kin sisätilojen reliefiin, 1825-1830. Kuva: Otten 1970, kuva 124. 

Gibsonin kaltaisilta kollegoilta."* Vastaavaa lukutarkkuutta on syy- 
tä soveltaa myös uusklassismin istuviin hahmoihin. Vaikka näille 
ei löydy samanlaista kirjallista taustaviitettä kuin Ouintilianuksen 
puheopas, on asentojen kuvasto yhtä vanhaa perua. 


Esikuvien perheet 


Sjöstrandin Porthanille on vuosien saatossa nimetty joukko edel- 
täjiä. Ensimmäinen kuvallinen esitys istuvasta Porthanista - tai pi- 
kemminkin istuvasta hahmosta Porthanin tunnuskuvana - löytyy 
vuonna 1839 lyödyn muistomitalin takasivulta. Ruotsin akatemian 
teettämän mitalin suunnittelijaksi tiedetään ruotsalainen kaivertaja 
Mauritz Frumerie."* Mitalin takapuolen kuva vaikuttaa kuitenkin 
aavistuksen kompelöltä ja saattaa olla jonkun apulaisen työtä. 
Kuvanveiston näkökulmasta on selvää, että keisarilliseksi luonneh- 
dittu hahmo kytkeytyy Christian Daniel Rauchin tekemään ja neljä 
vuotta aiemmin Mänchenissä paljastettuun Baijerin ensimmäisen 
kuninkaan muistomerkkiin (Max-Joseph Denkmal).”; Näyttävä 
veistos sai paljon kansainvälistä huomiota vaativan pronssivalun- 
sa vuoksi ja tieto siitä levisi painokuvina eri puolille Eurooppaa. 
Porthanin esittäminen mitalissa istuvana veistoshahmona on siis 
eräänlainen etiäinen tulevasta monumentista, eikä ole selvää kuka 
ajatuksen oli keksinyt. Sjöstrandin muovaileman Porthanin vaikut- 
teita on etsittävä kuitenkin muualta. 

Rolf Nummelin kiinnitti 1970-luvulla huomiota Sjöstrandin 
Kööpenhaminan-vuosien tutorin Herman Wilhelm Bissenin 
tekemään ja vuonna 1861 paljastettuun Adam Oehlenschlägerin 
patsaaseen."* Nummelin ehdotti nimenomaan tätä kirjailijaa ja 


113 em., 66-67. 

114 Wennervirta 1939, 162 [kirjoittaa nimen virheellisesti Foumerie]. Yksityiskohtai- 
semmin mitalin syntyhistoriaa on tarkastellut Talvio 1982. 

115 Veistoksesta ks. König Max 1996. 

116 Nummelin 1974. 

Ruotsin akatemian vuonna 1839 
lyöttämä Porthanin muistomitali, 
taustapuoli. Kansallismuseo. 


Christian Daniel Rauch, Max-Joseph-Denkmal, pronssi 1835, Miinchen. 

Herman Wilhelm Bissen, Oehlen- 
schläger, pronssi 1861, Kööpen- 
hamina. Teos alkuperäisellä pai- 
kallaan. Kuva: Rostrup 1945, Vol. I, 
331. 


Herman Wilhelm Bissen, luonnoksia Oehlenschlägerin muistomerkkiin, 
terrakotta 1845-55. Bissen testaa kuvanveistossa yleiseen tapaan hahmon 
asentoa myös peilikuvana. Kuva: Christensen 1995, vol. II, 284. 

Herman Wilhelm Bissen, A. S. Bertel Thorvaldsen, luonnos Goethen 
Ørsted, kipsi 1836. Kuva: Rostrup patsaaseen, kipsi n. 1839. Kuva: Ber- 
1945, Vol. I, 165. ner 2005, 86. 


Bertel Thorvaldsen, Nikolaus Koper- Bertel Thorvaldsen, George Gordon 


nikus, kipsi 1822. Valokuva: Jakob Byron, kipsi 1831. Valokuva: Jakob 
Faurvig, O Thorvaldsens Museum, Faurvig, O Thorvaldsens Museum, 


Kööpenhamina. Kööpenhamina. 

estetiikan professoria kunnioittavaa veistosta Porthanin suorim- 
maksi esikuvaksi. Oehlenschläger on tutkimisen arvoinen, mutta 
yhden teoksen nimeämisen sijaan on parempi puhua perheyhtä- 
läisyyksistä. Hieman laajemmalla katseella aikakauden julkisista 
veistoksista näet paljastuu monta vastaavaa esimerkkiä — istuvan 
miehen sukulaisia löytyy läheltä ja kaukaa. Kaiken lisäksi Bissenin 
työn lähempi tarkastelu osoittaa sen olennaisella tavalla poikkea- 
van Porthanista. Jo taiteilijan tekemistä luonnoksista on nähtävissä, 
ettei hän rakenna klassisistista muunnelmaa antiikin hahmosta, 
vaan hakee modernimpaa ja realistisempaa karakterisointia. Sen 
sijaan Bissenin varhaisempi työ, Nummelininkin ohimennen ni- 
meämä A. S. Orstedin muotokuva, on antiikkisuudessaan monin 
osin kiinnostavampi vertailukohde. Sitä kannattaa tarkastella suh- 
teessa Bissenin opettajan Thorvaldsenin Goethe-luonnokseen, joka 
puolestaan muistuttaa edellä mainittua Canovan oppilaan Pompeo 


Vuonna 1850 avattu Schwanthalerin museo, Miinchen. Painokuva, 1800- 
luku. 


72 


https://doi.org/10.21435/tl.281 


ESIKUVIEN PERHEET 


Marchesin toteuttamaa veistosta. Muutaman teoksen kautta auki 
laskostuu jo kokonainen istuvien miesten jatkumo. 

Sjöstrandin kisälliaika Kööpenhaminassa 1855—1856 on siis syy- 
tä huomioida. Bissenin lisäksi sieltä löytyi myös ideaalisen taiteen 
temppeli ja Tanskan ensimmäinen julkinen museorakennus, Thor- 
valdsenin museo, joka oli avannut ovensa vuonna 1848. Museossa 
Sjöstrandin tapainen nuori kuvanveistäjä saattoi tutkia kahden 
istuvan merkkimiehen, Byronin ja Kopernikuksen kipsiversioita. Ja 
monumentaalisia ideoita Sjöstrand on varmasti etsinytkin - kuten 
myös Münchenissä, missä oli vuonna 1850 avattu Thorvaldsenin 
oppilaan ja Taideakatemian edesmenneen professorin Ludwig 
Schwanthalerin museo. Schwanthalerin seuraaja professorina oli 
Sjöstrandin opettaja ja Roomassa 1830-luvulla työskennellyt Max 
Widnmann, hänkin Thorvaldsenin ”jälkikasvua”. Kuvanveistäjien 
jalanjäljet johtavat tässäkin ikuiseen kaupunkiin. 

Jouko Tolvanen puolestaan nosti 1950-luvulla Porthanin edel- 
täjäksi ruotsalaisen, niin ikään Roomassa työskennelleen Johan 
Byströmin Linne-patsaan, joka oli valmistunut jo ennen Sjöstran- 
din opiskeluaikaa vuonna 1827. Tolvanen näki marmoriveistoksen 
asennossa, puvussa ja hiuksissa selvän yhteyden Porthanin hah- 
moon. On luultavaa, että Sjöstrand tunsi Byströmin Uppsalaan 
sijoitetun teoksen ainakin maineelta, mutta varsinaista yhteyttä 
kannattaa etsiä vielä kauempaa, sillä istuva asento oli antiikin 
muotokuvaveistoksissa erityisesti filosofien tunnuspiirre. Laajalti 
tunnettuja ja uusklassismin aikana ihailtuja esikuvia olivat Vati- 
kaanin museon veistossalissa istuneet Menandros ja Poseidippos, 
joista jälkimmäinen on kahteen otteeseen nimetty myös Porthanin 
alkupisteeksi."* Erityisen filosofisia eleitä näiden hahmoista ei kan- 
nata etsiä, sillä antiikin filosofien elämäkerrat kirjoittanut Diogenes 
Laertios mainitsee heidät pelkästään sivulauseessa.'? Taiteilija ja 
taideteoreetikko Giovanni Pietro Bellori luki Menandroksen ja 


117 Tolvanen 1952, 84-85. 
118 Nummelin 1974; Siukonen 2018. 
119 Diogenes Laertios 2002, 225; 229; 243. 

Johan Byström, Linné, marmori 1829, Uppsala. Valokuva: Emma Schen- 
son 1864. 

Vatikaanin veistossali. Valokuva: James Anderson, n. 1853. Salin perällä 
oviaukon vasemmalla puolen Menandros, oikealla Poseidippos. Kuva: Rom 
2005, 90. O Dieter Siegert. 


Poseidippoksen 1600-luvun jälkipuolella runoilijoihin suositussa 
kirjassaan antiikin filosofian, runoilijoiden ja puhujien kuvista. 
Historiallisesti kyse oli kuitenkin kreikkalaisista komediakirjaili- 
joista.'° 

Menandroksen ja Poseidippoksen patsaiden arvostus 1800-lu- 
vulla perustui siihen, että niiden alkuperäiseksi sijoituspaikaksi 
arveltiin ateenalaisen teatterin sisäänkäyntiä tai peräti Akropolista. 
Tekijäksi oletettiin kuvanveistäjä Praksiteleen poika Kefisodotos. 
Toisin sanoen veistoksia pidettiin aitoina kreikkalaisajan teoksi- 
na, ei myöhempinä kopioina, olkoon että niiden löytöpaikka oli 
kylpylä Rooman Viminalis-kukkulalla. Ihastusta herätti myös 


120 Näytelmäkirjailija Poseidippos oli kotoisin Kassandreiasta. Veistoksen hahmoa 
ei siis pidä sekoittaa saman nimiseen epigrammirunoilijaan, joka oli kotoisin 
Pellasta. 

Poseidippos. Valokuva: luultavasti James Anderson 1850-luku. The J. Paul 
Getty Museum, Los Angeles. 

veistosten hyvä kunto ja hieno tyyli.” Vatikaanin Menandroksen 
ja Poseidippoksen historia on myöhemmin täsmentynyt, mutta tällä 
ei ole Porthanin kannalta merkitystä. Veistokset tiedetään rooma- 
laisajan kopioiksi, ja Menandros on nykyisin Pseudo-Menandros. 
Tutkijat ovat todenneet Poseidippoksen pään näyttävän aavistuksen 
pieneltä, koska kasvonpiirteitä ja hiuksia on taltattu jälkikäteen 
roomalaisen tyylin mukaisiksi. Samoin kenkiä on muodistettu.”* 
Arkeologi Karl Schefold kuvailee kuitenkin Poseidipposta — tai 
roomalaisittain Posidippusta - poikkeuksellisen merkittäväksi veis- 
tokseksi ja luonnehtii sen niukkailmeisyyttä unohtumattomaksi.'? 
Myös taidehistorioitsija ja arkeologi Sheila Dilloniin veistos on 
tehnyt vaikutuksen: 


Posidippus näyttää siltä kuin joku olisi hänet juuri keskeyttänyt: jalat 
liikehtivät levottomina, oikea käsi on unohtunut syliin ja vasen on 
jähmettynyt kesken liikkeen; hetkellisesti syvistä yksityisistä mietteis- 
tään häirittynä runoilija nostaa katseensa paikalle saapuneeseen. [- -] 
Asennon epämuodollisuus, sen lavastamaton, dokumentaarinen olemus 
luo tunteen kuin veistos todella tallentaisi ja esittäisi muotokuvaamisen 
hetken, että kohde teki sitä mitä hän näyttää muotokuvassa tekevän, 
ja tästä johtuen ”kuva on se mitä se teeskentelee vain heijastavansa”.*t 


Poseidippos ja Menandros istuvat kumpikin kaarevajalkaisella 
klismos-tuolilla, mutta vartaloiden asennoissa on olennaisia ero- 
ja, jotka toistuvat myös uusklassismin veistäjillä. Oikeastaan kyse 
on kahden asennon muuntelusta ja peilaamisesta. Menandroksen 


121 Massi 1873, 127-128. Kaikkia nämä veistokset eivät silti kiinnostaneet. Alku- 
vuonna 1865 Vatikaanin museossa vieraillut C. G. Estlander teki muistiinpanoja 
kymmenistä veistoksista, mutta ei mainitse lainkaan Poseidipposta ja Menan- 
drosta. Steinby 1973. 

122 Friedland etal. 2015, 127. Kiinnostavan argumentin hahmojen parrattomuuden ja 
heidän tuoliensa muhkeiden pehmusteiden merkityksestä on esittänyt Schmidt 
2007. 

123 Schefold 1997, 244. 

124 Dillon 2006, 93-95. 

Filosofeja antiikin patsaina. Reinach 1897, 514. 


78 


https://doi.org/10.21435/tl.281 


ESIKUVIEN PERHEET 


Ernst Rietschel, luonnos Saksin kuninkaan Fredrik August I:n muisto- 
merkiksi, jalusta Gottfried Semper, 1827-1831. Kuva: Stephan 2004, 162. 

vasen käsi on ylhäällä tuolin selkämyksellä. Tätä elettä käyttävät 
soveltaen esimerkiksi Rauch, Thorvaldsen ja Marchesi. Poseidip- 
poksen kädet puolestaan ovat kehon edessä, toinen kohollaan. 
Erilaisia versioita tästä asennosta toteuttavat esimerkiksi Byström, 
Thorvaldsen ja Sjöstrand.” Kun näihin vielä yhdistetään antiikin 
filosofipatsaista esiintyvä käteen nojaaminen, niin saadaan sellaisia 
variaatioita kuin tekevät Bissen ja Calder Marshall. Porthanistakin 
löytyvä kirjakäärö on puolestaan attribuutti, jonka voi merkityk- 
sen kärsimättä muuttaa sidotuksi kirjaksi, kuten tekevät Byström, 
Thorvaldsen, Seurre tai istuvan kuningas Fredrik Augustin muo- 
vaillut Rietschel. Pään asennon ja viitan laskostamisen vaihtoehtoja 
on lukuisia, jalkojen paikkaa voidaan vaihdella. Lyhyestäkin kat- 
sauksesta käy selväksi, että kulloisenkin istuvan hahmon ”luonne” 
rakennettiin palapelinä samoista peruselementeistä. Olennaista oli 
istuminen itsessään, sillä kuten Byronin tilaajat Thorvaldsenille il- 
moittivat, he halusivat mieluummin istuvan hahmon, koska se sopii 
paremmin ilmaisemaan ”runouden kontemplatiivista luonnetta”. 

Yhtäläisyyksien lisäksi myös erot kertovat paljon. Porthanin 
ominaisuudet piirtyvät esiin kirkkaammin, kun veistosta katsoo 
vasten sellaista istujaa kuin Houdonin Voltaire, jonka taiteellista 
ratkaisua on edellä jo kiitetty. Koska kontrasti on vertailun kannalta 
lähes liiankin iso, siirretään huomio toisen ranskalaisen kirjailijan 
monumenttiin, jonka toteutus ja taiteellinen taso ei ole yhtä etäällä 
Sjöstrandin työstä. Bernard Seurren Moliere poikkeaa aikakautensa 
istujista siinä, että sille on rakennettu iso arkkitehtoninen kehys 
ja sijoitettu kokonaisuus sitten keskelle urbaania ympäristöä, 
kirjaimellisesti vilkkaaseen kadunkulmaan. Itse veistos on kuiten- 
kin tuolilla istuva mies, joka pitelee oikeassa kädessään kynää ja 
vasemmassa kirjaa. Tunnukset ovat samat kuin Porthanin; alas- 
päin painettu pää, tarkkaan artikuloidut kaulukset ja takin napit 


125 Alkuperäisessä suunnitelmassaan Sjöstrand aikoi asettaa Porthanin vasemman 
käden reiden päälle, mutta lopullisessa versiossa se on siirretty tuolin käden- 
sijalle. 

126 Janson 1985, 74. 


80 


https://doi.org/10.21435/tl.281 


ESIKUVIEN PERHEET 


Bernard Seurre, Moliére, pronssi Seurre, Molière. Veistoksen pintaan 
1844, Pariisi. Postikortti, 1900- on asennettu ukkosenjohdatin. 
luvun alku. 


täsmäävät nekin, vaikka vaatemuoti on eri aikakaudelta. Sjöstrand 
matkusti vuonna 1859 Roomaan Pariisin kautta, joten hänellä on 
ollut mahdollisuus nähdä tämäkin teos. 

Ranskassa uusklassismin ihanne kuitenkin poikkesi jähmeäm- 
mästä saksalaisesta tyylistä ja Seurren veistosta kritisoitiin siitä, 
että hahmosta puuttuu esikuvansa sukkeluutta ja muodon ja si- 
sällön henkevyyttä. Kirjailija vaikuttaa niin vetelältä ja lihoneelta, 
että takin napitkin ovat lennähtäneet auki.” Molieren ilmeinen 
staattisuus korostuu suhteessa varhaisempiin ranskalaisiin kir- 
jailijapatsaisiin, erityisesti hoviveistäjä Jean-Jacgues Caffierin 
töihin 1770- ja 1780-luvuilla, joissa vielä näkyy barokin voimakas 


127 Seurren veistoksesta ks. Schneider 1977, 68-73. Molieren erikoisuus on lähes vagi- 
naalisena aukkona auki repsottava takin etumus. 

William Calder Marshall, 
Edward Jenner, pronssi 
1858, Lontoo. 


liikevaikutelma. Se loi Anna Brownell Jamesonin sanoin teoksiin 
”oikullisuutta”. Vastaavaa ei löydy Thorvaldsenin töistä, joista Byron 
ja etenkin Kopernikus ovat hyviä vertailukohteita Porthanille. 
Tähtitieteilijän käsissä kynä ja kirja ovat vaihtuneet harppiin ja 
planetaariseen malliin, mutta olennaisempi ero löytyy katseesta: 
Byronin ja Kopernikuksen silmät ovat kiinnittyneet kaukaisuuteen 
(runolliseen tai kosmiseen ylevään), mutta juro Porthan tuntuu 
katsovan sisäänpäin. Tässä suhteessa sen mietteliäisyys tulee kaik- 
kein lähemmäs William Calder Marshallin muovailemaa Jenneriä, 
johon palaamme vielä tuonnempana. 

Herman Bissenin itseriittoinen Oehlenschläger puolestaan kat- 
soo aktiivisesti muualle. Tanskalaisen runoilijan käsien ja jalkojen 
asento on rempseän avoin, kaukana Porthanin hieman käperty- 
neestä ja kumarasta olemuksesta. Viittakin runoilijalta puuttuu, 
tyytyminen on nykyaikaiseen päällystakkiin. Sen sijaan Byströmin 
tyylipuhtaasti marmoriin veistetty Linne, joka Byronin tavoin istuu 

vailla tuolia, muistuttaa alkuperäistä ”filosofin? hahmoa. Luon- 
nontieteilijän hartioilla ja jaloilla lepäävä viitta mukailee kauniisti 
Poseidippoksen himationia. Antiikin veistos nousee myös Porthanin 
tietoiseksi alkukuvaksi - varmasti Sjöstrand on käynyt Vatikaanissa 
sitä tutkimassa, vaikka olikin pitkälti päättänyt teoksensa muodon 
jo Münchenissä. Olennaisempaa on silti katsoa Porthania yhtenä 
muunnelmana teemasta, jonka parissa monet 1800-luvun ensim- 
mäisen puoliskon veistäjät työskentelivät. Tällöin huomataan, että 
kaikista pronssiin valetuista Poseidippoksen uusklassisista tulkin- 
noista Sjöstrandin työ on kokonaisuutena puhdaspiirteisin. 


Veistos ja kieli 


Tilatessaan Sjöstrandilta patsaan Suomalaisen Kirjallisuuden Seu- 
ra loi tilauksen kokonaiselle käsiteryppäälle. Kuvanveistäminen 
ei sinällään ollut outo asia, sehän tunnettiin jo Kalevalan sivuilta, 
missä Joukahainen ryhtyy muovaamaan naispatsasta ja saa val- 
miista työstä kritiikkiä.” Puuttui kuitenkin täsmällinen sanasto. 
Kun Sjöstrand saapui syksyllä 1856 Suomeen, hän saapui maahan, 
jonka kielessä ei vielä ollut vakiintuneita nimiä niille asioille, 
joita hänen ammattinsa edusti. Suomalaisen Kirjallisuuden Seu- 
ran kokouksissa häntä nimitettiinkin ensin ”kuvittajaksi”, sitten 
”kuvastajaksi” ja lopulta *kuvanveistäjäksi”; joka tinkaa itsellensä 
rahaa ”muistopatsaan kaavoittamiseksi”.” Syystäkin Rietrik Polen 
pohti Sjöstrandin edustaman ”muodostavan taiteen? terminologiaa 
Mehiläinen-lehdessä huhtikuussa 1860, ja päätyi myös esittämään 
taideteoreettisen arvostelman: 


Olemme olleet arvelun alaisena, miksikä semmoisia muodostavan tai- 
teen tekoja suomeksi sanottaisiin, joita kiitettäväin miesten muistoksi 


128 Siukonen 2010, 30-31. 
129 SKS:n kokoukset 7.12.1859 ja 1.2.1860, SUOMI 1860, 307; 316. Kokous 6.9.1860, 
SUOMI 1863, 276. 

ja kunniaksi toimitetaan. Sana muistopatsas ei ole sovelias, sillä muisto- 
patsaat ovat muun eikä ihmisen muotoisia, jommoisia kysymyksessä 
olevat teot aina ovat. Sanaa muistokuva voitaisiin käyttää, mutta ei se- 
kään oikein vastaa asian ymmärrystä; muistokuvat voivat olla monenlai- 
sia, eivätkä ne tarvitse olla muodostavan taiteen tuotteita. Muistokuvia 
voipi maalaus ja piire myös matkaansaattaa. Ne eivät myöskään tarvitse 
olla ihmisen muotoisia. Joku antaa jonkunlaisen kuvan ystävällensä 
muistoksi, ja tämä sanoo sitä muistokuvaksi. 

Nimi on tässä kuitenkin tarpeen, niin kuin muussaki. Olemme ar- 
velleet sanan kuvapatsas tässä paraite vastaavan ulkomaista sanaa statue, 
joka ruotsiksi on bildstod. Erimielet voivat kuitenki hyväillä erinimiä. 
Tässä n:rossa löytyvää kaavaa Porthanin kuvapatsaasta on nimitety 
muistokuvaksi. Asiaa syvemmin mietittyämme, pidämme sanaa kuva- 
patsas parempana. 

Kuvapatsaat ovat muodostavan taiteen paraimmat teot. Ne ovat 
tämän taiteen keskus. Niiden korkeina esineenä on ihminen, joka ruu- 
miillisenki olentonsa puolesta on luomisen kruunu. Kun muodostava 
taide ottaa ihmisen kuvataksensa, seuraa se työssänsä kahta tapaa: se 
joko tekee kuvan kauniimmaksi ja suuremmaksi kuin ihmisen ruumis 
ja sen koko on, jossa tapauksessa sen tekoja sanotaan aatteellisiksi kuva- 
patsaiksi (Ideal-statue); eli [tai] muodostaa se kuvan jonkun ihmisen 
kaltaiseksi niin näön kuin koon puolesta. Sen tekoja voidaan silloin 
suomeksi sanoa muodollisiksi kuvapatsaiksi (Portrait-statue, statua 
iconica). Taiteellisen arvonsa puolesta ovat aatteelliset kuvapatsaat pa- 
remmat kuin muodolliset; edellisiin tarvitaan luovaa neroa, jälkimmäi- 
siin enemmän vaan taitoa, oppinutta silmää ja kättä, muodostamaan 
kuvaa valmiin ulkonaisen kaavan mukaan." 


Monumentin ja muistomerkin käsitteet eivät olleet Polenille vielä 
tuttuja. Itseasiassa koko käsitteistö oli muuallakin verrattain tuo- 
retta. Kuten todettua, julkisia muistomerkkejä pystytettiin kiihty- 
vällä tahdilla etenkin Saksassa, mutta tämä kehitys oli alkanut vasta 
1800-luvun kuluessa. Hallitsijoihin liittymättömät muistomerkit 
olivat vielä 1700-luvun lopulla lähinnä yksityisiä, maisemoituihin 


130 Polen 1860, 84. 

puutarhoihin sijoitettuja pysähdyspaikkoja, joissa saattoi olla rinta- 
kuva, muistokivi ja esimerkiksi uurnan muotoinen ”surumonu- 
mentti” (Trauermonument).' Goethen mielestä nämä olivat lähinnä 
mauttomia. Runoilijoille, säveltäjille, kirjanpainajille ja oppineille 
omistettujen muistomerkkien sijoittaminen julkisiin tiloihin kuten 
aukioille ja kaupunkipuistoihin alkoi 1830-luvulla. Se kertoi laajem- 
masta sosiaalisesta muutoksesta ja erityisesti kaupunkiporvariston 
kasvavasta roolista, sillä heiltä tulivat paitsi aloitteet monumenttien 
pystyttämiseen, heiltä kerättiin myös varat niiden toteutukseen. Sa- 
malla koko kysymys kuvapatsaiden ilmiasusta demokratisoitui. Vaate- 
kiistan lisäksi väännettiin aktiivisesti siitä, tulisiko tehdä kokovarta- 
loveistos vai riittäisikö rintakuva. Kun Osnabrückin Möser-yhdistys 
vuonna 1833 tiedusteli kuvanveistäjä Christian Daniel Rauchilta 
muistomerkin tekemistä kaupungin kuuluisalle historioitsijalle ja kir- 
jailijalle, tämä torjui muut vaihtoehdot kuin täysimittaisen hahmon. 


Koska on tärkeää ikuistaa kunnioitettu mies, joka kuuluu historiaan, 
maailmaan, mutta ennen kaikkea siihen välittömään ympäristöön, jolle 
hän suoraan oli hyödyksi, niin taiteilija pyrkii ilman muuta luomaan 
havaittavan esityksen hänen koko kuvastaan." 


Kuvanveistäjien kanta (ja toive isommasta tilauksesta) ei kui- 
tenkaan aina ollut vallitsevin. Goethen patsashankkeen komitea 
Frankfurtissa sai muutamaa vuotta myöhemmin kirjeen filosofi 
Schopenhauerilta, jolla oli tähänkin asiaan sanansa sanottavana. 


Statuae eguestres & pedestres, toisin sanoen koko figuurin patsaat, 
ovat soveliaita niille ihmisille, jotka ovat työskennellessään ihmiskun- 
nan hyväksi käyttäneet koko persoonaansa, sydäntä ja päätä, ja usein 
vieläpä käsiä ja jalkoja, siis sankareille, sotapäälliköille, hallitsijoille, 
valtiomiehille, kansanvalistajille, uskontojen perustajille, pyhimyksille, 
reformaattoreille jne. [- -] Sitä vastoin nerokkaat miehet, siis runoilijat, 


131 Selbmann 1988, 12-29. 
132 Weber 2012, 132. 
133 em.,133. Veistoksen toteutti lopulta Rauchin oppilas Friedrich Drake. 

Elisabet Ney, Arthur Scho- 
penhauer, marmori 1857. 


filosofit, taiteilijat ja oppineet, jotka ovat 
palvelleet ihmiskuntaa pelkästään pääl- 
lään, ansaitsevat ainoastaan rintakuvan, 
kuvauksen päästä."* 


Schopenhauerin ehdotus toteutui 
hänen omalla kohdallaan, mutta 
Goethen, Schillerin ja monen muun 
nerokkaaksi katsottavan humanistin 
tapauksessa tahdottiin kaikki tai ei 
mitään. Yhden paikkakunnan pys- 
tyttäessä täysimittaisen hahmon eivät 
toiset halunneet tyytyä vähempään. 
Patsaillahan ilmaistiin paikallista 
kansalaisylpeyttä ja niiden paljas- 
tukset puheineen ja juhlineen olivat 
suurtapahtumia, jotka houkuttelivat 
monituhatpäisen yleisön. Näissä 


olosuhteissa monumentin säännöstö vakiintui nopeasti - merkki- 
henkilö kuvattiin Polenin sanoin ”kauniimpana ja suurempana” 
kuin ihmisen ruumis ja sen koko on. Tätä vasten on luonnollista, 
että myös Carl Eneas Sjöstrand halusi toteuttaa aatteellisen kuva- 
patsaansa kolossaaliseen kokoon. Elokuussa 1859 hän lähetti SKS:lle 
Minchenistä kirjeen, jossa hän lyhyesti mutta tarkasti kuvasi tule- 
van monumenttinsa olemuksen: 


Patsas istuvassa asennossa aikakauden vaatteissa puhtaaseen ja yksin- 
kertaiseen plastilliseen tyyliin tehtynä tulee kaksi kertaa luonnollista 
kokoa suuremmaksi. Oikeassa kädessä, joka rintaa vasten tulee lähelle 
mietteisiin vaipunutta päätä, hän pitelee kynää, vasemmassa, joka lepää 
vasemmalla reidellä, on osittain kokoon kääritty käsikirjoitus. 


134 Schopenhauer 1987, 161. 


135 Sjöstrandin kirje Suomalaisen Kirjallisuuden Seuralle 18.8.1859. Luettu SKS:n ko- 
kouksessa 7.12.1859, SUOMI 1860, 307-308. 

Carl Eneas Sjöstrand, Port- Carl Eneas Sjöstrand, Henrik Gabriel 
hanin rintakuva, marmori Porthan, pronssi 1864, Turku. Valo- 
1858. Valokuva: Helsingin kuva: Jyrki Siukonen 2023. 
yliopistomuseo / Timo Huvi- 

linna. 


Sjöstrand kuvailee kirjeessään lisäksi patsaan jalustaan tulevat 
reliefimedaljongit, joten koko monumentin konsepti oli todella 
valmis. Hanke eteni kuitenkin verkkaisesti - ensimmäisen luon- 
noksen esittelystä oli kulunut jo lähes kolme vuotta. Olennainen 
yksityiskohta luonnoksessa oli päätä koristava seppele: ”Porthan 
esitetään laakeriseppelöitynä ja istuvana, pergamenttirulla vasem- 
massa ja kynä oikeassa kädessä; katse mietteliäs, ikään kuin suun- 
nattu kauas esi-isiin” Seppeleestä kuitenkin jossain vaiheessa luo- 
vuttiin. Vaikka mitään pukukiistaa ei Suomessa käytykään, eroaa 
valmiin patsaan olemus täysin siitä Porthanin rintakuvasta, jonka 
yliopisto oli Sjöstrandilta marmorisena tilannut ja jonka palkkion 
turvin hän saattoi lähteä Müncheniin. 


136 Helsingfors Tidningar 6.12.1856, 1. 

Maa, johon Carl Eneas Sjöstrand oli matkustanut kahta Portha- 
niaan kehittelemään, oli toimeliaisuuden vallassa. Myöhemmin 
tätä aikaa, noin 1848-1871, on nimitetty ”yrittäjien aikakaudeksi” 
(Griinderzeit), jota leimasi Saksan alueiden voimakas taloudellinen 
ja teollinen aktiivisuus sekä porvariston nousu. Monet edelleen 
tunnetut saksalaisyritykset - Krupp, Siemens, Thyssen, Villeroy 
& Boch, Zeiss - syntyivät ja kehittyivät tuona aikana. Maatalous- 
valtainen Baijeri ei kuulunut teollistumisaallon kärkijoukkoon, 
mutta Goethen ja Schillerin kaltaisia julkisia monumentteja val- 
mistaneen Münchenin Kuninkaallisen valimon (Königliche Erz- 
gießerei) voi nähdä nimenomaan kaupungille leimaa antaneena 
teollisena yrityksenä. Sen liikevaihto kasvoi vuosien 1844 ja 1872 
välisenä aikana 2700 prosenttia ja tuotteet levisivät aina Etelä- 
Amerikkaan asti.7 Miinchenissä oli myös keksitty ja patentoitu 
uusi painomenetelmä litografia, joka oli mullistanut nopeasti nuot- 
tien kustantamisen sekä karttojen ja taidejäljennösten markkinat.'* 

Yrittäjien teknistyvässä maailmassa antiikin esikuvat eivät enää 
olleet ensisijaisia. Vanha alkoi nousevan luokan silmissä näyttää 
vanhalta, uusi ”porvarillinen realismi? puolestaan tuntua yhä 
vahvemmin uudelta. Halu menneisiin muotoihin tuli perintei- 
semmältä taholta. Kuningas Ludwig I:n hallitessa Müncheniin oli 
rakennettu muinaisaarteiden esittelyä varten sekä veistosmuseo eli 


137 FURI 2008, 462. 
138 Litografian eli kivipainon keksi Alois Senefelder vuonna 1792. Schiller’s München 
1857, 150. 

Miinchenin Neue Pinakothek vuonna 1854. Rakennuksen seiniä kiertävät 
Wilhelm von Kaulbachin freskot. Valokuva: Franz Hanfstaengl 1854. Mün- 
chner Stadtmuseum, Sammlung Fotografie. 


Yleinen saksalainen teollisuusnäyttely, Glaspalast, München 1854. Kuten 
Lontoon Suuressa Näyttelyssä vuonna 1851, myös täällä kuvanveisto luet- 
tiin teollisuuden piiriin. Etuoikealla kipsissä Hans Gasserin Wieland, joka 
pystytettiin pronssisena Weimariin neljä vuotta myöhemmin. Valokuva: 
Franz Hanfstaengl 1854. Miinchner Stadtmuseum, Sammlung Fotografie. 

Glyptoteekki (1830) että antiikkikokoelmien museo (1848), jotka 
edustivat uusklassistista kertaustyyliä. Maailman ensimmäinen 
aikalaistaiteen museokokoelma puolestaan oli esillä Neue Pina- 
kothekissa (1853). Vaikka omilla varoillaan museon rakennuttanut 
kuningas korosti kokoelmien avoimuutta ja yleishyödyllisyyttä 
(taidetta ei tule pitää luksuksena”'”), kaupungin arvopaikalle 
pystytetyt rakennukset artikuloivat taaksepäin katsovaa aatemaail- 
maa ja uusvanhoja rakennusmalleja; moderni Neue Pinakothek 
tehtiin ”bysanttilaiseen tyyliin”. Samaan aikaan kuitenkin tehtaiden, 
rautatieasemien ja kauppa-arkadien rakenteissa kehitettiin jo aivan 
uudenlaisia teknisiä ja esteettisiä ratkaisuja. Kolme vuotta ennen 
Sjöstrandin saapumista Müncheniin oli kohonnut mahtava lasista 
ja teräksestä rakennettu Glaspalast (1854), Lontoon Crystal Palacen 
esikuvan mukaan suunniteltu kaksisataa metriä pitkä näyttelyhalli, 
jossa järjestettiin avajaisvuonna yleissaksalainen teollisuusnäyttely. 
Lontoon Suuren Näyttelyn tavoin myös Münchenissä teollisuuden 
esittäytyminen loi uudenlaisen esteettisen kategorian asettamalla 
elämysten kohteiksi koneet ja niillä valmistetut tuotteet, mukaan 
lukien veistosmonumentit. Höyryn aikakausi ja sen arkkitehtuuri 
eivät tarvinneet tuekseen ajatusta Ateenasta. Näyttelyä tosin varjos- 
ti vanha vitsaus, koleraepidemia, joka tappoi miltei 3 000 ihmistä.'*° 
Uudet näyttelyrakennukset olivat valoisia ja helposti muunnelta- 
via. Lontoossa oli jo nähty, miten Crystal Palace soveltui myös kult- 
tuurin esittelyyn. Vastaavalla tavalla Miinchenin 700-vuotispäivän 
kunniaksi vuonna 1858 järjestetyn suurnäyttelyn Erste deutsche 
allgemeine und historische Kunstausstellung pitopaikka ei ollut Neue 
Pinakothek, vaan Lasipalatsi. Näyttely kohotti kaupungin kulttuuri- 
profiilia entisestään ja aikalaiset - etenkin Mänchenissä - pitivät 
sitä saksalaisen taiteen siihen asti merkittävimpänä näyttelynä.'* 


139 Ludwig | puheessaan Neue Pinakothekin peruskiveä muuratessa. Lainaus Mei- 
nardus-Stelzer 2018, 25. Kaikkiin mainittuihin museoihin oli ilmainen sisään- 
pääsy. 

140 Kolerasta ja Miinchenin kulttuurielämästä vuonna 1854, ks. Wagner 2020. 

141 Widnmann 2014, 235-236. 

Sjöstrand pääsi todistamaan taiteen yhteiskunnallista arvostusta 
koko mitassa, sillä juhlavuoden yhteydessä vietettiin myös Taide- 
akatemian 50-vuotispäivää. Koettiin, että toisin kuin Berliini tai 
Dresden, Miinchen oli vapaa nurkkapatriotismista ja onnistui siksi 
ylittämään Saksan pienvaltioiden rajat ja luomaan kokonaiskuvan 
meneillään olevan vuosisadan germaanisesta taiteesta. Toisaalta 
tyylillisesti kaupunki myös näyttäytyi viimeisenä idealismin turva- 
paikkana, kun muualla jo nousivat realistisemmat suuntaukset." 
Lähinnä maalaustaiteeseen painottunut näyttely kuitenkin kiidätti 
Minchenin Saksan taidekaupunkien kärkeen, ja siellä se seuraavat 
puoli vuosisataa myös pysyi.” 

Julkisen kuvanveiston alalla virta idealismin ja realismin vä- 
lillä alkoi kääntyä jälkimmäisen suuntaan. Maineikkaan Ludwig 
Schwanthalerin ideaalisia veistoksia saattoi löytää Münchenin 
merkkikohteista, esimerkiksi Glyptoteekin sekä viereisen monu- 
mentaaliportin päätykolmioista. Hämmästeltävää tarjosi myös 
Oktoberfest-juhlien pitopaikalle Theresienwiesen laitaan raken- 
netun temppelimäisen Ruhmeshallen eteen pystytetty pronssinen 
jättiläispatsas Bavaria, jonka pään sisään saattoi kavuta. Kaikki 
Schwanthalerin tilaustyöt Mäncheniin olivat olleet kuningas 
Ludwig I:n rahoittamia, mutta tämä oli luopunut vallasta 1848, ja 
tuottelias kuvanveistäjäkin oli samana vuonna menehtynyt. Kau- 
pungin porvaristolla oli hieman toisenlainen ymmärrys monumen- 
taalitaiteen jatkosta. Uudet veistosaloitteet tulivat nyt alhaaltapäin” 
ja toteutettiin huomattavasti vaatimattomammassa ja vähemmän 
antiikkisessa muodossa. Muutoksen ilmentymä oli vuonna 1854 
paljastettu paikallishistorioitsija Lorenz Westenriederin patsas, te- 
kijänä Max Widnmann, Schwanthalerin seuraaja akatemian kuvan- 
veiston professorina. Seisova Westenrieder oli kaupungin ensimmäi- 
nen humanistille omistettu muistomerkki ja ilmaisu baijerilaisen 


142 Große 1859, vii-viii; xv. Näyttelyn maalaustaiteesta ja painotuksista, ks. Scholl 
2012, 358-371. 

143 Münchenin asema kansainvälisenä taidekaupunkina säilyi ensimmäiseen 
maailmansotaan saakka. 

sivistysporvariston omanarvontunnosta: Westenrieder oli selvästi 
yksi heistä, ei mikään myyttinen hahmo tai ikivanha tarina.'* 


”Täydellisesti kehittynyt taide-elämä” 


Münchenin taideakatemian maine oli lähtenyt nousuun 1820-lu- 
vulla, kun rehtoriksi oli saapunut Diisseldorfista Nasareenien 
ryhmään kuulunut taidemaalari Peter von Cornelius. Seuraavina 
vuosikymmeninä siitä kehittyi Pariisin taideakatemian ohella ar- 
vostettu taidekoulu, jonne matkusti opiskelijoita ympäri Euroop- 
paa.“ Vaikka pääpaino oli maalaustaiteessa — pian Corneliuksen 
jälkeen rehtorina jatkoi laajojen pintojen historiamaalari Wilhelm 
Kaulbach - nauttivat myös kuvanveistäjät Münchenissä suurta 
arvostusta. Kaupungin kytkös Roomaan oli vahva: sieltä kuningas 
Ludwig I oli hankkinut mahtavat antiikin veistosten kokoelmat 
ja yrittänyt houkutella akatemian kuvanveiston professoriksi 
aikansa supertähteä Bertel Thorvaldsenia. Vaikka Münchenin 
akatemia ei opetuksen osalta ollut radikaali, se oli sallinut muista 
poiketen myös naisopiskelijoita, viimeisin heistä oli kuvanveisto- 
luokalle vuonna 1852 hyväksytty Elisabet Ney.'** Hän olikin sitten 
ainoa matrikkeliin kirjattu nainen seuraavat seitsemänkymmentä 


144 Klein 2005, 32-36. Kysymys 1800-luvun sivistysporvariston ja nousevan teolli- 
suusporvariston suhteesta taiteeseen on liian laaja tässä käsiteltäväksi; aiheesta 
esim. Kotkavirta 2000. 

145 Cornelius toimi rehtorina 1825-1841. Akatemian historiasta tiivistetysti Grass- 
kamp 2012. Nasareenit (Nazarener) olivat 1800-luvun alun nuoria maalareita, 
joiden romanttis-uskonnollisen taiteen esteettisenä ideaalina olivat myöhäis- 
keskiajan ja varhaisrenessanssin maalaukset. Joukkoa johti Friedrich Overbeck, 
joka perusti 1808 ystäviensä kanssa ryhmän Lukasbunde. Ryhmän taiteilijat työs- 
kentelivät 1810-luvulla Roomassa, missä heihin liittyi lisää maalareita, kuten Cor- 
nelius ja Philipp Veit. 

146 Ennen Sjöstrandin aikaa oli akatemiassa maalausta opiskellut kolmekymmentä 
naista. Matrikelbuch 1841-1884; Hopp 2008, 66-67. Naisilta opiskelupaikan saami- 
nen edellytti yleensä suosituksia korkeilta tahoilta. Miinchenin hyvä maine hou- 
kutteli naisia, kuten edempänä siteeraamani Anna Mary Howittin, opiskelemaan 
taidetta myös yksityisesti. 

vuotta.” Ney opiskeli Sjöstrandin tavoin Max Widnmannin joh- 
dolla sekä myöhemmin Berliinissä Rauchin oppilaana ja teki pitkän 
uran kuvanveistäjänä Euroopassa ja Yhdysvalloissa.'** 

Saapuessaan Müncheniin syksyllä 1857 Sjöstrand ei kohdannut 
naiskollegoita, mutta kuitenkin eloisan yhteisön, jossa taiteen ja 
taiteilijoiden arvostus oli korkea. Baijerin kuningaskunta oli lähtö- 
kohtaisesti maallistunut, mutta elämä sujui yhä katolisen perinteen 
rytmissä, jossa markkinoita ja kirkkojuhlia riitti joka vuodenaikaan. 
Minchenissä tuettiin uuden taidekulttuurin syntyä ja pidettiin yllä 
vanhoja perinnäistapoja. Syksyn suurtapahtuma Oktoberfest oli 
alkujaan eräänlainen satokauden päätös, jossa seudun asukkaat 
esittelivät saavutuksiaan kuninkaalle. Pääsiäisen alla karnevaa- 
lien aikaan taas järjestettiin tanssiaisia ja naamiaisia, joihin myös 
kaupungin kuninkaalliset osallistuivat. Vaikka kiltajärjestelmä oli 
vuonna 1825 purettu ja vapaa ammatinharjoittaminen laillistettu, 
nähtiin laskiaisena edelleen Miinchenin ammattikuntien kulkue, 
jonka eloisuutta ja värikkyyttä hämmästeli myös taiteilijan urasta 
haaveillut sveitsiläinen Gottfried Keller. Omaelämäkerrallisessa 
romaanissaan Viheriä Heikki (1854) hän luettelee paitsi maala- 
reita ja kuvanveistäjiä myös rakennusmestareita, pronssinvalajia, 
lasi- ja posliinimaalareja, puunleikkaajia, vasken ja kivenpiirtäjiä, 
mitalinkaivertajia ”ja monia muita täydellisesti kehittyneen taide- 
elämän toimihenkilöitä”. Keller koki, että Mänchenin taiteelle antoi 
leimansa nuoruuden henki: 


147 Hopp 2008, 67. Miinchenissä taideakatemian jättäytyminen suljetuksi miesten 
valtakunnaksi teki siitä aikaa myöten provinsiaalisen ja pölyttyneen. Tämä johti 
naisopiskelijoiden suosimien vapaiden taidekoulujen nousuun. Tunnettuja Mün- 
chenissä olivat Anton Azben taidekoulu (1891) ja Phalanx (1901), jonka johdossa 
toimi Wassily Kandinsky. 

148 Rommé 2008. Ney lähti Münchenistä ennen Sjöstrandin saapumista, joten luokka- 
tovereita he eivät olleet. Muita Sjöstrandin aikaisia veistäjänaisia olivat mm. Roo- 
massa työskennelleet Harriet Hosmer ja Emma Stebbins sekä Thorvaldsenin 
Kööpenhaminan ateljeessa työskennellyt Adelgunde Vogt. Jälkimmäisestä ks. Busk- 
Jepsen 2020, 90-91. Julkisia veistoksia toteuttaneista naisista ks. myös Sterckx 2008. 

149 Oktoberfestistä Howitt 1854, 118-131; tanssiaisista ja naamiaisista 224-229, 231- 
232. 

Muistoja akateemisesta opiskelusta. Wilhelm Busch, Maler Klecksel. 
München 1884. 


Tämän taidemaailman kannattajille, suuremmille ja pienemmille mes- 
tareille, kisälleille ja oppipojille antoi korkeamman arvon sellaisen aika- 
kauden ensimmäisen nuoruudenkypsyyden puhtaampi heijastus, jonka 
ihanteellinen hilpeys harvoin palajaa saman aikakauden kestäessä, sen 
yllä kun pikemminkin leijailee siellä täällä jo turmeltumisen ja huonon- 
tumisen kevyt varjo. Kaikki, iäkkäämmätkin, olivat vielä nuoria, koska 
koko aika oli nuori ja koska vielä vain harvoin näkyi jälkiä pelkästä 
taidosta vailla tunnetta." 


150 Keller 1922, 208-209. Suomennos J. V. Lehtonen. 

Nuoruutta oli sekin, että ilonpito ja taiteeseen liittyneiden esitysten 
ja näytelmien leikkisyys ymmärrettiin kulttuurisesti tärkeäksi. Eikä 
se sillä vähentynyt, että Taideakatemiassa opiskeli syksystä 1854 
alkaen maalausta Wilhelm Busch, tuleva Max ja Moritzin luoja. 
Hän osallistui Sjöstrandin Münchenin vuosina aktiivisesti kau- 
pungin taiteilijaryhmien Jung-München ja Nachtlichter toimin- 
taan.’" Jung-Miinchenin jäsenet tekivät omassa kantapöydässään 
kapakkalehteä, johon piirrettiin kollegoista karikatyyrejä ja laadit- 
tiin kirjallisia vuodatuksia. Muistelmissaan Busch kertoo: 


Taiteilijaseurassa oli mukavampaa, kun saattoi laulaa ja juoda ja tehdä 
pientä pilaa. Ei minullakaan ollut mitään sellaista henkilökohtaista vit- 
sailua vastaan. Sitä on ihminen ja keksii itselleen virkistystä ja mielen 
rakennusta toisten ihmisten pikku nyrpeydestä ja typeryydestä. Toisi- 
naan voi nauraa itselleenkin, ja sehän on erityinen ilo, sillä silloin tuntee 
olevansa vielä itseään fiksumpi ja kuivilla. 


Buschille luontainen satiiri löysi kohteita myös taideopiskelun 
maailmasta, eikä hänen näkemyksensä varsinaisesti puolla an- 
tiikin teosten ihannointia. Myös muista pilakuvista käy selväksi, 
että aikakauden akateemiseen koulutukseen ja taidekäsitykseen 
suhtauduttiin jo tavalla, joka ennakoi murrosta. Omanlaistaan 
ironista huumoria saattoi löytää jopa uuden taiteen museon eli 
Neue Pinakothekin ulkoseiniltä, joihin rehtori Kaulbachilta oli ti- 
lattu taide-elämää kuvaavat freskot. Niissä hän esitteli modernit 
saksalaiset mestarit varsin leikkisässä valossa. Lähes hassutteluksi 
kuvaohjelma ylsi maalauksessa Bekämpfung des Zopfes (Taistelu 
ahdashenkisyyttä vastaan), missä käydään päin akateemisen kui- 
vakkuuden kolmipäistä oliota. Vasemmalta hyökkäävät Minervan 
suojeluksessa Winckelmann, Thorvaldsen ja taidemaalari Carstens 


151 Moser 2000, 29-34; 61-65. 

152 em.,31. 

153 Neue Pinakothek tuhoutui toisen maailmansodan pommituksissa. Kaulbachin 
öljyvärein tekemät mallimaalaukset ulkoseinien freskoihin ovat kuitenkin säily- 
neet. 

Wilhelm von Kaulbach, Taistelu ahdashenkisyyttä vastaan, öljymaalaus, 
1850-1854. Neue Pinakothek, München. 


sekä vieläpä Spreen sumuisilta soilta esiin astuva arkkitehti Schin- 
kel. Oikealta taisteluun puolestaan rientävät Pegasoksella ratsasta- 
vat nasareenimaalarit Cornelius, Overbeck ja Veit. 


154 


Cornelius heiluttaa mahtavaa miekkaa ja hyökkää päin naurettavaa epä- 
sikiötä, eräänlaista Kerberosta, jonka yksi kolmesta peruukkiin puetusta 
ihmispäästä sylkee häntä. Taistelun ilmeinen tarkoitus on vapauttaa kol- 
me sulotarta, jotka ovat vangittuina jonkinlaiseen kamiinaan, jota Kerbe- 
ros, aikansa eläneen ahdashenkisyyden symboli vartioi. Akatemia, mitä 
edustaa yksi hra v. Kaulbachin entisistä kollegoista, on jo uuvahtanut 
siivekkään ratsun alle ja syleilee hellästi mallinukkeaan. Neljäs matkus- 
taja haluaisi osallistua taisteluun, mutta hänen yrityksensä jää turhaksi. 
Takin taskusta pilkottava pistooli tuntuu vihjaavan, että onneton mies 
riistää oman henkensä epäonnistuttuaan taistelussa hirviötä vastaan. 


Taidemaalari Julius Schnorrin kuvaus vuodelta 1852, lainaus Scholl 2012, 279. 
Maalausta voi tulkita myös yleisemmin saksalaisuuden ilmauksena, joka sopii 
seuraavaan: ”Herder ja Schiller loivat esteettisissä kirjoituksissaan uusia kult- 
tuuri-ihanteita ja uusia inhimillisiä arvoja. He olivat sotakannalla ranskalaista 
pseudoklassillista ja järkeilevää makusuuntaa vastaan, joka oli laskenut valtansa 
alle koko sivistyneen maailman. Ranskalaisten edustaman sivilisatsionin sijaan 
he asettivat uuden germaanisen kulttuuri-ihanteen.” Forsman 1925, 9-10. Koska 
peruukki edusti vanhaa ja pölyttynyttä akateemisuutta on myös esitetty, että Sjö- 
strandin Porthanilla ei juuri tästä syystä ole peruukkia. Viljo 2012, 39. Nähdäkseni 
hiuskuosi liittyy kuitenkin suoraan taiteellisiin esikuviin. 


97 


https://doi.org/10.21435/tl.281 


lII TAITEEN KAUPUNGIT 


Jos uusklassismi nyt tuntuukin ajatuksena pölyttyneeltä, niin Kaul- 
bachin maalaus pakottaa pohtimaan sitä myös nuorten (ja nuoren- 
mielisten) taiteilijoiden protestiliikkeenä. Kuten Keller edellä jo 
kiteytti, Mänchenissä taide yhä oli ihanteellisen hilpeää. 


Kapakoita ja kapaloita 


Nuori oli myös kaupunkiin syksyllä 1857 saapunut Carl Eneas Sjö- 
strand, jos toki kolmekymmentä täyttävänä opiskelijatovereitaan 
iäkkäämpi. Hän löysi asunnon osoitteesta Singstrasse 29, jossa 
ateljeetaan piti taidemaalari Theodor Horschelt. Taideakatemian 
matrikkeliin Sjöstrand kirjattiin 26. marraskuuta järjestysnume- 
rolla 1477. Akatemialta puuttui maineestaan huolimatta yhä 
kunnollinen rakennus ja opintoja suoritettiin kaupungin keskus- 
tassa entisen jesuiittakoulun tiloissa Neuhauser Straßella. Samalla 
kadulla oli myös Oberbollingerin nimellä tunnettu Gasthof, jonka 
oluttuvan taiteilijapöydässä Sjöstrand muisteli olleensa hyvässä 
maineessa. Ystäväpiiriin kuului ainakin kuvanveistäjä Johann Ne- 
pomuk Hautmann, joka toimi Schwanthalerin museon johtajana.'5* 
Taiteilijat ja taideopiskelijat näkyivät katukuvassa ympäri vuoden, 
mutta erityisesti vuosittaisten taiteilijajuhlien aikana, jolloin jär- 
jestettiin suuri naamiaiskulkue (Maskenzug). Vuosien varrella oli 
nähty erilaisia teemoja kuten Dürer, Rubens, Thorvaldsen, kukat 
ja narrit. Kaupungin 700-vuotisjuhlan vuonna 1858 tapahtuma oli 
vielä tavanomaista mittavampi ja juhlat oluttuvissa sen mukaiset; 


155 Osoite Sjöstrandin kirjeessä G. Ehrströmille 23.11.1857; Horscheltin ateljee 
osoiterekisterissä Schiller’s München 1857, 155. Kadun nimi vaihtui 1860 Schiller- 
strasseksi. Sjöstrand taideakatemian matrikkelissa Matrikelbuch 1841-1884. 

156 Maininta Oberbollingerista Estlander 1906, 8. Kun Estlander matkusti Münche- 
niin alkuvuonna 1860 ja pyysi Sjöstrandilta nuorten taiteilijoiden yhteystietoja, 
antoi tämä kuvanveistäjä Hautmanin [sic] nimen ja pyysi viemään terveisiä 
turkulaiselle arkkitehtiopiskelija Hugo Trappille, joka asui hänen naapurissaan 
Singstrasse 30:ssä. Sjöstrandin kirje Roomasta Estlanderille 4.2.1860. Sjöstrand 
mainitsee Hautmannin myös kirjeessä Cygnaeukselle 14.2.1860. 

teemaksi valittiin ”napolilainen karnevaali”? Seuraavana vuonna 
perustettu taiteilijaryhmä Nachtlichter jatkoi tunnelmointia 
tunnuslaulunsa säkein: 


Me olemme valoja yössä. 
Ja kun koittaa hämärä, 
olut ruskea on öljymme. 
Aamunkoittoon juomme, 
ja kipinöiden loistamme.'* 


Kaupungissa aikoinaan asuneen runoilija Heinrich Heinen sanoin 
Mänchen oli asettunut taiteen ja oluen väliin kuin kylä kukkuloi- 
den katveeseen.’® Tämä ei jäänyt taiteilijayhdistykseen Stubenvoll 
liittyneeltä Sjöstrandilta huomaamatta.'** Jo pari viikkoa saapumi- 
sensa jälkeen hän kuvaili Cygnaeukselle, miten olennaisesti mallas- 
juoma kuului paikalliseen kulttuuriin ja maistui myös naisille.'*" 
Valtakunnassa kaikki olivat riippuvaisia oluesta. Alemmille yhteis- 
kuntaluokille se oli ”virtaavaa leipää” (fließendes Brot) ja merkittävä 
annos päivittäistä ravintoa. Oluen kaupallinen valmistus puoles- 
taan oli keskeinen tekijä Mänchenin kehityksessä pienestä provin- 
siaalisesta keskuksesta moderniksi kaupungiksi. Teollistuneen ja 


157 Deutsches Kunstblatt März 1858, 93. Syksyn alussa 1858 järjestettiin saksalaisten 
taiteilijapäivien kunniaksi vielä toiset juhlat, missä vieraille kannettiin olutta viisi 
litraa henkeä kohden. Deutsches Kunstblatt October 1858, 274-275. Miinchenin 
taiteilijajuhlien värikkäästä historiasta ja eri tapahtumista, ks. Wolf 1925; kuvauk- 
set vuosien 1852 ja 1853 taiteilijajuhlista, ks. Howitt 1854, 436-449. 

158 Moser 2000, 33. 

159 Lainaus Mosebach 2014, 10. 

160 Sjöstrand 1898, 320. 1830-luvulla perustettu Stubenvoll-Gesellschaft oli saanut 
nimensä kapakan mukaan. Münchenin monilla taiteilijayhdistyksillä oli omat 
vakipaikkansa ja kantapöytänsä. Vuonna 1868 perustettu ja kuninkaallisen privi- 
legion saanut Münchner Künstlergenossenschaft muodostui lopulta kaupungin 
viralliseksi taiteilijaseuraksi ja pienemmät yhdistykset kuten Stubenvoll ja Jung- 
München kuihtuivat pois. Mosebach 2014, 16-18. 

161 Sjöstrandin kirje Cygnaeukselle 8.12.1857. Myös kirjeessään 6.6.1858 Sjöstrand 
kuvailee, miten helteisessä Münchenissä olut juoksee kuin suurena virtana 
”Gambrinuksen” valtakunnasta. 

Pilakuva akateemisesta 
kuvanveistosta, n. 1850. 
Kuva: Wolf 1925, 43. 


Sjöstrandin mallipiirus- 
tus, päivätty Münchenissä 
19.12.1857. Kansallisgalle- 
ria, Helsinki. 

laadukkaan panimotoiminnan merkitys ymmärrettiin hyvin, sillä 
kuningaskunta sai kuudesosan verotuloistaan oluesta.'** Kaupungin 
suurin panimo Hofbräuhaus kuuluikin nimensä mukaisesti kunin- 
kaalle. Das Bier oli vakava asia, eikä sen kanssa enää vapun 1844 
jälkeen leikitty. Silloin kesäoluen hinnankorotus sai tuhatpäisen 
ihmisjoukon riehumaan. Neljäntenä kapinapäivänä panimoyrittä- 
jät antautuivat ja ilmoittivat palauttavansa oluen hinnan ennalleen. 
Tilanteen rauhoituttua viranomaiset myönsivät yhdestä suusta, että 
mitä olueen tulee, müncheniläiset vaativat sekä määrää että laatua, 
eivätkä ole valmiit tinkimään kummastakaan.'* Oluesta tuli myös 
olennainen osa ylempien sosiaaliluokkien elämää 1850-luvulla, kun 
romantiikan henki kannusti ”uudelleenlöytämään perinteisen bai- 
jerilaisen olutkulttuurin”. Sjöstrandin Münchenin opiskeluvuosien 
voiteluaineena oli siis demokratisoivan voimansa näyttänyt kan- 
sallisjuoma.'‘* 

Akatemiassa Sjöstrand aloitti piirtämällä malliluokassa. Pii- 
rustusharjoituksiin olikin tarvetta, sillä taiteilijan taidot eivät ol- 
leet erityisen mainittavat. Hänen varsinainen kiinnostuksensa 
suuntautui kuitenkin oman taiteenalan merkkiteoksiin. Ensim- 
mäisiin opintokohteisiin kuului epäilemättä Rauchin maineikas 
Max-Joseph Denkmal, jota muistuttava hahmo oli jo päätynyt 
Porthan-mitalin kuvaksi. Toisena tuli kaupungin oma suuruus 
Schwanthaler. Edesmennyttä kuvanveistäjää oli hiljattain kunnioi- 
tettu vaihtamalla Lerchenstraßen nimi Schwanthalerstraßeksi. Sen 
varrella sijaitsi taiteilijan nimikkomuseo - ei aivan yhtä jylhä kuin 
opettajansa Thorvaldsenin, mutta täynnä tunnettujen teosten 
kipsimalleja. Schwanthaler oli työstänyt ison veistosryhmän niin 
sanotusta Hermannschlacht-teemasta, toisin sanoen Arminiuksen 


162 Carpenter 2007, 133; 139-140. 

163 em., 131-132. Tapahtuma tunnetaan nimellä Münchner Bierrevolution. 

164 em., 153-154. Kaupungin oluesta kertoi perustiedot myös matkaopaskirja 
Schiller’s München 1857, 223-225. 

165 Elävän mallin piirtämisestä ja anatomian opiskelua sävytti uusklassismin kau- 
della se, että myös esikuvallisista veistoksista tehtiin anatomisia piirroksia. Kor- 
nell 2022, 35-45 ja 154-165. 

johtamien germaanisten heimojen voitosta roomalaisista Teuto- 
burgin metsässä vuonna 9 jKr. Museossa vierailleeseen englan- 
tilaiseen aikalaiskatsojaan nämä Schwanthalerin hahmot tekivät 
suuren ja ylevän vaikutuksen: 


Olemme keskellä vanhemman maailman olentoja, isoraajaisia ja suhteil- 
taan täydellisiä. Noissa alkumetsissä heillä on ollut tilaa ja aikaa kehittyä. 
Eivät he ole raakalaisia; heissä on muutakin kuin fyysistä vahvuutta ja 
kauneutta. Heidät on varustettu oudolla intellektuaalisella kauneudella 
ja voimalla, joka salpaa katsojan hengen. Antiikin loistoon ja yksin- 
kertaisuuteen ja voimaan kuvanveistäjä on yhdistänyt tuoreen elementin 
- pohjoisen mytologian villin salaperäisen runouden. Hänen jumaliaan 
eivät ole Juppiterit ja Apollot vaan Thorit ja Odinit. Näissä on mystee- 
riä ja suurta vielä kehittymätöntä älykkyyttä, joka sytyttää sielun kuten 
alppivuoren sahalaitainen huippu, ukkosen jyrähdys, aavana avautuva 
meri tai valtava tasanko.'** 


Schwanthalerin hahmot puhuttelivat myös Sjöstrandia, joka tunsi 
ennestään maanmiehensä Bengt Fogelbergin veistokset Odin ja 
Thor ja kehitteli mielessään Kalevalan hahmoihin pohjaavia töitä.'” 
Rohkeasti hän päätti esitellä baijerilaisille oman, pohjoiseen tee- 
maan sopivan veistoksensa Kullervo katkoo kapalonsa. Helsingissä 
syksyllä 1858 iloittiinkin Sjöstrandin menestyksestä Mänchenissä, 
kun lehtiartikkelin mukaan oli ”varmalta taholta saatu tietää” että 
teos on sikäläisissä taiteilijoissa herättänyt paljon kunnioitusta.'® 


166 Howitt 1854, s. 112. Kyseessä oli museon vasemmanpuoleinen sali, jossa oli 
Donaustaufin Valhalla-temppeliin päätykolmioon tehdyt viisitoista hahmoa. 
Schwanthaler 1906, 5. Museo veistoksineen tuhoutui toisen maailmansodan 
pommituksissa. Howittin innostuneisuus vastaa Jouko Tolvasen luonnehdintaa 
pohjoismaisen taruston vetovoimasta: ”[- -] siihen sisältyi paljolti romantiikan 
rakastamaa tunteenomaisesti hämärää, kuin hautojen takaa alku-usvista nou- 
sevia jumal- ja sankarihahmoja, jotka kiihottivat mielikuvitusta etsimään niille 
havainnollistavia muotoja kuvataiteellisissa esityksissä.” Tolvanen 1952, 27. 

167 Sjöstrandin Münchenissä kehittelemistä kalevalaisista aiheista Ervamaa 1981, 
62-66. 

168 Helsingfors Tidningar 25.9.1858, 1, Äbo Tidningar 1.10.1858, 2. 

Varma taho oli epäilemättä Sjöstrandin innokkain tukija Cygnaeus. 
Hänhän sai veistäjältä kirjeitä Miinchenistä ja kuuli positiivisesta 
palautteesta.'*? Sjöstrand oli liittynyt Mänchenin taideyhdistykseen 
(Kunstverein, jäsennumero 2520) ja asettanut teoksensa esille yh- 
distyksen maksullisissa näyttelytiloissa Hovipuiston kauppakäytä- 
vällä (Hofgartenarkaden).”° ”Ostoskeskuksessa” näyttelypaikkaa pi- 
tänyttä yhdistystä kuvaili matkaopas Schillers München seuraavasti: 


16 


o 


170 


171 


Taideyhdistys, basaarissa nro 35, on toiminut vuodesta 1824 ollen en- 
simmäinen laatuaan Saksassa. Se, onko yhdistyksen ja sen lukuisten 
seuraajien työstä hyötyä ja missä määrin taiteelle yleensä, sekä edelleen 
taiteilijoille ja yleisölle, jää kriittisen taidehistorian tutkittavaksi jonakin 
myöhempänä, meistä etäisempänä aikana, jolloin se pystyy tekemään 
vapaan, laajempaan ja selkeämpään näkemykseen pohjautuvan arvion 
myös jälkikäteisistä ja epäsuorista vaikutuksista. Mutta huolimatta ajan 
ja olosuhteiden aiheuttamista yksittäisistä puutteista hieman siellä ja 
täällä, yhdistyksen jatkuva toiminta on avittanut elävää kiinnostusta ja 
tiettyä ymmärrystä, herättäen herkemmän taideaistin - kukapa sitä voisi 
kiistää? Viimeksi sanotun vahvistaa jo vuosi vuodelta kasvava jäsenmää- 
rä, joka oli yhteensä 3228 vuonna 1856, jäsenmaksun ollessa 12 fl. Varsin 
huomattava summa (n. 31466 fl. vuonna 1856) käytetään vuosittain maa- 
lausten, piirrosten ja veistosten hankkimiseen arpajaisvoitoiksi sekä kai- 
kille jäsenille jaettaviksi lahjoiksi. Miltei kaikki Münchenin viimeisim- 
mät taideteokset ovat esillä täällä, niin että uudet työt vaihdetaan joka 
kahdeksas päivä, joten jäsenille tarjotaan hyvin vaihtelevaa nautintoa 
ympäri vuoden. Jäsen voi kutsua vieraan, joka saa näyttelyihin kuukau- 
den ilmaisen sisäänpääsyn, ja pidemmäksi ajaksi tämä voidaan muuttaa 
täysjäsenyydeksi. Näyttelyajat myöntää toiminnanjohtaja hra Fried, joka 
on paikalla näyttelytiloissa, tai sihteeri hra Metzinger. Näyttely on auki 
päivittäin, lukuun ottamatta lauantaita, aamu 10:stä ilta 6:een.”" 


Sjöstrandin kirjeissä Cygnaeukselle on katkos juuri tässä kohtaa, mutta jo Ner- 
vander totesi vain osan kirjeistä säilyneen. Nervander 1900, 443. 

Sjöstrandin nimi ja numero löytyvät taideyhdistyksen jäsenluettelosta vuoden 
1858 vuosikertomuksessa. Kunstverein 1859, 30. 

Schiller’s München 1857, 147. 

Carl Eneas Sjöstrand, Kullervo katkoo kapalonsa, kipsi 1858. Valo- 
kuva: Daniel Nyblin. Kansallisgallerian arkistokokoelmat. Kipsi- 
veistos alkuperäisessä valkeassa asussaan ennen myöhemmin 
tehtyä pinnoitusta pronssimaalilla. 


Matkaoppaan kirjoittaja tuntuu hieman epäilevän Taideyhdistyk- 
sen toiminnan laatua. Selvä on, että kaupungissa, jossa oli ilmai- 
nen sisäänpääsy taidemuseoihin, joiden saleja täyttivät kymmenet 
elleivät sadat eurooppalaisen taiteen mestariteokset, Taideyhdistys 
keräsi jäsenistöä eri kriteerein. Tarjolla oli yleensä maalauksia, 
joiden aiheet ja mitat oli sovitettu porvariskotien interiööreihin. 
Yhdistyksen tiloissa esitelty taide kävi myös näyttäytymisen mo- 
tiivista. Matkaoppaasta löytyykin toiminnan sosiaalista merkitystä 
valottava kaupunkielämän tuokiokuva otsikolla: 

Sunnuntain keskipäivä arkadeilla. Jumalanpalvelus on ohi ja kello 11:n 
jälkeen kaikki virtaavat kohti Hovipuistoa; juhla-asuiset naiset suoritta- 
vat kävelynsä loistavissa kauppakäytävissä, tyylitietoisten joukot seisovat 
Tambosin kahvilassa ja antavat näiden viehättävien, leijuvien hahmojen 
läpäistä tarkan kritiikin. Vartioparaati saapuu soittaen ihanaa musiikkia 
ja sitten ihmiset kävelevät Taideyhdistykseen basaarin perälle, tänä päi- 
vänä ei niinkään taiteen kuin kauniiden naisten vuoksi. Väenpaljous on 
siellä sellainen, että joka sunnuntai esille vaihtuvia uusia teoksia tuskin 
näkee, saati että niitä voisi rauhassa tutkia - mutta se kuuluu muotiin! 


”Poikkeuksellinen sensaatio” ja nationalistinen taidepuhe 


Carl Eneas Sjöstrandin alle metrin mittainen Kullervo kuitenkin 
onnistui erottumaan joukosta, ja tuloksena oli kesäkuussa 1858 
kolme lehtiarviota, kaksi Münchenin lehdissä ja kolmas naapuri- 
kaupunki Augsburgin postisanomissa. 


172 


173 
174 


Tällä kertaa plastillista taidetta edustaa Sjöstrand, joka esittää vanhan 
suomalaisen runon sankarin, joka Herkuleen tavoin jo kolmipäiväisenä 
repii kapalonsa ja rikkoo kehtonsa. Runon uhmakas, vahva varhais- 
kypsän pojan hahmo, jonka muodoissa on vielä lapsellista pyöreyttä, on 
erittäin hyvin tehty. Toisaalta käsien liike kaipaa voimaa ja kohtalokas 
solmu, johon kapalo on kiertynyt, on kummallinen ja naurettava.” 


Plastillisista teoksista tulee mainita Sjöstrandin poikahahmo suomalai- 
sesta eepoksesta Kallervo ja Kalevala [sic], joka on eräänlainen pikku 
Herakles ja tämän tavoin murskaa kehdossa käärmeitä ja kolmantena 
päivä hyppää ulos pienenä kovanaamana ja katkoo siteensä. Siellä missä 
on paikallista ymmärrystä tällaiset ihmelapset kipsissä saattavat kiin- 
nostaa. Hahmo ei ollut lahjattomasti tehty, ainoastaan liinavaatteiden 
asettelussa oli jotain teennäistä.”* 


em., 227. Kunstverein München toimii edelleen Hovipuiston laidalla, samoin Tam- 
bosin kahvila. 

”Kunst-Verein”, Der Bayerische Landbote 17.6.1858, 671. 

”Minchener Kunstbericht”, Abendblatt zur Neuen Münchener Zeitung 26.6.1858, 
601-602. 

Plastillisia teoksia löydämme kaksi: yksi Sjöstrandilta otsikolla ”Kullervo 
ja Kalevala, suomalaisten kansalliseepoksesta’, eräänlainen nuori Herku- 
les, joka jo vauvana repii kaiken, ja toisena metsästysryhmä Riebereriltä, 
mikäli emme erehdy, diletantilta, joka on tehnyt varsin kelpo työn. 
Sjöstrand olisi voinut antaa nuorelle vintiölleen toisen asennon, sillä 
sen sijaan että säädyllisyyttä ei loukata, kuten oli tarkoitus, hän miltei 
onnistui päinvastaisessa. Lisäksi aihe on meille aivan liian kaukainen 
ja tuntematon herättääkseen muuta kuin ohimenevää kiinnostusta.” 


Lievästä vinoilusta huolimatta Sjöstrand oli varmasti tyytyväinen 
siihen, että teoksesta puhuttiin. Mänchenin taidemaailman yti- 
meen tällä ei toki ylletty, ja kun kaupunki samana vuonna juhli 
suuren saksalaisen taidenäyttelyn merkissä, oli ulkomaalainen tai- 
teilija kapaloineen väistämättä pelkkä sivustakatsoja.'° Sjöstrand 
esittäytyi Taideyhdistyksen näyttelytiloissa vielä kahdesti, mutta 
ei saanut enää samanlaista lehdistön huomiota kuin Kullervolla. 
Marras-joulukuussa 1858 häneltä nähtiin kaksi muotokuvamedal- 
jonkia, jotka noteerattiin ”hienosti ja herkästi toteutetuiksi?? ja 
tammikuussa 1859 rintakuva, jossa oli ”luonteikasta käsittelyä”? 
Kyseessä oli Helsingin yliopistoon tilattu Porthanin muotokuva. 
Hän työsti myös uusia teosluonnoksia, mutta ei ilmeisesti esittänyt 
näitä julkisuudessa." 


175 ”Minchener Kunstbericht”, Beilage zur Augsburger Postzeitung 19.6.1858, 538. 

176 Deutsches Kunstblatt julkaisi säännöllisesti kirjeenvaihtajansa raportteja Mün- 
chenin Taideyhdistyksen näyttelyistä, mutta näistä ei löydy mitään mainintaa 
Sjöstrandista. Kesän 1858 näyttelyistä, ks. Deutsches Kunstblatt August 1858, 
222-226. 

177 ”Kunst-Verein”, Der Bayerische Landbote 2.12.1858, 1343; ”Münchener Kunst- 
bericht”, Abendblatt zur Neuen Miinchener Zeitung 11.12.1858, 1175. On epäselvää, 
ketä nämä esittivät. Sjöstrand ei mainitse niitä teoslistauksessaan. Sjöstrand 
1898, 304. 

178 ”Kunst-Verein”, Der Bayeriscje Landbote 21.1.1859, 84. Kyseessä oli Porthanin rinta- 
kuvan kipsivalos, jonka Cygnaeus mainitsee edempänä artikkelissaan. Yliopiston 
tilaama marmorinen teos oli lähetetty Suomeen jo syksyllä 1858. 

179 Anonyymi ruotsalainen matkaaja tapasi Sjöstrandin kesällä 1859 Münchenissä ja 
raportoi sanomalehdessä valmiina olleista Väinämöis-aiheisista friisin ja patsaan 
malleista sekä mainitsi Porthanin monumentin keskeneräisestä hahmotelmasta. 

Sjöstrandin menestyksestä Münchenissä syntyi kuitenkin 
melkoinen tarina, ennen muuta Cygnaeuksen aktiivisen markki- 
noinnin ja häpeilemättömän nationalistisen retoriikan siivellä. Hän 
kirjoitti itse Mänchenissä käytyään Litteraturbladet-lehden syys- 
kuun numeroon 1859 kattavan selonteon suojattinsa näköaloista. 


Münchenissä pidettäisiin pahimman luokan kerettiläisyytenä, mikäli 
joku tohtisi epäillä Baijerin pääkaupungin asemaa modernina Ateenana, 
ainakin mitä tulee taiteisiin, ellei peräti muuhun. Myönnettäköön siis, 
että München kestää vertailun kreikkalaiseen esikuvaansa ja kuningas 
Ludwig ateenalaiseen edeltäjäänsä Periklekseen. Siinä onkin jo kyllin 
nykyajan Ateenasta ylipäätään. 

Mutta Münchenin taide on viime aikoina lukenut vihkiytyneiden- 
sä joukkoon miehen, joka koskettaa erityisesti meitä suomalaisia, 
sillä hän on kiinnostunut koko lahjakkaan henkensä lämmöllä ja 
voimalla monistakin asioista, joihin meillä liittyy suuri intressi. Kun 
herra Sjöstrand hyväksyi taiteellisten luomustensa kohteeksi meidän 
myyttiset jumalamme ja sankarimme sekä edesmenneiden ja yhä elä- 
vien miestemme parhaimmiston, ansaitsee hän tulla otetuksi Suomen 
kunniakansalaiseksi. Lahjakkaana ja Tukholman, Kööpenhaminan sekä 
Münchenin kuvanveistokouluissa taiteeseensa perin juurin kouluttau- 
tuneena oppilaana voidaan hänet nyt katsoa mestarikirjansa arvoiseksi. 
Ja totisella taiteellisella tietoisuudella siitä, että hän pystyy sille kunniaa 
tuottamaan, mutta myös vielä syvemmällä ymmärryksellä siitä vaka- 
vuudesta ja vastuullisuudesta, jota taide häneltä edellyttää, hän nyt val- 
mistautuu pyhiinvaellukselle ikuiseen kaupunkiin toteuttaakseen siellä 
sen ikuisen työn, jota Suomi häneltä Porthanin muistoksi ja kunniaksi 
odottaa. Suomalaisen Kirjallisuuden Seura on tehnyt pikaisen päätöksen 
väliaikaisesti vahvistaa varoja suuren työn toteuttamiseksi, mikä antoi 
herra Sjöstrandille rohkeutta ottaa elämänsä polulla kaksi tärkeintä as- 
kelta yhtaikaa: solmia pitkään suunniteltu avioliitto, joka tuo hänelle 
elämän auvon ja onnen, sekä matkan Roomaan, joka vie hänet taiteen 


Tätä uutista siteerattiin myös Suomessa. Finlands Almänna Tidning 1.8.1859, 
1. Nervanderin mukaan Sjöstrand olisi esittänyt Münchenissä julkisesti myös 
teoksen aiheesta ”Väinämöisen laulu”, mutta saksalaisista lähteistä ei löydy 
asiasta mitään mainintaa. Nervander 1900, 445. Väinämöinen-statyetista, ks. 
Ervamaa 1981, 64-65. 

sisimpään pyhättöön. Lopulta herra Sjöstrandin tulevaisuuden toiveet 
saavat voimaa siitä, että Suomi ei hylkää häntä, joka miehekkään luot- 
tavaisena heittäytyi sen käsivarsille ja vannoi raivaavansa tien taiteelle, 
joka kaikkia muita huonommin on toistaiseksi löytänyt maassamme 
jalansijaa ja kattoa päänsä päälle. 

Jo nyt herra Sjöstrand on Suomelle suuressa kiitollisuuden velassa, ja 
tämän hän auliisti ja vilpittömästi myöntää. Suomalaiset muinaislaulut 
ovat avanneet hänelle kokonaan uuden, tähän saakka taiteilijoiden luo- 
muksilta suljetun maailman, joka lupaa, kun he ovat sinne kerran tien 
löytäneet, joka askeleella mielikuvitukselle ja käsille mitä rikkaimmat 
saamiset. Kuvanveisto oli ensimmäinen, joka herra Sjöstrandin kautta 
kokeili siellä onneaan. Mitä maalaus saattaa siellä niittää, sen parhaiten 
todistaa Ekmanin upeasti sommiteltu ja toteutettu Väinämöinen. Suu- 
rimmin huomionarvoista oli se menestys, jonka ensin mainitun yritys 
tähän suuntaan sai Mänchenissä, kun hän siellä taiteilijoiden näyttely- 
tilassa asetti esille jo Helsingissä aloitetun ja myöhemmin valmistuneen 
kuvan nuoresta Kullervosta, joka kolmen päivän ikäisenä nousee uh- 
makkain ilmein kehdostaan ja repii kapalonsa. Tämä harvinainen ilmiö 
nousi kaikkien taiteen ystävien ja tuntijoiden piirissä poikkeukselliseksi 
sensaatioksi. Yhtäältä ihmiset tunnistivat jotakin joka muistutti kulu- 
neita tarinoita nuoren Herkuleen uroteoista, mutta toisaalta kaikkien 
myyttisten sankareiden esi-isän suomalaisesta jälkeläisestä paljastui 
jotain niin primitiivistä ja omaperäistä, että oli myönnettävä, ettei mi- 
tään vastaavaa ollut nähty. Seuraavana aamuna herätessään Sjöstrand 
huomasi olevansa, kuten Byron aikanaan, tunnettu mies. Onnitteluita 
ja onnen toivotuksia putoili hänen ympärilleen kuin kapaloita Kuller- 
volta. Taideakatemian johtaja lupasi taiteilijalle ateljeen, ilman että tämä 
mitään pyysi. Hauskinta ja kenties kertovinta nuoren mestarin saavutuk- 
sesta oli akatemian opiskelijoiden käytös. Täysin kyllästyneinä samojen 
kuluneiden aiheiden käsittelyyn he eivät enää halunneet jatkaa, vaan 
ryntäsivät Sjöstrandin luo toivoen, että tämä antaisi heille taiteellisia 
harjoituksia varten ennestään outoja suomalaisia aiheita. Sen, joka oli 
omalta osaltaan näyttänyt, miten Kolumbuksen muna saadaan seiso- 
maan, oli kuitenkin jätettävä uutuudenkipeät kuvanveiston oppipojat 
ominensa yrittämään taideteoksen tekemistä. 

Sjöstrandin maine kasvoi entisestään, kun hän sai valmiiksi suuren- 
moisen Porthanin rintakuvan, jonka Helsingin consistorii academici pyy- 
teettömässä taiteenrakkaudessaan on tilannut. Koska tämä, kuten kaikki 
muutkin Suomen suurmiehet, oli Münchenissä tuntematon, arvelivat 

ihmiset Auran rantojen professorin sijaan tunnistavansa vakavissa, luon- 
teikkaissa piirteissä vanhan roomalaisen. Kaiken kaikkiaan, tämä olikin 
aivan oikein. Roomalaista sivistystä, ajatuksia ja vuorenvarmaa päättäväi- 
syyttä oli täynnä sen seppelöidyn miehen pää, jonka sydän löi Suomelle 
lämpimämmin, kuin kenenkään ennen häntä. Marmoriin toteutetun 
akateemisen rintakuvan kipsimalli on nyt saanut väliaikaisen hämärän 
paikan Schwanthalerin ateljeessa, mutta kun siellä sillä ei ole mitään tekoa, 
tarkatkaamme että kotimaassamme se saa joka suhteessa paremman. 


Cygnaeuksen hienosti rakennettu kirjoitus, jossa pelataan paitsi 
taiteilijan ja suomalaisten suurella menestyksellä myös kumpaa- 
kin velvoittavilla nationalistisilla odotuksilla, lupauksilla ja kii- 
tollisuudenvelalla, siivitti ”kunniakansalainen? Sjöstrandin kohti 
Roomaa. Ratkaisu Porthanin monumentin toteuttamisesta oli tehty 
SKS:n kokouksessa jo kesäkuun alussa 1859, käytännössä niin, että 
Cygnaeus ja muut seuran johtomiehet henkilökohtaisesti ottivat 
2 ooo ruplan pankkilainan. Rahat riittivät siihen, että taiteilija 
pääsi matkaan tuoreen puolisonsa Herminie von Stahlin kanssa ja 
saattoi aloittaa työnsä, mutta hyvin pian kävi ilmi, ettei kenelläkään 
ollut aavistusta lopullisesta budjetista." Suomessa ei vielä arvattu 
miten kallista suuren teoksen tekeminen voi olla. Heti Sjöstrandin 
Roomaan saavuttua Cygnaeus ja kumppanit joutuivat ottamaan 
400 ruplaa lisää lainaa ja lähettämään ne kuvanveistäjälle, joka oli 
pyytänyt saada vielä sata ruplaa enemmän.'® 


180 Cygnaeus 1859, 418-419. Tässä lainattu osuus on osa pidemmästä, Pariisista lä- 
hetetystä matkakirjeestä. Porthanin rintakuvan kipsimalli päätyi nyttemmin lak- 
kautettuun Cygnaeuksen museoon. 

181 Cygnaeuksen kirje Sjöstrandille 2.6.1859, lainaus Hertzberg 1883, 20. SKS:n 
kokouspöytäkirjassa 1.6.1859 todetaan ainoastaan, että aloite lainasta oli 
Cygnaeuksen ja että seura toimisi sen takaajana. 

182 Estlander huomauttaa, ettei SKS tehnyt taiteilijan kanssa mitään muodollista so- 
pimusta hinnasta, tai ainakaan sellaista ei löydy. Estlander 1906, 9. 

183 Sjöstrandin kirje Cygnaeukselle 2.11.1859. Vastauksessaan Sjöstrandille 1.12.1859 
Cygnaeus toteaa, että ”tällä avustuksella voi niin taitava taloudenpitäjä kuin 
herra S. tuntea olevansa lähimmän tulevaisuuden huolta vailla”. Lainaus Ner- 
vander 1900, 451. 

Ajatus Sjöstrandin menestyksestä kuitenkin valoi uskoa patsas- 
hankkeen onnistumiseen. Cygnaeuksen strategian avulla Kullervo 
-teoksen vastaanotosta kehkeytyi myös Suomen taiteen varhainen 
topos. Vuonna 1862 Lontoon kansainvälisessä näyttelyssä vieraillut 
Zacharias Topelius päätteli, että kyse oli nimenomaan suomalai- 
sen aiheen ainutlaatuisuudesta: ”Nähtyäni tämän kaiken saatan 
ymmärtää, miksi Sjöstrandin Kullervo herätti Münchenissä niin 
suurta huomiota. Se oli ensimmäinen hahmo täysin uudesta ja 
luonnonraikkaasta ympäristöstä, jonka Kalevala vielä tulee lah- 
joittamaan modernille taiteelle” 


Rooma - ikuinen ja likainen 


”En voi sanoa, että Pietarin aukion ja Vatikaanin näkeminen olisi 
minua erityisemmin yllättänyt. Niin paljon olin jo nähnyt kuvia 
erilaisista Rooman rakennuksista, että kaikki tuntui tutulta. Vero- 
na, Venetsia, Firenze olivat tehneet minuun suuren vaikutuksen, 
Rooma ei ensi tuttavuudella puhutellut; on opittava tuntemaan se 
lähemmin, jotta ymmärtää sen kauneuden?” Kuvanveistäjä Max 
Widnmannin saapuminen Roomaan vuonna 1835 oli antikliimaksi. 
Kaupunki oli valmiiksi visualisoitu ja sen nähtävyydet ikään kuin 
etukäteen näytetty. Grand Tour -matkailu oli syntynyt 1700-luvulla 
ja ehtinyt lukemattomien kertomusten ja kuvien kautta jo ”stan- 
dardisoida” Italian.'** Jopa tuttuuden vaikutelma oli muuttunut 
kulttuuriseksi kliseeksi. Niin yleisiä olivat Rooman kuvat, että 
tuntemuksen aiemmin nähdystä oli marraskuussa 1786 kokenut 
myös kaupunkiin saapunut Goethe: ”Kaikki nuoruuteni unelmat 
näen nyt elävänä [- -] kaikki se mitä maalauksista ja piirustuksista, 


184 Topelius 1903, 286. 

185 Widnmann 2014, 62. Widnmannin reaktio ei tarkoita, etteikö monelle nimen- 
omaan Roomaan saapuminen ollut pakahduttava kokemus, ks. Suvikumpu 2009, 
109. 

186 Suvikumpu 2009, 89; 93-94. 

Roomaan saapuneille turisteille järjestettiin Vatikaanin museossa ilta- 
kierroksia, joilla veistoksia esiteltiin lyhdyn valossa. Abbott 1869, etulehti. 

kupari- ja puupiirroksista, kipseistä ja korkkijäljennöksistä jo ajat 
sitten olin oppinut tuntemaan: kaikki tuo on nyt kokonaisuudes- 
saan silmieni edessä; kaikki on niin kuin olin kuvitellut, ja kaikki on 
uutta?” Tutut mielikuvat oli kuitenkin purettava, jotta todellisuus 
hahmottui. Aivan helppoa sekään ei ollut, sillä Goethen sanoin: 


Kun katselee tuollaista olemassa olevaa elämän ilmentymää, jolla on ikää 
kaksi tuhatta vuotta ja enemmänkin ja joka aikojen vieriessä on niin 
moneen kertaan ja perinpohjaisesti muuttanut muotoaan ja on silti yhä 
vielä maaperältään samaa, alati samaa vuorta, usein jopa pylväiltään ja 
muureiltaan samaa ja kun kansan luonteessa yhä on piirteitä vanhoilta 
ajoilta, niin tuntee joutuvansa kohtalon suurten päätösten myötäeläjäksi; 
ja niin katsojalle käy alun alkaen vaikeaksi selvitellä, miten Rooma seu- 
raa Roomaa, eikä ainoastaan uusi vanhaa, vaan vieläpä vanhan ja uuden 
eri epookit menevät päälletysten.'" 


Sjöstrand saapui Roomaan seitsemän vuosikymmentä Goethen 
jälkeen. Mikä oli muuttunut? Kaupunki oli edelleen vanha, mutta 
nähnyt myös Napoleonin sotajoukkoja ja kasvavia matkailija- 
laumoja. Merkitykseensä nähden Rooma oli yhä keskikokoinen 
kaupunki, vain hieman Müncheniä suurempi - ulkomaalaiset 
pois lukien asukkaita oli vuonna 1856 alle 180 000.” Kaupungin 
aikakausien kerrostumista puuttuivat edelleen modernin ajan 
tunnusmerkit kuten tehtaat ja isoille valtiollisille pääkaupungeille 
Lontoolle ja Pariisille ominaiset juhlalliset rautatieasemat. Roo- 
man topografia oli monin paikoin pastoraalinen ja kaupungin 
muurien sisäpuolella oli yhä villiniittyjä, laajoja huvilapuutarhoja 
ja vihannesviljelmiä. 


Kävelehän millä tahansa kaupungin portilla tai kurota San Giovannin 
muurin yli (ja mistäpä löytäisit viehättävämmän paikan?) tai vilkaise 


187 Goethe 1992,140. 

188 Goethe 1994, 144-145. Suomennos Sinikka Kallio. 

189 Murray's 1868, xxxvi. Vuonna 1858 Münchenissä oli 137 000 asukasta. Euroopan 
suurin kaupunki oli Lontoo, jonka asukasluku oli 1850-luvun alussa jo yli 2,3 mil- 
joonaa. 

ulos Villa Negronin ikkunasta, niin katseesi osuu varmasti johonkin 
Rooman keittiöpuutarhoista, joka on jaettu tasaisiksi riveiksi ja vihreiksi 
neliöiksi. Ei ole mitään sievempää ja paremmalla maulla järjestettyä 
kuin nuo vaihtelevien vihannesten matot.” 


Lumoavan Rooman näkymät eivät kuitenkaan pystyneet piilotta- 
maan kaupungin arkisempaa puolta. Arjen sotkuisuus ja tapojen 
alkukantaisuus nousivat esiin etenkin silloin, kun ulkomaalaiset 
kulttuurimatkailijat saapuivat mukanaan valmiiksi pakatut käsi- 
tykset sivilisaatiosta. Melissa Dabakis on luonnehtinut tyypillistä 
mielikuvaa, jossa antiikin imperiumin suuri keskus nähtiin rappeu- 
tuneena ja sen asukkaat vallanpitäjien uhreina: ”Sivilisaation ajatus, 
joka vastikään oli hyväksytty eurooppalaisten ja amerikkalaisten 
parissa, samaisti sivistyneen maailman moderniuteen ja tekno- 
logiseen kehitykseen. Italialaiset sitä vastoin näyttäytyivät taakse- 
päin katsovana yhteiskuntana, missä aika pikemmin pysähtyi kuin 
eteni kohti valoisaksi ymmärrettyä tulevaisuutta” Rooma, joka 
ympäristöineen kuului edelleen paavinvallan alle, oli todellakin 
antimoderni ja kirkolliseen hämärään tottunut kaupunki, joka oli 
välttynyt teollistumiselta ja sen lieveilmiöiltä. Muu Italian niemi- 
maa oli 1850-luvulla pohjimmiltaan kolonialisoitua aluetta; poh- 
joisessa Itävallan keisarikunnan, etelässä Espanjan Bourboneiden 
vallassa. Roomaan matkustaneet turistit ja kaupunkiin muuttaneet 
ulkomaalaiset olivat hekin eräänlaisia ”kulttuurikolonalisteja” jot- 
ka usein suhtautuivat kaupungin eksoottiseen asujamistoon sisä- 
syntyisellä ylemmyydellä.'?? 

Saksalais-amerikkalaisen taidemaalarin Albert Bierstadtin teos 
Octaviuksen kaari (Roomalainen kalatori) vuodelta 1858 on lievän 
ironinen esitys Rooman eksoottisuudesta tilanteessa, jossa paikal- 
linen ja vieras toden teolla kohtaavat. Kuvan keskellä, antiikkisten 
pylväskapiteelien päällä, lepää suuri marmoripaasi, jota peittävät 


190 Story 1860, 573. 
191 Dabakis 2016, 91. 
192 em., 92. 

v : Lea = SN 7 oes m 
Yksityiskohta Albert Bierstadtin maalauksesta Roman Fish Market (Arch 


of Octavius), öljy kankaalle 1858. De Young Museum, San Francisco. Gift of 
Mr. and Mrs. John D. Rockfeller 3". 


perattujen kalojen rippeet, ”todistaen, että nykypäivän roomalaiset 
ovat antaneet kulttuuriaarteidensa vajota surkeaan tilaan’, kuvai- 
lee Dabakis. ”Näkymän nuhjuisuus - kivetyn piazzan epäsiisteys, 
putoileva seinärappaus, levällään olevat roskat ja puolittain revityt 
julisteet — vahvisti pohjoiseurooppalaisten ja angloamerikkalaisten 
mielikuvaa siitä, että Rooma on tyytynyt rapistumiseen?” Kuvan 


193 em.,93. 

oikeasta laidasta keskelle kaikkea ilmaantuu yllättäen amerikkalai- 
nen turistipariskunta; miehellä on kädessään punainen Murrayn 
matkaopas. Ironisuutta lisää se, että gheton alue, missä kalatori 
sijaitsi, mainittiin oppaissa — jos yleensä mainittiin — vain ”yhtenä 
kaupungin likaisimmista kulmakunnista’."* 

Rooma oli ikuinen ja tunnetusti myös likainen. Erään 1800-lu- 
vun matkaajan mukaan ”kaikista Rooman muinaismuistoista 
saasta on kaikkein muinaisinta: näyttää kuin sitä ei olisi koskaan 
poistettu”. Toinen julisti, että Rooma on Euroopan likaisin kau- 
punki - jos Lissabonia ei oteta lukuun.” Kirjailija Gustave Flaubert 
ironisoi tätä nirppanokkaista likakeskustelua väittäen, että pahem- 
pi ongelma oli Rooman kirkoista leijuva suitsukkeiden tuoksu. 
Onnekseen hän löysi Tiberin rantamilta vielä joitakin vanhoja 
ulosteen täyttämiä kulmakuntia, joissa saattoi hieman hengittää.” 
Likaisuus oli tietenkin hygieniakysymys, mutta moni oli sitä mieltä, 
että siivoaminen olisi tuhonnut kaiken. Sjöstradin naapurina Roo- 
massa asunut amerikkalainen kuvanveistäjä ja kirjailija William 
Wetmore Story kiteytti kaupungin olemuksen vuonna 1863 varsin 
osuvasti: 


[- -] kyllin kauan Roomassa asuttuaan jokainen näkee sen liassa vie- 
hätystä, jota minkään toisen paikkakunnan puhtaus ei koskaan tavoita. 
Kaikki riippuu tietenkin siitä, mitä kutsumme liaksi. Ei kukaan voi puo- 
lustella joidenkin katujen kuntoa tai erinäisiä ihmisten tapoja. Mutta 
sotkuja ja tahroja, joita moni nimittää liaksi, minä kutsun väriksi - 
taiteilijan silmissä Amsterdamin puhtaus tuhoaisi Rooman. Surullista 
kyllä, taloudenpito ja ylenpalttinen puhtaus käyvät sotaa pittoreskia 
vastaan.” 


194 em. Kymmenen vuotta maalauksen jälkeen Murrayn matkaopaskirja kuvailee 
kaupunginosaa edelleen määreillä ”low and dirty”. Murray 1867, xii; 3. 

195 Edellinen Louis Simond vuonna 1828, jälkimmäinen James Johnson vuonna 1831. 
Wrigley 2013, 171; 173. 

196 Gustave Flaubert vuonna 1851, lainaus Wrigley 2013, 174. 

197 Story 1894, 5. Sjöstrand asui taiteilijoiden suosimalla alueella. Kirjeessään Cyg- 
naeukselle 2.11.1859 hän ilmoittaa asettuneensa Monte Pinciolle, mutta tämä 
johtunee vielä puutteellisesta kaupungin tuntemuksesta. Hänen osoitteensa oli 

Lika saattoi olla esteettinen elämys, sairaus puolestaan todellinen 
murhe. Tässä asiassa Rooma osoittautui myös monen taiteilijan 
ikuiseksi leposijaksi, sillä kaupunkia vaivasivat toistuvat malaria- 
epidemiat ja aikakauden kulkutaudit.” Malarian eli ”Rooman 
kuumeen” juurisyytä ei vielä 1800-luvun puolivälissä tiedetty, 
joten taiteilijatkin turvautuivat perinteisiin selityksiin kostuneen 
maan mätänemisestä ja siitä nousevasta miasmasta, jonka huurut 
kulkeutuvat epäsuotuisan tuulen mukana maaseudulta kaupun- 
kiin. Tuulella ei voinut kuitenkaan selittää koleraa, joka levisi 
ympäri maailman. Kuvanveistäjä Max Widnmann asui Roomassa 
pandemian saapuessa sinne vuonna 1837. Saksalaisten piirissä or- 
ganisoitiin välittömästi varmuustoimenpiteitä ja määrättiin ihmiset 
majoittumaan pareina: taudin iskiessä yhteen voisi toinen hakea 
apua. Päivittäin oli ilmoittauduttava vahdille, jotta tiedettiin, onko 
ihminen terve tai ylipäänsä elossa. Koleraan kuolleita kuljetettiin 
öisin kärryillä kaupungin halki San Lorenzon hautausmaalle ja 
nakattiin ilman arkkuja yhteishautaan. Widnmannin mukaan toisi- 
naan sattui, että matkalla osa lastista putosi ja aamulla kaduilta löy- 
tyi alastomia ruumiita. Virallisia kuolintilastoja ei julkaistu, mutta 
epidemian ollessa pahimmillaan päivittäin menehtyi kolmesataa, 
toisten mukaan jopa kuusisataa ihmistä. Osa saksalaisista taiteili- 
joista päätti poistua saastuneesta kaupungista, mutta ympäristön 
pikkupaikkakunnat eivät päästäneet ketään Roomasta tullutta läpi. 
Oli pakko kääntyä takaisin.?*? 


Via Sistinan jatkeena olevan Via delle Ouattro Fontanen numero 9, joka kuuluu 
Ouirinalen alueeseen. Esch & Esch 1997, 83. Talon takana sijaitsee Palazzo Barbe- 
rini, mistä William Wetmore Story puolestaan vuokrasi perheelleen 1850-luvun 
lopulla suuren asunnon. Alkujaan lakimiehenä toiminut ja Italiassa kuvanveistä- 
jäksi oppinut Story osasi saksaa, joten Sjöstrand saattoi kommunikoida tämän 
kanssa. 

198 Suvikumpu 2009, 166-168. Taudit eivät olleet vain Roomalle tyypillisiä ja niihin 
kuoltiin muuallakin, myös Suomessa. 

199 Story 1860, 574. Rooman malariasta aikakauden lääketieteellisenä ja kulttuuri- 
sena käsitteenä Wrigley 2013, 61-93. Malarian aiheuttaja ja leviämisen mekanismi 
selvitettiin vasta 1880- ja -90-lukujen kuluessa. 

200 Widnmann 2014, 105-108. 

Rooma oli ikuinen, mutta muuttumattomana se ei pysynyt. 
Tätäkin moni murehti. Vuonna 1846 kirjailija Hans Christian 
Andersen valitteli, ettei kaupunki ollut sama Rooma kuin kolme- 
toista vuotta aiemmin, kun hän kävi siellä ensimmäistä kertaa. 
Suuret arkeologiset kaivaukset todellakin muokkasivat kaupungin 
luonnetta ja pinnanmuotoja. Kasvavat turistijoukot tekivät osan- 
sa nekin. Viimeisen järkytyksen aiheutti Rooman julistaminen 
pääkaupungiksi vuonna 1870. Henrik Ibsen vaikeroi: ”Ovat siis 
lopulta ottaneet Rooman pois kaltaisiltamme ihmisiltä ja antaneet 
sen poliitikoille [- -] nyt katoaa kaikki mitä rakastimme, spontaa- 
nisuus, lika; jokaista kaupunkiin ilmaantuvaa poliitikkoa kohden 
siellä tulee olemaan yksi taiteilija vähemmän??*' Kaupunki alkoi 
kasvaa ja samalla katosivat ne maisemapiirteet, joista niin monet 
ulkomaalaiset taiteilijat, esimerkiksi William Wetmore Story, oli- 
vat nauttineet: ”Kaupungin vanhat villat ja puutarhat, jotka tekivät 
Roomasta erityisen viehättävän, on tuhottu. Se on surku ja sääli, 
se on anteeksiantamatonta.’”” Kaikessa kuuluu, että Rooman olisi 
ollut parasta pysyä juuri sellaisena kuin ulkomaiset taiteilijat olivat 
sen nuoruudessaan kokeneet.?% 


Kuvanveiston ylevä kutsu 


Odottaessaan Münchenissä malttamattomana etelään lähtöä Sjö- 
strand kirjoitti Cygnaeukselle: ”Rooma sekoittaa aivopoloni?”?% 
Roomaan matkustaminen ja siellä työskentely oli monelle tai- 
teilijalle opintojen koetinkivi ja korkein täyttymys. Sjöstrandin 
saapuessa kaupunkiin syksyllä 1859 oli ulkomaisten kuvanveis- 
täjien grand old man walesiläinen John Gibson, joka oli asunut 


201 Lainaus Wrigley 2013, 186. 

202 Story 1894, iv. Story toteaa asiantilan kolmekymmentä vuotta aiemmin ilmesty- 
neen kirjansa kahdeksannessa painoksessa. 

203 Suvikumpu 2009, 112-114. 

204 Sjöstrandin kirje Cygnaeukselle 11.7.1859. Ennen Roomaan matkustamista Sjö- 
strand kävi vielä Ruotsissa omissa häissään. 

Roomassa jo yli neljäkymmentä vuotta. Nuoruudessaan myös hän 
oli viettänyt unelmansa vuoksi unettomia öitä, kunnes brittiläi- 
sen uusklassismin uranuurtaja John Flaxman kannusti tekemään 
haaveista totta: 


Herra Flaxman rohkaisi minua kovasti lähtemään Roomaan, sanoen 
että siellä olisin Euroopan parhaassa koulussa hienoimpien teosten ja 
kaikkien kansakuntien taiteilijoiden ympäröimänä, ja että siellä minulla 
olisi tilaisuus tutustua rikkaisiin englantilaisiin taiteen tukijoihin, joita 
parveilee Roomassa joka talvi, ja että Canova oli avulias nuorille lah- 
jakkaille taiteilijoille.?*5 


Maailmankuulu kuvanveistäjä todellakin osoittautui maineensa 
veroiseksi ja lupasi auttaa vähävaraista Gibsonia edellyttäen, että 
tämä opiskeli antaumuksella ja kehittyi.”° Vuonna 1817 Gibson 
pääsi oppilaaksi Canovan akatemiaan. Samalla hän laskeutui haa- 
veiden maailmasta työnteon arkeen. 


Aloin muovailla elävästä mallista, ja mestarini kehotti minua katsomaan 
usein muiden opiskelijoiden teoksia alkuvaiheista loppuun asti - ”he 
antavat sinun tutkia mallejaan”. Tein niin, ja se oli hyödyksi. Kaikki olivat 
hyvin kohteliaita ja valittelivat sitä, etten ymmärtänyt italiaa. Mielialani 
kyllä laski tuntuvasti, kun tutkin heidän mestarillisesti luonnosteltuja 
figuurejaan ja niiden erinomaista luonnonmukaisuutta, joka todis- 
ti itsenäni paljon nuorempien kyvystä ja kokemuksesta — olin nöyrä 
ja onneton. Miten kaduttikaan, etten ollut päässyt Roomaan paljon 
aiemmin!?°” 


Carl Eneas Sjöstrandilla oli jo tullessaan varma tilaustyö, johon 
keskittyä, mutta monelle Roomaan asettuneille kollegalle toimeen- 
tulon jatkuvuus oli päivittäinen haaste. Kaikilla ei ollut stipendiä 


205 Matthews 1909, 39. 
206 em., 44-45. 
207 em., 47-48. 

ja stipendiaatitkin tiesivät omansa rajalliseksi.?** Amerikkalaiset 
rehvastelivat sillä, miten halpaa eläminen Roomassa oli, mutta 
pohjoismaalaisen näkökulma oli toinen. Sjöstrandkin joutui heti 
saavuttuaan lainaamaan rahaa.” Roomaan matkustaminen taitei- 
lijana oli myös henkistä uhkapeliä, kun vastassa olivat kaksi tuhat- 
ta vuotta historiaa ja kaupunkiin ennestään asettunut satapäinen 
kansainvälinen taiteilijajoukko. Yhtäältä olisi perehdyttävä länsi- 
maisen kulttuurin tärkeimpiin muinaismuistoihin ja kuvataiteen 
kaanoniin, toisaalta löydettävä persoonallinen näkökulma ja virit- 
täydyttävä omaan luovaan työhön.? Varsinkin maalarit joutuivat 
kovaan paikkaan entisajan mestariteosten ja matkamuistojen 
ostajien ristivedossa. Rimakauhu saattoi yllättää. Hampurilainen 
Erwin Speckter, joka työskenteli Roomassa 1830-luvun alussa, 
myönsi asian suoraan: ”Pitäisi kai sanoa minkälaisen vaikutuk- 
sen Rooma on minuun tehnyt, mutta voin vain toistaa: pelko ja 
pahat aavistukset miltei kuristivat sieluni. [- -] Mainitussa tilas- 
sa tulin Roomaan ja riensin välittömästi etsimään ystäviä, jotta 
unohtaisin itseni ja Rooman?" Jotkut saapuneet keskittyivätkin 
sosiaaliseen elämään niin hyvin, ettei työnteosta tullut mitään. 
Toinen saksalaismaalari sanoitti ongelman: ”Pitkä Rooman matka 
on jatkuvaa modernin pinnallisuuden passiivista vastustusta ja 
eksistentiaalista huolta. Kaksi vihollista, joista kumpikin on kyllin 
vahva henkisesti murtamaan taiteilijan”*” Oli tärkeää tulla toi- 


208 Suvikumpu toteaa (2009, 119), että yleensä taideakatemioiden matkastipendi oli 
vähintään kolmivuotinen. Näitäkin oli, mutta niitä riitti vain harvoille ja valituille. 
Taiteilijoita Roomassa oli runsaasti ja moni oli Sjöstrandin tavoin lähtenyt mat- 
kaan huomattavasti pienemmän kukkaron kanssa ollen riippuvainen yksityisistä 
tukijoista ja ostajista. 

209 Sjöstrandin kirje Cygnaeukselle 14.2.1860. Rahaa lainasi Tanskan ja Ruotsin kon- 
sulina toiminut taidemaalari Johan Bravo. Amerikkalaisten elämän halpuudesta 
esim. Seidler 1985, 310. Roomassa elämisen kalleutta suomalaiselle valitteli puo- 
lestaan Sjöstrandin jälkeen kaupunkiin tullut Walter Runeberg. Grönstrand 2021, 
73. 

210 Suvikumpu 2009, 92. 

211 Maurer 2018, 216. 

212 em. 

meen oman epävarmuutensa kanssa ja löytää taiteellisen työn ilo, 
kuten John Gibson: 


Joka aamu heräsin auringon noustessa, sieluni riemuitessa uudesta päi- 
västä onnellisessa ja mieluisassa kilvoittelussa. Joka aamu kulkiessani 
aamiaiselle Caffe Grecoon ja katsellessani taas mielihyvällä nousevan 
auringon kultaamia kirkkojen ja palatsien huippuja tunsin kuinka 
päivittäin uudistuva nuoruus ja tuore innostus minua inspiroivat. Taas 
ilolla palasin taisteluun, tuohon voimia antavaan kamppailuun taiteen 
vaikeuksien kanssa! Enkä tuntenut sydämessäni kateuden madon kie- 
murtelevan, kun toisten studioissa näin kauniin idean jonkun nuoren 
kilpailijani taitavasti toteuttamana. Saatoin toisinaan tuntea masennusta, 
ikään kuin itseluottamuksen puutetta, mutta en vähäänkään matalaa 
mustasukkaisuutta; ympärilläni olevien lahjakkuuksien jatkuvasti ki- 
rittämänä palasin uudella päättäväisyydellä studiooni.? 


Olipa taiteilijan osana ylevä kilvoittelu tai henkinen murtuminen, 
kohtalotovereita löytyi. Kaupungin ylikansallinen taiteilijakolonia 
oli tiivis ja piti monin tavoin huolta jäsenistään. Hakeuduttiin toki 
omiin ryhmiin (saksalaiset, pohjoismaalaiset, amerikkalaiset, bri- 
tit), joilla kaikilla oli perinteiset syynsä ja tapansa juhlia, mutta 
samalla työskenneltiin yhdessä "ei kenenkään maalla” ja jaettiin 
yhteisöllisesti ammatin monet haasteet.” Ateljeevierailuja tehtiin 
puolin ja toisin, teoksista ja niiden aiheista keskusteltiin. Kun 
mittapuuna oli ”ylittämätön” antiikin taide ei kenenkään tarvinnut 
kokea huonommuutta yksin. Toisaalta taiteilijat myös kilpailivat 
keskenään tilauksista, joskus jopa mustasukkaisesti, eikä suosi- 
tuista teemoista tehtyjä teoksia aina voinut juhlia omaperäisinä. 
Nathaniel Hawthorne kertoo, miten erään amerikkalaisveistä- 
jän ansiokkaalta vaikuttanut veistosryhmä Tuhlaajapoika joutui 
outoon valoon: ”Myöhemmin minulle on kerrottu, että hra --- 
oli varastanut, vai sanoisimmeko mieluummin adoptoinut tyylin 
ja idean Ranskan Akatemian oppilaan tekemästä ryhmästä, joka 


213 Matthews 1909, 56. 
214 Suvikumpu 2009, 174; 177-178. 

on siellä nähtävissä kipsissä”? Koska aiheet toistuivat samoina ja 
asentojen ja eleiden variaatiot olivat pieniä, viittauksissa kuuluisiin 
antiikin patsaisiin ja toisten taiteilijoiden teoksiin liikuttiin usein 
plagiarismin rajoilla."* Hra ---:n maine taiteilijapiireissä sai 
kenties kolauksen, mutta ei häntä kukaan avoimesti varkaudesta 
ryhtynyt syyttämään. Hylkiöksi Roomaan tullut taiteilija päätyi- 
kin lähinnä vain maksamattomien velkojen vuoksi, surkimukseksi 
halvan viinin viemänä.?7 

Rooma oli taiteen korkeakoulu, mutta myös markkinapaikka, 
josta myytiin paljon uutta taidetta.?* Teokset vaihtelivat pienistä 
takan reunustalle tarkoitetuista matkamuistoveistoksista uusim- 
piin monumentteihin ja hellenistisen ajan marmoripatsaiden 
täysimittaisiin kopioihin - ja mikäli rahaa riitti, myös aitoihin.” 
Jälkimmäisten liikennettä hoitivat ”taideagentit”, esimerkiksi Bai- 
jerin kruununprinssin ja sittemmin kuninkaan Ludwig I:n palkka- 
listoilla vuosikymmeniä Roomassa työskennellyt Johann Martin 
von Wagner, joka piti tiivistä yhteyttä myös nykytaiteilijoihin.”° 
Kaikilla ostajilla ei tietenkään ollut kuninkaan lompakkoa, mutta 
myös uusi raha löysi tiensä Roomaan. 1850-luvulla taidetta hank- 
kivien turistien joukot tulivat jo kasvavassa määrin Amerikasta.™ 
Vaikka kuvanveistäjät ja kriitikot arvostivat muotokuvat ideaalisia 


215 Hawthorne 1913, 148-149. Kyseinen kuvanveistäjä oli Joseph Mozier, jonka luon- 
teen ikävistä puolista löytyy muitakin lausuntoja; ks. edempänä viite 261. 

216 Guilding 2014, 257. 

217 Suomalaisesimerkki velaksi eläjästä on Sjöstrandin jälkeen Rooman tullut kuvan- 
veistäjä Erland Stenberg. Suvikumpu 2009, 79. Juopottelulla puolestaan jälkimai- 
neen hankki ennen Sjöstrandia kaupungissa asunut kuvanveistäjä Erik Cainberg. 
Pöykkö 1991, 31; Knif 2015, 126-131. 

218 Koska Rooman taide-elämää 1800-luvun puolivälissä dominoivat ulkomaalaiset, 
on myös esitetty, että kaupunki oli jo menettänyt merkityksensä taidekeskuk- 
sena; ”ainoa mikä tässä Roomassa oli kuollutta, oli taide”. Lainaus Andrenius 
1962, 197. 

219 Taiteen ostamisesta Roomassa, ks. Suvikumpu 2009, 126-128, aikakauden ita- 
lialaisen veistotaiteen leviämisestä maailmalle Bochiccio 2012. Suomessa tämän 
aikakauden marmori-, alabasteri ja pronssijäljennöksiä antiikin teoksista löytyy 
H. F. Antellin testamenttikokoelmasta. Antellin kokoelmat 1975, 138-143. 

220 Selch 2019. 

221 Dabakis 2003, 28; Bochiccio 2012, 73. 

veistoksia ja monumentteja paljon vähäisemmiksi, oli niiden muo- 
vailu toimeentulon kannalta tervetullutta työtä. Moni nousukas 
kun halusi nähdä piirteensä roomalaistyylisessä marmoripäässä.?? 
Taiteilijoiden kannatti pitää katse nimenomaan kotimaisissa tilaa- 
jissa, sillä vuosien Roomassa työskentelyn jälkeenkin protestant- 
tien oli lähes mahdotonta päästä paikallisille veistosmarkkinoille 
eli tekemään hautamonumentteja katolisten kirkkojen kappelei- 
hin. Harvinaisen poikkeuksen muodosti amerikkalaisen Harriet 
Hosmerin veistämä neiti Judith Falconnetin hauta.?3 


Vapauden ideaali ja tapojen realismi 


Carl Eneas Sjöstrand oli ennen Roomaan saapumista opiskellut 
hieman italiaa,””* mutta paljoa han ei sitä välttämättä tarvinnut. 
Koska ulkomaalaisia taiteilijoita oli runsaasti ja heihin oli myös 
vuosikymmenten kuluessa totuttu, ei kommunikaatio paikallisten 
kanssa muodostunut ongelmaksi. Kun kuvanveistäjä Walter Rune- 
bergiltä myöhemmin kysyttiin, miten hän alkuun pärjäsi italian 
kielen kanssa, kuului vastaus: ”Noo, vähän olimme etukäteen lu- 
keneet, mutta italialaisilta käy ymmärtäminen niin helposti, että 
kunhan puhuu ruotsia painokkaasti, niin hehän tajuavat kaiken”? 
Tajuamista varmasti joudutti se, että taiteilijoiden tasainen virta ta- 
kasi paikallisille huomattavat palkka- ja vuokratulot. Uusi rahakas 
lisä taiteilijakunnassa oli amerikkalaisten kuvanveistäjien kolonia, 
joka kasvoi 1850- ja 1860-luvuilla.”* Monilla heistä oli mittavia 
tilauksia, jotka työllistivät koko joukon taidealan ammattilai- 
sia. Saksalaisia taiteilijoita Roomassa oli perinteisesti paljon, ja 
heidän kanssaan pohjoismaalaiset olivat myös aktiivisimmin 


222 Seidler 1985, 210-212. 

223 Gerdts 1992, 134-135. Hautamonumentti on kirkossa S. Andrea delle Fratte. 
224 Sjöstrandin kirje Cygnaeukselle 11.7.1859. 

225 Nordmann 1918, 44. 

226 200 Years of American Sculpture 1976, 43-45. 

Skandinaaveja Roomassa toukokuussa 1861. Ryhmäkuvassa ruotsalaisia, 
tanskalaisia ja norjalaisia taiteilijoita, kirjailijoita, säveltäjiä ja journalis- 
teja. Sjöstrand seisoo takarivissä vasemmalla. Kuva: Bull 1960, 139. 


tekemisissä?” Sjöstrand tapasi kaupungissa luultavasti Münchenin 
vuosilta tuttuja kasvoja. Merkittävin kansainvälisten taiteilijoiden 
ja kirjailijoiden kohtaamispaikka ja postitoimisto oli jo 1700-lu- 
vun lopulta lähtien ollut Gibsonin mainitsema Caffè Greco, mutta 
1800-luvun puolivälissä nousevien kansallisuusaatteiden vaikutuk- 
set näkyivät myös täällä.” Poikkeuksena aiempaan jaettuun Roo- 
ma-identiteettiin taiteilijat alkoivat eriytyä yhä selvemmin omiin 
kansallisiin ja kielellisiin yhteisöihinsä. Saksalaisten vuonna 1845 
perustama Deutscher Künstlerverein näytti tietä, ja vuonna 1860 
pohjoismaalaiset yhdistivät voimansa, jolloin syntyi Skandinavis- 
ka Föreningen i Rom. Sjöstrand oli yhdistyksen perustajajäseniä. 
Hänen lähipiirinsä kantakahvila oli Caffè Nuovo.” 


227 Suvikumpu 2009, 179. 

228 Noack 1912, 167-173. 

229 Sjöstrand mainitsee saaneensa Estlanderin kirjeen kyseiseen kahvilaan. Sjö- 
strandin kirje Estlanderille 4.2.1860. 

Kerran vuodessa kansakunnat kuitenkin viettivät yhdessä tai- 
teilijajuhlaa, jonka saksalaiset olivat aikoinaan aloittaneet. William 
Wetmore Story kuvailee, miten aamulla aikaisin kokoonnutaan 
osteriaan kaupunginmuurien ulkopuolelle pukeutuneena erilai- 
siin naamiais- ja teatteriasuihin. Aamiaisen jälkeen matkataan 
pitkänä satojen kärryjen saattueena maaseudun luolille, alkuaan 
Cervaraan, mutta vuonna 1860 Via Appia Antican varrelle ”Egerian 
metsikköön”. Perillä taiteilijat seuralaisineen järjestävät suuren 
piknikin, mutta sitä ennen esitetään antiikin tarinaan pohjautu- 
va pilanäytelmä. Edellisenä vuonna aiheena oli Troijan valloitus, 
tällä kertaa Numa Pompiliuksen ja nymfi Egerian kohtaaminen 
grotossa.*° 


Kun viihdeosuus on ohi alkavat päivällisen valmistelut. Egerian met- 
sikössä lautaset asetellaan kehiksi samalla kun koko seurue laulaa yh- 
teislauluja ja tanssii. Lopulta kaikki on valmista, merkki annetaan ja 
maalaismainen juhla alkaa. Suurista viinitynnyreistä, jotka seisovat yh- 
dellä sivustalla koristeltuina vihrein oksin, täytetään karahvit ja laitetaan 
kiertämään. Hyvällä ruokahalulla kahmitaan lihaa ja salaattia. Tämän 
jälkeen hieman kävelyä ruoansulatuksen vuoksi, sitten on iltapäivän 
urheilun vuoro. On aasinajokisat, renkaanheittoa, juoksukilpaa ja säkki- 
juoksua. Pittoreskimpaa näkymää ei saata olla kuin tämä: riemunkirjava 
naamiaisväki, rinteillä istuskelevat katsojien joukot, siellä täällä seisovat 
pienet teltat, kilpailut laaksossa, ja ennen kaikkea etäisyydessä alas kat- 
sovat loistavat vuoret. Vasta kun valo kultaa Campagnan ja akveduktien 
luurangot ja vetää hienon kauneushunnun vuorten ylle, me maltamme 
lähteä ja kolistelemme kärryllämme Roomaan." 


Taiteilijajuhlien karnevalistinen elämä kuulostaa ihanan vapaalta, 
mutta Roomankin vapaus oli suhteellista. Vaikka taiteessa seurat- 
tiin antiikin myyttejä ja alastomia jumalhahmoja, noudatettiin 


230 Story 1860, 584. Mytologian mukaan nymfi saneli Numa Pompiliukselle Rooman 
lait. Alue on nykyisin osa Euroopan laajinta kaupunkipuistoa Parco regionale 
dell’Appia antica. Lähin metroasema on Colli Albani. 

231 em., 584-585. 

arkielämässä kristillisen yhteiskunnan konventionaalisia käytän- 
teitä, oli uskoa tai ei.” Ulkomaalaisilla taiteilijoilla, joiden motiivit 
eivät liittyneet kirkon asioihin, sitä ei monestikaan ollut.” Heidän 
elämässään oli vähemmän sosiaalisia pidäkkeitä ja enemmän 
mahdollisuuksia boheemiin elämäntyyliin. Oman kansallisen 
yhteisön kontrolli saattoi kuitenkin olla ahdistavaa. Etenkin ame- 
rikkalaisista löytyi puritaaneja siveyden vartijoita. Kuvanveistäjä 
Harriet Hosmer osasi homoseksuaalina käyttäytyä niin etteivät 
säädyllisyyden kulissit horjuneet, mutta herätti silti esimerkiksi 
yksin ratsastamalla sellaista paheksuntaa, että paikalle kutsuttiin 
poliisi. Hosmerin rohkeus koetteli monen miestaiteilijan egoa. 
Kuvanveistäjä William Wetmore Storyn mukaan neiti Hosmer oli 
sanalla sanoen ”hyvin omapäinen ja aivan liian itsenäinen”, kolle- 
ga Thomas Crawfordin sanoin: ”Neiti H:n häveliäisyyden puute 
iljettää jo koiraakin”?* Myös Hawthorne ihmetteli ja kommentoi 
Hosmerin tapaa pukeutua miesten takkiin: ”[- -] annoin omasta 
puolestani hänelle luvan pukeutua niin kuin hänelle sopii ja käyt- 
täytyä niin kuin hänen sisäinen naisensa haluaa. En kuitenkaan 
ymmärrä mitä hän tekee kasvaessaan vanhemmaksi, sillä ikäänty- 
minen ei sovi asuun, joka näyttää sievältä ja anteeksiannettavalta 
nuoren naisen yllä?” Kaikille ei edes annettu anteeksi. Hosmerin 
veistäjäkollega Louisa Lander käytännössä suljettiin sosiaalisen 
elämän ulkopuolelle, koska hän oli elänyt miehen kanssa aviot- 
tomassa suhteessa ja huhujen mukaan myös poseeranut mallina 
ilman vaatteita. Italiassa ulkomaalainen taiteilija saattoi solmia 
"ei-älyllisiä mutta silti ei-prostituoituja suhteita; vaan ei naisena.” 


232 Carl Eneas ja Herminie Sjöstrand merkittiin saksalaisen seurakunnan kirkon- 
kirjoihin. Tytär Selma Sofia syntyi heinäkuussa 1860. Esch & Esch 1997, 83. 

233 Suvikumpu 2009, 168-169. 

234 Storyn lainaus James 1903, 256; Crawfordin lainaus Culkin 2010, 38. 

235 Hawthorne 1913, 151. Hosmerin lahjakkuus ja itsenäinen toimijuus on tehnyt 
hänestä yhden feministisen taidehistorian merkkihahmoista. Erityisen huo- 
mion kohteena on ollut hänen Roomassa syntynyt pääteoksensa Zenobia in 
Chains, joka oli näytteillä samaan aikaan kun Sjöstrand työskenteli kaupungissa. 
Hosmerista ks. Cherry 2000, 101-140; Dabakis 2001; Culkin 2010; Dabakis 2014. 

236 Lainaus Suvikumpu 2009, 96. 

Sjöstrandin kollega 
Harriet Hosmer 
Roomassa, noin 1855. 
National Portrait Gallery, 
Smithsonian Institution, 
Washington D.C. 


Sjöstrandin kollega Randolph 
Rogers työtakissaan Roomassa, 
käyntikorttikuva 1861. Rogers 
1971, etulehti. 

Amerikkalaisen yhteisön käännettyä selkänsä Landerille ei jäänyt 
muuta mahdollisuutta kuin poistua Roomasta.?? 


Materiaali ja monumentti 


Kuvanveistäminen Roomassa oli taiteellisesti ideaalista ja samal- 
la myös rahassa mitattavaa. Taiteilijoiden studiot, jotka pidettiin 
avoinna etenkin matkailijoille, olivat sekä työhuoneita että myynti- 
näyttelyitä. Ulkomaiset taiteilijat ja ennen kaikkea heidän teoksiaan 
marmoriin veistäneet italialaiset käsityöläiset olivat taloudellisesti 
merkittävä ammattikunta, joka tuotti henkilöiden rintakuvia ja 
patsaita sekä ideaalikuvauksia ”jumalista, jumalattarista, raamatun 
henkilöistä ja kirjallisista hahmoista vastauksena tällaisten veis- 
tosten kasvavaan kysyntään hallitusrakennuksissa, salongeissa ja 
kirjastoissa pitkin Eurooppaa ja Amerikkaa”. On huomautettu, 
että renessanssin ja barokin kuvanveistäjät eivät tehneet teoksistaan 
materiaaliltaan ja mitoiltaan täsmääviä toisintoja, koska sellaisille 
kopioille ei yksinkertaisesti ollut markkinoita.” Uusklassismin 
aikakausi taas oli uusien ostajien ja kasvavan kysynnän aikaa ja 
erityisen suositusta teoksesta saatettiin valmistaa tilaajille kymme- 
nittäin marmorikopiota. Varsinaisia menestysveistoksia tehtailivat 
1800-luvun puolivälissä amerikkalaiset, kuten Firenzeen asettunut 
Hiram Powers (The Greek Slave, 1843) ja Roomassa vuodesta 1851 
työskennellyt Radolph Rogers (Nydia, the Blind Girl of Pompeii, 
1854; veistoshahmo pohjautui menestysromaaniin Pompeijin vii- 
meiset päivät). Kopioiden tuotanto takasi taiteilijoille tuloja vielä 
vuosikymmenten jälkeenkin. Harriet Hosmer ansaitsi 1890-luvulla 


237 Culkin 2010, 61-62. 

238 200 Years of American Sculpture 1976, 43. 

239 Janson 1985, 11. 

240 Kyseessä on todellinen taidetta taiteesta -esimerkki, sillä Edward Bulver-Lytton 
sai inspiraation vuonna 1834 ilmestyneeseen romaaniinsa venäläisen Karl Brjul- 
lovin Roomassa vuotta aiemmin valmistuneesta suuresta maalauksesta Pompei- 
jin viimeinen päivä. 

yhä veistoksista, jotka oli muovaillut Roomassa 1850-luvulla. Hänen 
suosituin teoksensa oli Puck (1854), josta veistettiin peräti viisikym- 
mentä kopiota.’* Sjöstrand ei voinut edes haaveilla moisesta - Suo- 
messa jo muutaman kipsijäljennöksen myyminen oli työn takana. 

Kuten edempänä nähdään, monistettava kuvanveisto pohjautui 
nimenomaan muovailuun, oli lopullinen materiaali mikä tahansa. 
Uudenlainen monumentti-into aiheutti sen, että Roomassa muo- 
vaillut teokset toteutettiin yhä useammin marmorin sijasta prons- 
siin. Canova ja Thorvaldsen olivat saavuttaneet maineensa nimen- 
omaan marmorin veistäjinä, mutta teosten huoliteltu viimeistely 
tarkoitti, että ne olivat pääasiassa sisätilojen taidetta. Herkässä 
materiaalissa saatettiin ilmentää hienovaraisia eroja, kuten italia- 
laisen ja tanskalaisen mestarin töissä: edellinen kiillotti marmorin 
pinnan, jälkimmäinen ei. Tätä on selitetty sillä, että Thorvaldsenin 
katsetta määritti luterilainen käsitys estetismin epäilyttävyydestä ja 
siksi myös hänen veistoksensa kielsivät katsojalta sensuaaliseen ke- 
hoon liittyvät silmänilot, jotka katolinen Canova puolestaan salli.?*? 
Niin tai näin, ulkona säiden armoilla nämä ilot joka tapauksessa 
olivat vaarassa, sillä vaalea kivi saattoi imeä itseensä likaa ja kerätä 
ajan mittaan pinnalleen sammalkasvustoa. Yhdysvalloissa todettiin 
varsin nopeasti, että Italiasta tilattujen veistosten hieno Carraran 
marmori alkoi Washingtonin ilmastossa murentua. Ulos sijoi- 
tettavien veistosten materiaalina pronssi olikin kestävyydeltään 
ylivertainen ja salli myös suurempia teoskokoja. Toisaalta sen 
tummuva, ajan mittaan vihreäksi patinoituva pinta muutti veis- 
tosten estetiikkaa — pronssiteoksessa valo ei elänyt lainkaan samalla 
tavalla kuin herkällä marmorilla. 

Vaikka marmoriin veistetyt teokset säilyttivät asemansa - niitä- 
hän Roomassa tekivät 1800-luvun jälkipuolella myös suomalaiset 


241 Culkin 2010, 31; Dabakis 2003, 39-41. 

242 Dabakis 2014, 44; Potts 2000, 56-58. Osittain tästä syystä puritaaniset amerikka- 
laiset pitivät Thorvaldsenia näistä kahdesta parempana ja moraalisesti korkea- 
tasoisempana veistäjänä. Seidler 1985, 166. 

243 Gale 1964, 116. 

Johannes Takanen ja Walter Runeberg — edellyttivät lisääntyneet 
pronssimonumenttien tilaukset taiteilijoilta uudenlaisten logistis- 
ten ketjujen hallitsemista. Roomasta oli helppo löytää kipsinvalajia 
ja kivenveistäjiä, mutta suurten pronssien valmistamiseen kyke- 
neviä valimoita siellä ei ollut.” Kysymykset valutyön teettämisen 
paikasta, kustannuksista ja laadusta tulivat ajankohtaiseksi. Asias- 
sa auttoi, että Rooman taiteilijapiirit olivat ylirajaisia ja erityisesti 
kuvanveistäjät olivat tottuneet jakamaan ammattinsa tietotaidon. 
Hyvä esimerkki tästä tiedonsiirrosta on ensimmäinen Roomaan 
asettunut amerikkalainen veistäjä, vuonna 1835 saapunut Thomas 
Crawford. Hän meni suosituskirjeineen suoraan tanskalaisen 
Thorwaldsenin työhuoneelle ja sai luvan aloittaa hänen oppilaa- 
naan. Thorwaldsenin kautta Crawford sai kontaktin puolestaan 
saksalaiseen kollegaan Ludwig Schwanthaleriin, jolla oli useita 
monumenttitilauksia.** Kaikki hänen teoksensa valoi pronssiin 
Münchenin kuninkaallinen valimo, jonka maine oli vahvassa 
nousussa. Schwanthalerin valtavan, 18,5 metriä korkean Bavaria- 
monumentin valmistuminen vuonna 1850 oli valimon johtajan 
Ferdinand Millerin ja neljänkymmenen työmiehen ylivertainen 
työnäyte. Yksikään maailman taidevalimoista ei pystynyt tuona 
aikana kilpailemaan koossa ja laadussa müncheniläisten kanssa.*** 
Lisää kansainvälistä mainetta he saavuttivat Lontoon suuressa 
teollisuusnäyttelyssä (Great Exhibition) vuonna 1851. Crawford 
ihastui müncheniläisten huoliteltuun muotitukseen ja valujen 


244 Kyseon nimenomaan mittakaavasta. Roomassa toimi pieniä teoksia tehneitä va- 
lureita, kuten Clemente Papi, joka käytti vahavalutekniikkaa. Shapiro 1985, 29. 

245 Crane 1972, 283. Vrt. Otten 1970, 42: Schwanthaler lähti Roomasta Müncheniin 
maaliskuussa 1834. 

246 Hannah Leen sanoin ”mekaaninen instituutio, mutta korkeassa täydellisyydes- 
sään vertaa vailla”. Lee 1854, II, 7. Huomattavia pronssipatsaita toteutettiin toki 
muuallakin käyttäen mm. kello- ja tykkivalimoiden resursseja. Menestyvä taitei- 
lija saattoi myös hankkia oman valimon, kuten pienoisveistoksiin erikoistunut 
Francesco Righetti, jonka onnistui toisella yrittämällä valaa Canovan monumen- 
taalinen Napoleon pronssiin (1811). Lontoossa oman valimon rakensi Francis 
Chantrey, joka vuosina 1828-1831 työsti yhtäaikaisesti kuutta monumentaalista 
pronssiveistosta. Jälkimmäisestä ks. Hamilton 2014, 130-131. 

Kuvanveistäjän ateljee. Christian Daniel Rauchin työhuone Berliinissä 
vuonna 1856. Ludwig Pietschin akvarellin mukaan tehty litografia. Huo- 
maa tilanjakajina käytetyt verhot, jollaiset myös Sjöstrandilla oli studios- 
saan Roomassa. 


hämmästyttävään puhtauteen ja tarkkuuteen.” Hän toteutti Mil- 
lerin avustuksella kaksi teosta, joista George Washingtonin ratsas- 
tajapatsas (1856) oli erityisen suuritöinen. Crawfordin esimerkkiä 
puolestaan seurasivat toiset Roomassa työskennelleet amerikkalais- 
veistäjät, kuten Harriet Hosmer, Randolph Rogers, Emma Stebbins 
ja William Wetmore Story. 

Sjöstrand oli vain yksi monista Roomassa monumenttitilauksen 
kanssa painineista kuvanveistäjistä. Via Marguttalla työskennel- 
lyt Hosmer sai keväällä 1861 valmiiksi suurikokoisen Bentonin ja 
lähetti sen valimolle Miincheniin.? Niin ikään Via Marguttalla 


247 Crawfordin kirje, elokuu 1852. Gale 1964, 97. 
248 em., 92. On vaikea arvioida, miten paljon Sjöstrand oli amerikkalaisten veistäjien 
kanssa tekemisissä, mutta ison työn tekijöillä tietenkin oli yhteisiä asioita liittyen 

työhuonetta pitänyt Carl Cauer puolestaan muovaili Mannheimin 
kaupungin tilaamaa Schillerin patsasta. Seisovaa runoilijaa esittävä 
veistos valettiin sekin Münchenissä ja paljastettiin 1862.?? Cauer, 
joka asui Sjöstrandin naapurina, teki myös klassisistisia ideaali- 
veistoksia, mutta suosi muotokuvissa realistisempaa tyyliä." Mo- 
numentti näyttääkin Sjöstrandin työhön verrattuna huomattavan 
eloisalta. Schillerin elehtivä oikea käsi ilmentää saksalaisen roman- 
tiikan Sturm und Drang -henkeä, ylöspäin kääntynyt pää inspi- 
roituneisuutta. Vuosien 1848-1849 vallankumouksen päätyttyä 
taantumuksellisten voimien voittoon tuli Schilleristä yhtenäisyyttä 
ja vapautta kaivanneen porvariston symboli. Saksalaisten lukuisis- 
ta runoilijahahmoista on Cauerin veistosta pidetty omaperäisenä 
ja jopa ironisena suhteessa aikakauden monumenttitaiteeseen.™ 
Porthanin akateeminen elämäntarina tarjosi Sjöstrandille paljon 
niukemmin inspiroivia aineksia, mikä osaltaan selittää hahmosta 
huokuvan sisäänpäinkääntyneisyyden ja melankolian. 


työhuoneisiin ja logistiikkaan. Vastaavia kohtaamisia kyllä tiedetään, mm. ame- 
rikkalainen kuvanveistäjä Vinnie Ream vieraili Walter Runebergin ateljeessa. 
Suvikumpu 2009, 182, n. 856. 

249 Masa 1989, 81-82. Bonfigli 1860, 27. 

250 Sjöstrand asunto oli Via delle Ouattro Fontane 9, Cauerin puolestaan Via delle 
Ouattro Fontane 12. Noack 1907, 429. Cauerista taiteilijana ks. Masa 1989. 

251 Gamer 1972, 148; Selbmann 1988, 93. 

Uusklassismin aikakaudella kuvanveistäjän status oli korkea, ja lä- 
hellä huippuaan se oli juuri Roomassa. Silti kaikki oli tavattoman 
avointa: työhuoneilla kiertämisestä ja taiteilijoiden kohtaamisesta 
oli tullut matkailijoiden keskeinen ajanvietemuoto. Kuten matkaopas 
sen muotoili: ”Intellektuaalista vierailijaa suuresti kiinnostavista 
modernin Rooman piirteistä vain harvat pystyvät viehättävyydes- 
sä kilpailemaan taiteilijoiden studioiden kanssa” Maalareiden ja 
veistäjien työhuoneet, joiden osoitteet löytyivät erikseen painetusta 
opaskirjasta, olivat käytännössä avoinna kenelle tahansa ilman eril- 
listä esittelyä. Amerikkalaisille matkailijoille suunnattu Guide to the 
Studios of Rome luetteli veistäjien kohdalla myös merkittävimmät 
teokset, jotka kunkin työhuoneella olivat nähtävissä. Vuoden 1860 
painoksesta löytyy muutamia pohjoismaalaisia, mutta ei kaupunkiin 
vastikään asettunutta Sjöstrandia. Myös hän järjesti työnsä muo- 
vailun valmistuttua ”avoimet ovet” 28.—29. tammikuuta 1861, olkoon- 
kin, että kutsuvieraiden enemmistö oli Skandinaviska Föreningenin 
tutusta piiristä. Toiveet varakkaiden amerikkalaisten ja englantilais- 
ten ostajien houkuttelemisesta oli jätettävä sikseen. Haaveeksi jäi 
myös ajatus ”suomalaisen jumaltrilogian” toteuttamisesta.” 


252 Murray 1867, xlii. 

253 Aakkosellinen luettelo esitellyistä taiteilijoista. Bonfigli 1860, 7-10. Esimerkkinä 
Sara Jane Lippincottin matkakertomus, jonka hän julkaisi pseudonyymillä 
Greenwood 1854, 214-223. 

254 Ostajista Nervander 1900, 453-454. Kirjeessään Estlanderille 4.2.1860 Sjöstrand 
toivoo voivansa tehdä ”jumaltrilogian” teokset Rooman studiossa, ilmeisesti siis 
suuressa koossa. 

Vaikka vierailijoita työhuoneilla riitti, saattoi käsitys kuvanveis- 
ton monimutkaisista työvaiheista jäädä monelle katsojalle epäsel- 
väksi.” Eikä kaikilla taiteilijoillakaan ollut vielä Roomaan saa- 
puessaan tarvittavia tietoja. Lahjakas John Gibson, jonka Canova 
otti suojelukseensa, oppi tämän studiolla perusasioita kantapään 
kautta. 


En ollut siihen mennessä saanut ohjausta mestarilta, enkä ollut opis- 
kellut missään akatemiassa. Canova salli minun pyynnöstäni kopioida 
hänen hienon Nyrkkeilijänsä, joka on marmorisena Vatikaanissa. Aloin 
jäljentää kipsivalosta hänen studiollaan. Kun sitten olin muovaillut savea 
muutaman päivän se romahti. Ilmeisesti mestarini oli huomauttanut 
päällysmiehelleen signor Destille, että figuurini väistämättä romahtaa, 
”koska” hän sanoi, ”näyttää siltä, ettei hän tiedä mitään rungon raken- 
tamisesta; mutta antaa hänen jatkaa ja kun hänen figuurinsa hajoaa, 
näytä hänelle miten mekaaninen osuus tehdään” Ja niinpä kun mallini 
romahti, paikalle kutsuttiin seppä ja tehtiin rautarunko sekä lukuisa 
määrä ristejä puusta ja rautalangasta. Eräs oppilaista kokosi sitten saven 
rautarungon päälle ja muovaili karkean mallin silmieni edessä, niin että 
figuuri oli kiinteä kuin kivi. 


Apulaisten käyttäminen, mistä Gibson sai oppitunnin, vaikutti 
keskeisesti siihen mielikuvaan, joka suurella yleisöllä oli taiteilijan 
työn autenttisuudesta. Asia vielä korostui, kun tekijänä ei ollutkaan 
sankarillinen miesveistäjä, vaan nainen. Pilakuva, jossa Gibsonin 
oppilaana ollut Harriet Hosmer meisselöi marmoria ihmettelevän 
amerikkalainen perheen silmien edessä, kertoo paljon tavallisten 
katsojien yksinkertaisista käsityksistä. Moni oli pettynyt, kun 


255 Se saattaa olla sitä edelleen jopa akateemisille tutkijoille, jotka eivät ole pereh- 
tyneet tekemisen arkeen. Esimerkiksi Culkin esittää, että Harriet Hosmer lähetti 
suuren Benton-veistoksensa savimallin (the large clay model) Roomasta vali- 
molle Miincheniin. Culkin 2010, s. 92. Kuvanveiston ja taidehistorian eriparisuu- 
desta ks. myös Siukonen 2015, 71-73. Päinvastaisena esimerkkinä taidehistorial- 
lisesta paneutumisesta kuvanveiston teknisiin puitteisiin ks. Tossavainen 2012 ja 
Tossavainen 2015. 

256 Matthews 1909, 45-46. 

Harriet Hosmer ja mielikuva kuvanveistäjän työstä. 1800-luvun lopun 
painokuva. Kuva: Dabakis 2001, 34. 


taide ei syntynytkään näin helposti ja välittömästi. Tieto siitä, että 
mukana oli lukuisia muitakin käsiä, sai kirjailija Hawthornen va- 
littamaan: ”On ikävä ajatella, että kuvanveistäjä ei täysin toteuta 
veistoksiaan, vaan ne kaikki ovat pelkkien mekaanisten ihmisten 
viimeistelemiä.’” Saveen muovaillun veistoksen siirtäminen ki- 
veen tai pronssiin olikin monimutkaista, vähemmän näyttävää sekä 
huomattavan raskasta ja kallista työtä, joka vaati erityiset puitteet. 
Historioitsijan osuvin sanoin: ”1700- ja 1800-luvuilla ammatti ei 


257 Lainaus Seidler 1985, 198. 

> 


soveltunut pelokkaille ja kuluja säikkyville”?* Monumentin koko- 
luokassa työskentely edellytti aputyövoimaa sekä riittävästi tilaa 
materiaaleille, savimallin tekemiselle, muotinotolle ja kiven veis- 
tämiselle. Käsityökalujen lisäksi tarvittiin laitteita veistosten nosta- 
miseen sekä liikutteluun, mutta myös fyysistä ketteryyttä telineillä 
liikkumiseen. Kuvanveisto oli erikoistunutta käsityöteollisuutta 
ja menestyvien taiteilijoiden studiot olivat hyvin organisoituja 
miesten työyhteisöjä. Roomassa työskennelleet amerikkalaiset 
naiskuvanveistäjät joutuivat uranuurtajina kohtaamaan monen- 
laista epäilyä ja kollegoiden vähättelyä. Tähän vastatakseen Harriet 
Hosmer julkaisi vuonna 1864 kotimaassaan artikkelin, jossa hän 
päätti selittää marmoriin toteutettavan veistoksen valmistamisen 
eri työvaiheet. Tässä yhteydessä teksti on perinpohjaisuudessaan 
hyödyllinen. Se kertoo aikalaistaiteilijan omin sanoin niistä en- 
simmäisistä työvaiheista, jotka myös Sjöstrand teki muovaillessaan 
Rooman työhuoneella Porthanin täyteen kokoon. Mittakaava oli 
täysin uusi, sillä metristä Kullervoa suurempaa veistosta hän ei 
ollut vielä toteuttanut. 


Kuvanveiston prosessi 


Harriet Hosmer 


Viime aikoina olen saanut niin paljon kuulla taiteilijoista, jotka eivät 
tee omia teoksiaan, että katson asiakseni raottaa työhuoneen sala- 
peräisyyden verhoa ja suoda kiinnostuneille mahdollisuuden muo- 
dostaa todenperäinen käsitys siitä, missä määrin kuvanveistäjällä on 
oikeus käyttää apulaisia. Tahdon myös korjata sen virheellisen mutta 
hyvin yleisen mielikuvan, että taiteilija aloittaa karkeasta kivilohkarees- 
ta ja pelkän mielikuvituksensa ohjaamana kaivaa siitä omakätisesti 
esiin veistoksensa.” 


258 Hamilton 2014, 105. 
259 Tässä asiassa vaikutti etenkin myyttinen mielikuva kaiken itse veistäneestä 

Totuus on kaukana tästä, sillä ensimmäiseksi kuvanveistäjä työstää 
pienen savimallin, jossa hän huolellisesti tutkii veistoksen kompositio- 
ta, mittasuhteita sekä draperian yleistä järjestystä, eikä keskity liiaksi 
yksityiskohtien viimeistelyyn. Kun tämä on tehty ja pieni malli valettu 
kipsiin, hän palkkaa jonkun suurentamaan työnsä haluamaansa ko- 
koon; tämä tehdään mittakaavan mukaisesti ja lähes samalla tark- 
kuudella kuin täysikokoinen ja täysin viimeistelty malli myöhemmin 
kopioidaan marmoriin. 

Ensimmäinen vaihe tässä prosessissa on muotoilla rautainen tuki- 
runko, jonka koko ja tankojen vahvuus vastaa muotoiltavan hahmon 
kokoa. Siihen eivät riitä vain pelkät vahvat kourat ja käsivarret, vaan 
tarvitaan myös seppää ahjoineen, sillä rautoja on kuumennettava ja 
taivuteltava alasimen päällä haluttuun kulmaan. Kun tukeva runko on 
valmis ja sen raudat tiukasti sidottu rautalangoin ja juottaen toisiinsa, 
on siihen seuraavaksi ripustettava ristejä, monesti useita satoja kappa- 
leita, käyttäen kahden tai kolmen tuuman mittaisista puupaloja. Ne si- 
dotaan toisiinsa rautalangalla, jonka toinen pää kiinnitetään runkoon. 
Ristit ovat tarpeen saven kannattelemiseksi (puhun nyt roomalaisesta 
savesta - monin paikoin Englannissa ja Amerikassa saatava savi muis- 
tuttaa savenvalajan savea, jonka tarttuvuus on parempi). Savea pa- 
kataan sitten vahvoin käsin ja puunuijalla rungon ja ristien ympärille, 
kunnes kömpelö ja muodoton massa alkaa hieman muistuttaa ihmis- 
hahmoa. Kun savi on kunnolla valmisteltu ja teos edennyt niin pitkälle 
kuin taiteilija tahtoo, ryhtyy hän jälleen itse työhön, tutkii huolellisesti 
jokaisen osan, korjailee ideaaliaan vertaamalla sitä eläviin malleihin, 
jäljentää draperian mallihahmon ylle asetellusta oikeasta kankaasta, 
ja antaa veistokselleen viimeisen kauneuden silauksen. 

Huomataan siis, että on olemassa välivaihe, myöskin savessa, jol- 
loin työ siirtyy täysin pois kuvanveistäjän käsistä ja etenee assisten- 
tin avulla - työ, johon assistentti on palkattu, ei kuitenkaan edellytä 


Michelangelosta. Jotkut 1800-luvun ulkomaiset kuvanveistäjät Roomassa, esi- 
merkiksi Thomas Crawford, tavoittelivat tätä sankariveistäjän asennetta, mutta 
huomasivat pian työn uuvuttavuuden ja palkkasivat apulaisia. Seidler 1985, 
200-201. 

luovaa panosta, joka on olennaista taiteilijalle. Suorittaakseen hänelle 
osoitetun tehtävän assistentin ei välttämättä tarvitse omata mielikuvi- 
tusta tai hienostunutta makua - riittää, että hänellä on taito rakentaa 
täsmällisten mittojen avulla tukiranka ja kopioida edessään oleva pie- 
ni malli. Mutta tuon pienen mallin luomisessa, kun taiteilijalla ei ollut 
muuta lähtökohtaa kuin aivoissaan oleva kuva, olivat mielikuvitus, 
hienostunut tunne ja kauneusaisti olennaisia ja jatkuvasti tarpeen. Ja 
niinpä, kun savimalli palaa kuvanveistäjän käsiin ja teoksen valmistu- 
minen usein monen kuukauden työn jälkeen lähenee, hän yksin siirtää 
saveen sen herkkävireisyyden ja yksilöllisen kauneuden, joista hänen 
”tyylinsä” muodostuu. Tässä koetellaan - enemmän tai vähemmän - 
hänen mielensä hienostuneisuutta, aivan kuten suunnitelman voima 
ja omaperäisyys testasivat hänen älyllisiä kykyjään. 

Kun savimalli on lopulta viimeistelty niin täydellisesti kuin mah- 
dollista, on kuvanveistäjän työ veistoksen parissa käytännöllisesti 
päättynyt, sillä tämän jälkeen se valetaan kipsiin ja annetaan marmori- 
veistäjien käsiin, jotka saattavat sen loppuun kuvanveistäjän lähinnä 
ohjatessa ja korjatessa työtä sen edetessä. Tiedän, että tämä järkyttää 
niitä lukuisia ihmisiä, jotka omin silmin näkevät kuvanveistäjän käden- 
jäljen sielläkin missä sitä ei ole. On totta, että taiteilija itse usein antaa 
työlle viimeisen silauksen.?** Epäilen silti, että harva uhraa päivänsä 
vasaran ja taltan kanssa, jos hänellä on kokeneita ja päteviä työmiehiä, 
vaan käyttää sen ajan mieluummin jonkin uuden luomuksen parissa, 
taisitten arvioi, että nuo työvälineet sopivat paremmin sellaisiin käsiin, 
jotka ovat niiden käytölle täysin omistautuneet. Totta on sekin, että 
vaikka patsaan siirtämisen prosessi kipsistä marmoriin on kehittynyt 
niin täydelliseksi tieteeksi, että virheen tekeminen on miltei mahdo- 
tonta, paljon kuitenkin riippuu työmiehistä, joille tehtävä on uskottu. 
Heidän asemansa työhuoneella on silti alisteinen. He kääntävät kuvan- 
veistäjän alkuperäisen, saveen kirjoittaman ajatuksen marmorin kielel- 
le. Kääntäjä voi tehdä työnsä hyvin tai huonosti - hän voi arvostaa ja 
säilyttää saveen muovatun ajatuksen herkkyyttä ja suloutta, tai hän voi 


260 Hosmer luonnollisesti tietää, että näin oli tehnyt kuuluisa Antonio Canova, joka 
viimeisteli itse marmoriveistostensa pinnat. Potts 2000, 42. 

tulkita taiteilijan tarkoituksen karkeasti ja ymmärtämättömästi. Siinä 
tapauksessa kuvanveistäjän on itse toistettava ideaalinsa marmorissa 
ja puhallettava siihen se elämä, jonka ainoastaan taiteilija saattaa ins- 
piroida, kuten monet väittävät. Mutta olivatpa työmiehet taitavia tai 
eivät, on heidän suhteensa taiteilijaan täsmälleen sama kuin pelkän 
lingvistin suhde kirjailijaan, joka on tarjonnut maailmalle toisella kie- 
lellä jonkin hämmästyttävän luomuksen tai omaperäisen ajatuksen. 

Kuitenkin kysymys siitä, milloin savi on ”kunnolla tehty” on kiistan- 
alainen, ja on jo muodostunut sopivaksi pohjaksi väitteelle, ettei se 
ole naiskuvanveistäjien tapauksessa koskaan ”kunnolla tehty? siinä 
vaiheessa kun se tulee kipsinvalajan käsiin. Voin vakuuttaa, omaan 
tietooni pohjaten, ettei tälle väitteelle löydy mitään perustetta - ja vaik- 
ka mielelläni vähät välittäisin siitä mitä asiasta on painetussa sanassa 
kiertänyt, käytän tämän tilaisuuden vakuuttaakseni, että en koskaan 
ole sallinut veistoksen lähteä työhuoneeltani savimallina ilman että 
olen työskennellyt sen parissa neljästä kahdeksaan kuukautta. Eh- 
dotan myös, että totuudesta kiinnostuneet kääntyvät asiassa saveni 
”tekevän” hra Nuccin puoleen eikä Via Marguttalla työskentelevän 
veistäjäveljeni, joka on väittänyt minua huijariksi. Ja mitä luomuksiini 
tulee, ei edes hän ole, toistaiseksi, keksinyt syytä väittää niiden poh- 
jaavan muihin kuin omiin aivoihini.2" 

Meillä naisveistäjillä ei ole mitään syytä kiistää sitä, että käytämme 
assistentteja; me vastustamme ainoastaan sitä, että tämän oletetaan 
olevan vain meille ominaista. Kun Thorvaldesenilta tilattiin kahden- 
toista apostolin patsaat, hän suunnitteli ja muovasi pienet mallit, jot- 
ka hän antoi oppilaidensa ja assistenttiensa käsiin, jotka sitten lähes 
yksinomaan kopioivat ne nykyiseen jättimäiseen mittaansa. Suuri 
mestari tarttui hyvin harvoin itse saveen, emmekä silti kuule puhut- 
tavan niistä muuta kuin ”Thorvaldsenin patsaina”. Kun Fogelberg otti 


261 Syytösten esittäjä oli amerikkalainen veistäjä Joseph Mozier. Aiheesta Culkin 
2010, 70-71. Veistäjäkollega Thomas Crawford luonnehti Mozieria ihmiseksi, 
jonka sydämen kateus ja mustasukkaisuus ovat tyystin kärventäneet. Gale 1964, 
101. Hosmeriin kohdistettuja syytöksiä levitettiin myös Englannissa, missä hä- 
nellä oli ostajia, ks. Cherry 2000, 107-108, 112. 

vastaan tilauksen Kustaa Adolfin ratsastajapatsaasta,?*? fyysinen heik- 
kous ei sallinut taiteilijan edes nousta tikkaille, mutta hän teki pienen 
mallin ja ohjasi useita täysikokoisen saviveistoksen tekoon palkattuja 
työmiehiä. Silti emme koskaan kuulleet vihjailtavan, ettei Fogelberg 
olisi ollut tämän suuren työn tehnyt kuvanveistäjä. Jopa Crawford, jota 
nopeampaa ja taitavampaa kättä ei ollut kellään, ei olisi saanut val- 
miiksi puoltakaan siitä valtavasta teosmäärästä joka hänen viimeisinä 
vuosinaan oli tehtävä, ellei hänellä olisi ollut apunaan enemmän kuin 
yksi käsipari antamassa ulkoisen muodon hänen rikkaiden aivojensa 
muodostamille kuville. Enkä halua viitata vain taiteilijoihin, jotka eivät 
enää ole joukossamme, vaan voisin nimetä monta taiteilijaveljiem- 
me työhuonetta, sekä Roomassa että Englannissa, joissa muovailija- 
assistentti on tarpeellinen osa työhuoneen kalustoa siinä missä elävä 
malli tai marmorin veistäjät - kuten moni muukin, joka pienemmässä 
mitassa on apuna silloin kun tarvitaan. Jos onkin muutamia tapauk- 
sia, jolloin kuvanveistäjä tekee savimallinsa kaikki työvaiheet, kyse on 
yleensä siitä, että rahanpuute estää häntä palkkaamasta ammattimais- 
ta muovailijaa. 


Tässä tullaan olennaiseen kysymykseen rahasta. Harriet Hosmer 
sai toistuvasti tilauksia ja saattoi palkata riittävästi ammattilaisia. 
Eräässä aikalaisvalokuvassa hän poseeraa kahdenkymmenenneljän 
työmiehen kanssa.” Hosmerin apureiden määrä herätti huomio- 
ta hänen lähipiirissään ja taiteilijan tuttaviin Roomassa kuulunut 
näyttelijä Charlotte Cushman kommentoi vuonna 1862: ”[- -] hän 
tosiaan tekee kovin vähän omaa työtään. Hän pystyy siihen, mut- 
ta on laiska ja koska saa myynneistä hyvän hinnan, hän palkkaa 
muut tekemään työt - ja ottaa itse kunnian ja ansiot” Cushman 


262 Hosmer sekoittaa Roomassa työskennelleen ruotsalaisen Bengt Fogelbergin 
kaksi teosta keskenään. Ratsastajapatsaan kuningas on Kaarle XIV Juhana (1854, 
Tukholma). Samaan aikaan Göteborgiin tilattu Kustaa II Adolfin patsas on puo- 
lestaan seisova hahmo. Kyseisistä Fogelbergin veistoksista ks. Nordensvan 1925, 
274-279. 

263 Dabakis 2014, 88. 

U Rosin proj lä ia 0 Ty TT le Y Li Ferasııs 4 Lares dol ae llä Ties DDeneksaiaon” 


Villa Montalto Peretti, joka 1850-luvulla tunnettiin nimellä Villa Negroni. 
Ateljeiksi muutettu tallirakennus on pitkä matala osa vasemmalla. 
Diocletianuksen kylpylän rauniot näkyvät kuvan vasemmassa laidassa. 
Giuseppe Vasi, Vedute di Roma, Lib. X, 1761, kuva 194. 


tiesi kaupungista myös päinvastaisen esimerkin: ”En koskaan ole 
nähnyt sellaista ristiinnaulitsemista, jonka Emma Stebbins käy 
päivittäin läpi koska ei kelpuuta apua ja yrittää tehdä omat työnsä 
kokonaan itse” Sjöstrand puolestaan lienee ollut tyypillinen kuvan- 
veistäjä, jonka ratkaisu johtui Hosmerin mainitsemasta rahan- 
puutteesta — oman ilmoituksensa mukaan hän palkkasi Roomassa 
aluksi vain yhden apumiehen.?** Hosmerin teksti ei ole kuitenkaan 
ole pelkkää oman menestyksen mainospuhetta, vaan vahva argu- 
mentti epäreilua kohtelua vastaan. Taitavana kirjoittajana hän vetää 
mukaan tunnetut monumenttien tekijät. 


En halua kenenkään olettavan, että Thorvaldsenin työskentelytapa oli 
yleisesti sellainen kuin mainitsemassani yksittäistapauksessa: tuskinpa 


264 Cushmanin lainaukset Cherry 2000, 110-112. Sjöstrandin kirje Cygnaeukselle 
14.2.1860. Halukkaita työntekijöitä olisi kyllä ollut, sillä tieto Sjöstrandin tilauk- 
sesta levisi ripeästi Rooman ammattipiireissä. Nervander 1900, 450. 

kukaan taiteilija koskaan tutki ja työsti savimallia yhtä huolellisesti kuin 
hän. Tarkoitukseni oli ainoastaan osoittaa missä määrin hän katsoi ole- 
vansa oikeutettu apulaisten palkkaamiseen. Olen kuitenkin melko var- 
ma, että jos Thorvaldsen ja Fogelberg olisivat olleet naisia ja palkanneet 
puoletkaan siitä apulaisten määrästä mitä he mainituissa tapauksissa 
käyttivät, olisimme jo kauan sitten kuulleet, kuinka ansio noista teok- 
sista pitäisi antaa heidän taitaville työmiehilleen.?* 


Ateljee ja vastoinkäymiset 


Carl Eneas Sjöstrand vuokrasi omaa monumenttityötään varten yh- 
den niistä suurista Villa Negronin ateljeetiloista, jotka oli 1850-lu- 
vulla muokannut taiteilijakäyttöön talon vuokralaisena asunut 
amerikkalainen kuvanveistäjä Thomas Crawford.?** Diocletianuk- 
sen kylpylän raunioiden vieressä sijainnut Villa Negroni - alkujaan 
Villa Montalto Peretti — oli mittava rakennus, jonka yhteydessä 
oli laaja ja upea puutarha. Taiteen kannalta tärkeä oli kuitenkin 
Crawfordin suurteosten mitat mahdollistanut siipirakennus, johon 
kehkeytyi lopulta kahdentoista työtilan rivistö.?7 Aikalaiskuvaus 


265 Hosmer 1864. Tekstiä on lyhennetty. Syytöksiä ”huijaamisesta” kohdistettiin 
tään sukupuolesta. Muun muassa William Wetmore Story sai vielä 1870-luvulla 
kuulla, ettei hän ole teostensa tekijä, vaan kunnia kuuluisi italialaisille ammat- 
timiehille. Seidler 1985, 204-206. Käsitys veistosten tekemisestä oli epäselvää 
myös Suomessa, missä Emil Wikström joutui 1930-luvulla yhä selittelemään to- 
teutuksen työnjakoa. Tossavainen 2015, 41. 

266 Sjöstrand ei mainitse tilan aiempia käyttäjiä, mutta se on tunnistettavissa 
paikan ja kuvauksen perusteella. Sjöstrandin kirjeet Estlanderille 4.2.1860 ja 
Cygnaeukselle 14.2.1860. Ateljeen vuosivuokraksi hän ilmoittaa 100 scudoa, tode- 
ten sen Rooman mittapuulla halvaksi. Kuvanveistäjien työhuoneista oli 1850-luvulla 
Roomassa pulaa, eikä tilan löytäminen ollut helppoa. Seidler 1985, 195 & 271. 

267 Gale 1964, 65-66. Vuoden 1856 studio-opaskirjanen antaa Crawfordin studion 
osoitteeksi Piazza di Termini 44. Myös Sjöstrandin naapurina asunut William 
Wetmore Story oli vuonna 1852 työskennellyt ystävänsä Crawfordin studion vie- 
ressä, joten tieto työtilasta on voinut tulla häneltä. Seidler 1985, 271-272. Kiin- 
nostavaa on sekin, että ensimmäisellä Rooman kaudellaan loppuvuonna 1862 
Walter Runeberg kollegoineen asettui työskentelemään studioon, joka niin ikään 
oli ollut Storyn käytössä. Grönstrand 2021, 75. 

Rooman studiokierrokselta vuonna 1854 kertoo tilanteesta, kun 
taiteilija oli valloittanut vasta kolme tallirakennuksen huonetta: 


[- -] ja me jatkoimme juhlitun amerikkalaisen kuvanveistäjän Craw- 
fordin studiolle. Hän asuu Piazza di Terminillä, isolla aukiolla hieman 
kulkureiteiltä sivussa, lähinnä sitä Rooman porteista, minkä suunnalla 
seisoo loistelias suihkulähde Kalliota lyövä Mooses. Vastapäätä Craw- 
fordin asuntoa ovat Diocletianuksen kylpylöiden massiiviset seinät, 
samaa syvänpunaista kiveä, joka antaa Colosseumille niin vahvan värin. 

Studion ovi (kaikkien studio-ovien tavoin kaikkea muuta kuin 
lupaavan oloinen) näyttää siltä kuin se olisi käynti kärrytalliin, mutta 
avatessamme sen huomasimme pian, ettemme olleet erehtyneet, sillä 
näimme edessämme jättimäisen Washingtonin patsaan, jota taiteilija 
nyt työstää.”® 


Toinen Villa Negronin ateljeetiloissa vieraillut kirjoittaja oli Natha- 
niel Hawthorne, joka tutki studioita Crawfordin kuoleman jälkeen 
keväällä 1858. Hänen silmissään paikka oli jonkinlainen uusklas- 
sismin monumenttien hautausmaa. Kuvaus on myös tosiperäinen 
ja surullinen raportti siitä kaikesta, mitä kuvanveistäjä jälkeensä 
jättää ja miten armottomasti jälkimaailma voi hänen työtään seu- 
raavana päivänä arvioida. 


[- -] löysimme pienen vaivan jälkeen Crawfordin studiolle. Se käsittää 
useita suuria huoneita, jotka ovat yhteydessä Villa Negronin tiloihin; 
kaikki nämä olivat täynnä kipsivaloksia sekä muutamia marmoritöitä 
- pääasiassa kappaleita valtavasta Washingtonin monumentista, joka jäi 
hänen kuoltuaan kesken. Sisäänkäyntimme vieressä seisoi jättimäinen 
Masonin hahmo, peruukissa ja palttoossa, lyhyessä takissa, viime vuosi- 
sadan polvihousuissa, polvi- ja kenkäsolkineen. Näiden epäherooisten 
tavaroiden suurentaminen reilusti herooisen ylittävään kokoon tuotti 
sangen oudon vaikutelman. [- -] Yhdessä huoneista oli monumentin 
pienoismalli, mittakaava oli luullakseni yksi tuuma jalkaa kohden. 
Minusta se ei vaikuttanut taiteilijan mielessä syntyneeltä suurelta ja 


268 Florentia 1854, 184. Mainittu kaupungin portti oli Porta S. Lorenzo; ”Mooseksen 
suihkulähde” tunnetaan virallisemmin nimellä Fontana dell'Acgua Felice. 

aidolta idealta, vaan pelkästään keinotekoiselta keksinnöltä. Siellä oli 
myös valoksia veistoksista, jotka lienevät tarkoitetun johonkin toiseen 
monumenttiin liittyen vallankumouksellisiin aikoihin ja ihmisiin. Näi- 
den kanssa oli sekaisin joitakin ideaalisia patsaita tai ryhmiä — alaston 
poika pelaamassa kuulilla, hyvin kaunis; kukkaistyttö; valos taiteilijan 
Orfeuksesta, jonka näin kauan sitten marmoriveistoksena; Aadam ja 
Eeva; Flora - kaikki epäilemättä ansiokkaita, mutta ei yhtäkään mikä 
oikeuttaisi Crawfordin maineen tai vakuuttaisi minut hänen neroudes- 
taan. Ne ovat pelkkiä marmoriin ja kipsiin päätyneitä latteuksia, joita 
emme sallisi painetulla sivulla. Syntyy vaikutelma, että hän on ollut kun- 
nioitettava mies, oikein kunnioitettava, mutta ei sen enempää, eivätkä 
hekään, jotka hänet tunsivat, ole häntä sen korkeammalle arvostaneet. 
Kerrotaan hänen vähän ennen kuolemaansa julistaneen, että hänellä 
on edelleen edessään viisitoista hyvää työvuotta, ja hän tuntuu pitäneen 
koko elämäänsä ja työtään vain valmisteluna niille suurille asioille, jotka 
hän saavuttaisi tulevassa. Sanoisin, että päinvastoin hän oli mies, joka 
oli parhaansa tehnyt ja tehnyt sen varhain, sillä hänen Orfeuksensa oli 
aivan yhtä hyvä kuin kaikki muu mitä hänen työhuoneessaan näimme.* 


Saattaa olla, että Sjöstrand vuokrasi työtilansa Crawfordin leskeltä, 
jonka ikävänä tehtävänä oli selviytyä miehensä jäämistöstä. Koko 
paikka oli muutenkin tuhoon tuomittu, sillä pian Sjöstrandin 
vuokra-ajan päätyttyä Villa Negronin siipirakennus purettiin 
uuden rautatieaseman alta.’ Sjöstrand oli kuitenkin tyytyväinen 
kolossaaliseen studioonsa, jonka tiloja saattoi jakaa väliverholla, ja 
luonnehti sitä kirjeessään Estlanderille aivan erityisen hyväksi." 
Silti kuvaukset työhuoneista muistuttavat, että Roomassa kuvan- 
veistäjän ateljeen ja kärrytallin välinen ero oli suhteellisen pieni. 
Eihän edes maineikkaalla Thorvaldsenilla ollut erityisen hienostu- 
neita työtiloja. Max Widnmann kuvaili käyntiään suuren mestarin 


269 Hawthorne 1913, 124-125. Päiväys 11.3.1858. 

270 Rautatieaseman, nykyisen Termini-aseman ensimmäisen edeltäjän Stazione 
Centrale delle Ferrovie Romanen rakentaminen alkoi 1862 ja se avattiin 1863. 
Asema sijaitsi lähempänä termejä nykyisen asema-aukion kohdalla. 

271 ”en alldeles utmärkt god werkstad”. Sjöstrandin kirje Estlanderille 4.2.1860. 

ateljeessa 1830-luvun lopulla: ”Tuo valtava studio ei ollut tilana 
mitenkään kaunis. Lattia oli samaa paljasta maata kuin katukin, 
katto kuin jostain vanhasta basilikasta niin että kattotuolit olivat 
näkyvillä, tosin sillä erotuksella, että nämä eivät olleet hienosti 
koristeltuja vaan täysin raakoja. Meidän käsityksemme mukaan 
rakennus muistutti enemmän latoa kuin ateljeeta, mutta sen sisäl- 
tö oli sitäkin merkityksellisempi”?? Samaa sanoi myös moni muu 
katsellessaan entisessä tallirakennuksessa Thorvaldsenin ”suuria 
ja ylhäisiä teoksia, jotka aina edustivat hienointa taiteellista tyyliä 
täynnä puhdasta, vakavaa yksinkertaisuutta”.? 

Tyylin hienous ei millään tavoin vähentänyt olosuhteiden 
haastavuutta. Rooman koleina talvikuukausina veistäjien kär- 
rytallit muuttuivat varsin karuiksi eikä työnteko kaikilta aina 
onnistunut, kesällä kaupungissa taas oli tukalan kuuma. Tiberin 
tulviessa liian läheltä jokea vuokratut ateljeet joutuivat usein ve- 
den valtaan.?* Silloinkin kun säät olivat kuvanveistolle suotuisat, 
saattoi hanke kaatua muihin ongelmiin. Berliiniläinen Wilhelm 
Matthiä työskenteli Roomassa Thorvaldsenin apurina ja muovaili 
tämän Stuttgartiin tilattua Schillerin patsasta (1839). Veistos oli jo 
savessa miltei valmiina, kun ateljeen lattia painui saven painon alla 
ja lähes kolmimetrinen työ rysähti kumoon. Sama epäonni toistui 
vielä toisellakin kerralla, ja vasta kolmannella yrittämällä Matthiän 
onnistui saada malli valmiiksi.” 

Ruotsalainen Bengt Fogelberg, jonka Hosmerkin mainitsi, 
koki vuosisadan puolivälissä vielä suurempia vastoinkäymisiä 
tehdessään Göteborgiin tilattua Kustaa II Adolfin patsasta. Hän 
oli saanut muovailtua täysikokoisen savimallin lähes valmiiksi, kun 
ranskalaiset joukot piirittivät Rooman. Se tarkoitti, ettei teoksen 
kuljettaminen Münchenin valimoon käynyt päinsä. Kaiken lisäksi 


272 Widnmann 2014, 81. Thorvaldsenin kuuluisasta työhuoneesta laajemmin, ks. 
Fend 2021. 

273 John Gibsonin kommentti, lainaus Matthews 1909, 81. 

274 Suvikumpu 2009, 128-129. 

275 Widnmann 2014, 78-79. 

Fogelbergin ateljee sai osuman ammuksesta, joka räjäytti mallin 
tuusan nuuskaksi.?* Työ oli aloitettava alusta. Kun teos oli viimein 
valmis valua varten, Fogelberg hankki metallin, jonka hinta oli 
sodan vuoksi noussut pilviin. Työn tekijäksi löytyi ranskalainen 
valuri Gonon, joka rakensi uunin ja suoritti muotitustyön. Pronssi 
saatiin kaadettua ja Fogelberg maksoi valurille, joka halusi pitää 
pienen loman sillä aikaa kuin valos jäähtyisi. Fogelberg odotti 
kahdeksan päivää, odotti neljätoista päivää, mutta ranskalaista ei 
kuulunut. Lopulta hän avasi muotin ja huomasi sen olevan täynnä 
vain puoliksi - metallin lämpötila oli ollut liian alhainen, eikä se ol- 
lut juossut kunnolla. Patsaan päästä puuttui osa, takki oli painunut 
kasaan ja epäpuhdas pronssi oli täynnä ”hiekkakuoppia”. Fogelberg 
joutui nyt tekemään veistoksensa kolmanteen kertaan. Tällä kertaa 
hän pääsi valattamaan sen Miinchenin kuninkaallisessa valimos- 
sa, missä kaikki sujui suunnitelmien mukaan. Valmista veistosta 
Hampurista eteenpäin kuljettanut ruotsalaiskuunari Hoppet ajoi 
kuitenkin karille — sillä seurauksella, että Kustaa II Adolf jouduttiin 
valamaan vielä kertaalleen uudestaan.”” Teoksen tilaamisesta sen 
julkistamiseen kului aikaa yli yhdeksän vuotta. 

Monumentit eivät olleet kiireisen laji. Toki vastoinkäymisiä 
saattoi sattua myös Münchenissä, kuten Thomas Crawfordille 
syyskuussa 1854, kun hänen Washingtonin ratsastajapatsaansa 
kipsimallia koottiin yhteen. Hevosen kohotettu vasen etujalka 
irtosi raudoituksistaan, putosi maahan ja hajosi kappaleiksi. Kun 
korjauksia kerran oli tehtävä, päätti taiteilija samalla myös nostaa 
hevon häntää.” 


276 Ranskalaiset joukot alkoivat tulittaa Roomaa kesäkuussa 1849 ja taistelut päät- 
tyivät Rooman tasavallan antautumiseen heinäkuun alussa. Fogelberg ei ollut 
ainoa kuvanveistäjä, jonka studio sai osuman ammuksesta. Myös englantilainen 
Richard Wyatt koki saman kohtalon. Matthews 1909, 132. 

277 Stollreither 1932, 184-185. Rodell 2001, 54-55. Haaksirikosta ks. viite 281. Myrs- 
kyssä veistosten kaltaisten raskaiden lastien liikkuminen laivan ruumassa oli eri- 
tyisen vaarallista ja saattoi johtaa uppoamiseen. Seidler 1985, 190-191. 

278 Gale 1964, 131-132. 

Tulinen spektaakkeli 


Kuninkaallinen valimo oli Münchenin ylpeydenaihe, eikä sen 
muisto ole kaupungista vieläkään kokonaan haihtunut. Valimon 
maineen perustajan Johann Babtist Stiglmaierin mukaan on ni- 
metty aukio ja metroasema. Stiglmaierin aikana valettiin Christian 
Daniel Rauchin muovailema Max-Joseph-Denkmal (1835), joka 
käynnisti suurten pronssimonumenttien tuotannon ja houkutteli 
valimolle myöhemmin monia kansainvälisiä tilauksia, aikanaan 
myös Sjöstrandin Porthanin. Valimon toimintaa jatkoi ja kehitti 
edelleen Stiglmaierin veljenpoika Ferdinand Miller, joka vastasi 
18,5-metrisen ja noin 87 tonnia painavan Bavaria-monumentin 
valmistamisesta. Vuonna 1850 pystytetty Schwanthalerin veistos 
oli aikansa suurin kokonaan valutyönä tehty jättiläinen. Sitä suu- 
remmat monumentit oli jo käytännöllisempää koota muotoon 
pakotetuista ja kantavaan runkoon kiinnitetyistä metallilevyistä, 
tunnetuimpana esimerkkinä New Yorkin Vapaudenpatsas (F. A. 
Bartholdi, 1876-1886). Ylimittaisen Bavarian valmistusprosessi 
herätti valtavasti huomiota ja yleistä uteliaisuutta. Valupäivinä pai- 
kalla olikin yleensä valikoitu määrä yleisöä, myös naisia. ”Useim- 
mat hienot naiset eivät oletettavastikaan koskaan aiemmin olleet 
käyneet niin savuisessa paikassa”; arveli sanomalehti.?? Raskaasta 
ja likaisesta valimotyöstä muodostui siis eräänlainen teatteriesitys, 
kiehtova tulinen spektaakkeli. Katsomossa vieraili sekä yläluokkaa 
että taiteilijoita, eikä raja näiden välillä suinkaan ollut ehdoton. Tai- 
teita suosivassa kaupungissa taiteilija saattoi tehdä luokkamatkan. 
Itsekin lukuisia veistoksia muovaillut Ferdinand Miller aateloitiin 
valimonsa saavutusten myötä ja vuonna 1851 hänestä tuli Ferdinand 
von Miller. Kahden vuosikymmenen kuluessa Mänchenin valimo 


279 Kuvaus valusta vuonna 1860, lainaus Rogers 1971, 79. Sjöstrandin Miinchenissä 
opiskelun aikana 1858-1859 valettiin kolme monumenttiveistosta, joten on hyvin 
mahdollista, että hänkin on päässyt paikan päälle seuraamaan isoa valua. Pie- 
nempiä töitä varten valimolla oli toinen uuni ja valumonttu. 

NN U 


Dre Cöniglide Wriglefrrei im Münden: Das große Giekbane. 


Taidevalun seuraajia Münchenin kuninkaallisessa valimossa. Leipziger 
Illustrierte Zeitung, 1845. 

kuitenkin menetti johtavan asemansa Pariisin taidevalimoille.? 

Mänchenissä maalausta opiskellut englantilainen Anna Mary 
Howitt kävi tutustumassa valimon tiloihin loppuvuonna 1851 ja ku- 
vailee niitä eloisassa kirjassaan An Art-Student in Munich. Howittin 
teksti antaa hyvän kuvan ympäristöstä, jossa myös Sjöstrand vie- 
raili Münchenin taideakatemian vuosinaan ja missä hän myöhem- 
min vuonna 1861 sopi teoksensa valutyöstä. Saapuessaan valimon 
pihamaalle Howitt kohtaa ensimmäiseksi jättimäisen pronssi- 
leijonan, joka odottaa pääsyä Minchenin Siegestor-riemukaaren 
päälle suunniteltuun pienemmän, vain kuusimetrisen Bavarian 
nelivaljakkoon. Leijonan pari oli aiemmin samana vuonna ollut 
esillä Lontoon suuressa teollisuusnäyttelyssä Crystal Palacessa ja 
seisoi nyt paluumatkalla talven yli Kölnissä varroten jokiliiken- 
teen käynnistymistä. Loput kaksi leijonaa Howitt näkee valimon 
siselöintisalissa, missä työmiehet viilaten ja hioen viimeistelevät 
valutyön jälkiä. Viimeisteltävänä on myös muita veistoksia, muun 
muassa jättimäinen Kaarle Suuren pää sekä Goethen rintakuva. 
Howittille näytetään myös varsinainen valimo, jossa valmistellaan 
Bavaria-hahmon vartalon valumuottia. Muottien osia on joka puo- 
lella, patsaan pään ja kasvojen osa on vastikään valettu ja Howittille 
esitellään yhä valumontun pohjalla oleva pään Kern, savesta tehty 
keerna, joka on muotin keskellä ja mahdollistaa onton valoksen. 
Edes kuninkaallisessa valimossa kaikki kaadot eivät kuitenkaan 
onnistu ja Howitt huomioi yhdessä nurkassa kasan hylättyjä valu- 
kappaleita odottamassa uutta sulatusta. 

Nähtävillä on myös veistosten alkuperäisiä kipsivaloksia. Howitt 
mainitsee kipsissä seisovan Herderin ja Orlando di Lasson, mutta 
erityisesti Kustaa Adolfin patsaan, jonka valmis pronssiversio 
oli matkalla Göteborgiin muutamaa viikkoa aiemmin pudonnut 
haaksirikon yhteydessä mereen. Juuri Howittin vierailupäivänä 


280 Valimon toiminta päättyi 1930-luvun alussa. Valimomuseo, jossa säilytettiin 
monien maineikkaiden veistosten kipsivaloksia ja muuta historiallisesti ainut- 
laatuista aineistoa, tuhoutui täysin toisen maailmansodan pommituksissa. 

Miinchenin kuninkaallisen valimon siselöintisali (yksityiskohta). Leipziger 
Illustrierte Zeitung, 1845. 


saapuu uutinen patsaan onnistuneesta pelastamisesta!** Paikalle 
saapuu myös valimon Herr Inspector, Ferdinand Miller, joka kertoo 
tarinoita monien kuuluisien veistosten valmistamisesta ja siitä kes- 
ken suuren valun syttyneestä tulipalosta, joka uhkasi tuhota paitsi 
kuukausia valmistellun työn myös koko valimon. Kylmäpäinen 
toiminta esti kuitenkin katastrofin. Miller osoittaa mustuneita kat- 
totuoleja sulatusuunin yläpuolella: ”Tuolla se paloi ja kyti samalla 
kun me katsoimme alapuolella; se hetki ei tosiaankaan unohdu 
— pelottava kokemus!” Tammikuun 22. päivänä 1852 Anna Mary 


281 Kyseessä on jo aiemmin mainittu Bengt Fogelbergin tekemä, seisovaa Kustaa II 
Adolfia esittävä patsas. Helgolandin saaren asukkaat saivat ns. rantaoikeuden pe- 
rusteella haltuunsa merestä pelastetun lastin mutta pyysivät siitä niin suurta kor- 
vaussummaa, että vakuutusyhtiö katsoi paremmaksi tilata Münchenistä uuden 
valoksen. Helgolandilaiset lunastivat patsaan ja myivät sen lopulta Bremenin 
kaupungille. Widnmann 2014, 80. 

282 Howitt 1854, 389-394. Tulipalon sammuttaminen vedellä sulan metallin yläpuo- 
lella ei tullut kysymykseen, sillä se olisi johtanut räjähdykseen. 

Howitt palaa uudelleen valimolle seuraamaan miten Voitonportin 
eli Siegestorin Bavaria-veistoksen suurin kappale valetaan. Jos 
Harriet Hosmerin kuvaus savimallin valmistamisesta kertoo mo- 
numenttiteoksen alkuvaiheet, niin Howittin kuvaus puolestaan 
antaa hyvän käsityksen monumentin siirtämisestä lopulliseen 
materiaaliinsa. Samassa suuressa valumontussa hehkui aikanaan 
myös Sjöstrandin Porthan.® 


Siegestorin Bavarian valaminen 


Anna Mary Howitt 


Vaunut ajavat portin edustalle ja ihmiset astuvat ulos. Ennen käymis- 
tä sisään avoimesta ovesta moni seisahtuu pihamaalle meidän ta- 
paamme katsomaan palopumppua, joka seisoo jättimäisen, synkeän 
pronssileijonan edessä ja jonka pitkä käärmemäinen letku ulottuu ylös 
valimon valtavalle katolle. Siellä se on valmiudessa suuren savua syl- 
kevän piipun vierellä. 

Sisällä kaikki on hyörinää ja odotusta. Vastapäätä sulatusuunia on 
pystytetty karkeatekoinen lava, jonne on kokoontunut joukko ihmisiä, 
pääasiassa naisia. Ennen kuin otamme oman paikkamme, me tutkim- 
me sulatusuunia hieman lähemmin. Hurjana pauhaa oranssinväristen 
lieskojen loimotus ja villi karkelo sen kapeista, syvennyksen tapaisista 
ikkunoista. Ylhäältä purkautuu ulos paksu savu ja häikäisevästi tans- 
sivien kipinöiden pylväät katoavat uunin yllä leijuvaan salaperäiseen 
pimeyteen. Uunin edessä on monttuun upotettu tai pikemminkin sinne 
rakennettu hiekkamuotti ja sen ympärillä kapea kanava, jota pitkin 
sula metalli tulee virtaamaan. Kolme pitkää ja vahvalenkkistä ketjua 
laskeutuu ylhäältä tyhjyydestä. Alhaalla, sulatusuunin kummallakin 
sivulla on pieni luukku, jonka työmiehet avaavat aina silloin tällöin 


283 Millerin kaltaisen maailmankuulun monumenttien valmistajan merkitystä eivät 
aiemmat Sjöstrandia käsitelleet tekstit tunnista. Esimerkiksi Ludvig Wenner- 
virta toteaa patsaan valusta vain: ”Sen suoritti muuan sikäläinen pronssinvalaja 
Müller [sic].” Wennervirta 1939, 168. 

ruokkiakseen riehuvia lieskoja tuoreella metallilla tai sekoittaakseen 
sitä pitkillä rautatangoilla. 

Tulen hehku värjää uunin ja montun ympärille kerääntyneitä kat- 
sojia, jotka ovat nousseet lavalle tai nojaavat seiniin ja tiilipilareihin; 
se valaisee heidät taianomaisella kirkkaudella, joka muuttuu paikoin 
vielä ihmeellisemmäksi kylmän päivänvalon osuessa heidän kulmiinsa 
samalla kun posket punertuvat liekkien heijastuksista. Ja elävän väki- 
joukon yllä kohoavat aseistettujen sotureiden, rauhallisten runoilijoiden 
ja valtikkaa pitelevien monarkkien kolossaaliset muodot, jotkut puna- 
hehkun loisteessa, toiset tyyninä ja kalpeina kylmässä päivänvalossa. 

Samalla kun hehkuva kuumuus puhaltaa kasvoillemme me kuulem- 
me kohinan, liekkien pauhun, työmiesten huudot, Ferdinand Millerin 
käskyt ja yläpuoleltamme kaukaa mystisestä pimeydestä putoilevat 
vastaukset. Paljon on tehtävä ennen kuin vangittu sula metalli saate- 
taan vapauttaa. Nyt muotin ympärille valukanavaan laitetaan hehkuvia 
kekäleitä lämmittämään se polttavaa metallivirtaa varten; nyt työmie- 
het poistavat varovasti tulpat ilmakanavien aukoista muotin pinnalla ja 
harjaavat pois pölyn; nyt kerätään kekäleet ja valukanavien suuaukot 
avataan metallia varten. Työmiehet hääräävät edestakaisin lerppalieri- 
sissä hatuissa ja selän takaa messinkiketjuin ja hakasin kiinnitetyissä 
nahkaessuissaan. He kantavat väkijoukon päiden yläpuolella pitkiä, 
kärjestään tulikuumia metallitankoja tai voimakkaan punaisena heh- 
kuvia jättiläiskauhoja. 

Nyt, tunnin odotuksen jälkeen, Ferdinand Miller kuuluttaa kovaan 
ääneen, että valu on alkamassa. ”Voinko pyytää teitä kaikkia”, hän 
huutaa, ”pysymään täysin liikkumatta tapahtui mitä tahansa. Kaikki 
turvallisuustoimenpiteet on tehty, ja jos vaaraa ilmenee, minä ilmoitan 
teille. Mutta pysykää liikkumatta, minä pyydän. Meidän tulee kaikin 
keinoin välttää äkillistä ilmavirtaa.” Työmiehet saapuvat kantaen val- 
tavaa kankea millä murretaan montun yläpuolella sulatusuunin sei- 
nään pieni aukko, josta metalli pääsee juoksemaan. Ferdinand Miller 
seisoo yhä muotin päällä, hänen miehensä ympäröivät häntä montun 
reunoilla. Palavan soihdun kanssa hän vielä kerran tarkastaa valu- ja il- 
makanavat. Kanki kiinnitetään kolmeen ketjuun. Ferdinand Miller loik- 
kaa muotilta, miehet ovat valmiit kankensa kanssa, syntyy juhlallinen 

tauko, jonka aikana torniinsa lukittujen liekkien jatkuva pauhu käy yk- 
sitoikkoisena korviin. Tornin piirittäjät seisahtuvat juhlallisesti muurin- 
murtajansa viereen; he rukoilevat. Päät paljastetaan, ne painuvat alas. 
Ja siinä, työmiesten suljetussa piirissä, ystävänsä Ferdinand Millerin 
vieressä seisoo Wilhelm von Kaulbach, pää paljaana ja rintaa vasten 
painettuna - tulenhehku valaisee hänen hienon, tyynen profiilinsa.?84 

Hetken tauko ja muurinmurtaja iskee! Aukosta virtaa nestemäistä, 
kultaisena väreilevää metallia; alas, alas, alas se virtaa, täyttää kanavan 
muotin ympärillä; ilma-aukoista singahtaa ulos tulenpunainen savu ja 
sitten ilmaan lentää kultaisia, palavia suihkuja sulaa metallia; kultaisia, 
palavia tähtiä sataa ympäriinsä, työmiesten joukkoon ja jopa Millerin 
ja Kaulbachin jalkojen juureen. Tunnen miten ihmiset ympärilläni ja 
takanani kavahtavat hetkellisen kauhun vallassa. ”Valu on suoritettu”, 
huutaa Ferdinand Miller. Myssyt ja hatut lentävät ilmaan, innostus 
purkautuu hurraa-huutona ja paisuu yllättäen ylhäältä pimeydestä 
kajahtavaksi trumpettien fanfaariksi. ”Eläköön kuningas Ludwig”, hän 
huutaa. Toinen hurraa ja musiikin kajahdus. ”Ja vielä kerran”, huutaa 
työmies heittäen hattunsa ilmaan, ja kolmas elämöinti täyttää korvat. 
Kultainen metallisula kovettuu kanavassaan, työmiehet kokeilevat 
sitä rautatangoillaan ja peittävät sitten hehkuvan massan rautapellil- 
lä. Ihmiset kerääntyvät Ferdinand Millerin ympärille onnittelemaan, 
rakennukseen virtaa enemmän päivänvaloa, sulatusuunin ympäröi 
ihmeellinen violetti valohämy, liekkien pauhu peittyy iloiseen puheen- 
sorinaan.?®5 


Raskaan urakkansa päätteeksi valimon työntekijät nauttivat perin- 
teiset ”valuoluet” (Gußbier), mutta siitä rituaalista ei Anna Mary 
Howittin kirja mainitse mitään. Eikä valureiden miehisissä illan- 
istujaisissa pelkästään kostuteta kurkkua, vaan myös lauletaan, pi- 
detään puheita ja lausutaan runoja.” Kulttuurityötä kaikki tyynni. 


284 Wilhelm Kaulbach toimi Münchenin taideakatemian johtaja vuosina 1849-1874. 
285 Howitt 1854, 431-435. Tekstiä on jonkin verran lyhennetty. 
286 Erz-Zeit 1999, 45. 

Muotinottoa ja kipsivalua. Carradori 1802. Valokuva: Bibliotheca 
Hertziana, Rooma. 


Muotteja ja matkantekoa 


Se, mitä Hosmerin ja Howittin teksteissä jää kertomatta, on aivan 
yhtä tärkeää kuin kuvaus savesta ja pronssin kaadosta. Ennen kuin 
sula metalli oli juossut Mänchenin valimolla, Sjöstrandin veistos 
oli käynyt läpi kaksi muotinteon vaihetta. Ensimmäinen, jonka 
Hosmer ohittaa todeten, että ”kuvanveistäjän työ veistoksen pa- 
rissa on siinä vaiheessa käytännöllisesti päättynyt” tapahtui täysi- 
kokoisen savimallin valmistuttua. Saveen muovaillun veistoksen 
pysyvyyttä uhkasivat kuivuminen ja halkeilu, joten kipsimuottien 
teko oli syytä aloittaa varsin pian.”” Muotinotto monimutkaisesta 


287 Kuivumisongelmaan kehitti müncheniläinen Franz Kolb ratkaisuksi vuonna 1880 
Plastilin-nimellä patentoidun muovailuvahan. 


154 


https://doi.org/10.21435/tl.281 


MUOTTEJA JA MATKANTEKOA 


kolmiulotteisesta ja yksityiskohtia täynnä olevasta saviveistoksesta 
tapahtui kymmenissä osissa ja vaati erityistä huolellisuutta ja taitoa. 
Työn tekivät palkatut ammattimiehet, jotka myös kokosivat osat 
eräänlaisena kolmiulotteisena palapelinä teoksen muotiksi, jonka 
sisäpinnasta sitten otettiin kipsivalos. Ison työn kipsivalu oli sekin 
haastava ja kokemusta edellyttävä työvaihe. Uusklassiset veistäjät 
suosivat monenlaisia laskoksia ja viimeisteltyjä yksityiskohtia, joi- 
den säilyttäminen savesta muotin kautta kipsimalliin oli olennaisen 
tärkeää. Kipsivalos vaati vielä muottisaumojen jälkien siistimisen 
ja valuun jääneiden virheellisyyksien korjailun. Samasta muotista 
voitiin ottaa useampi kipsivalos, mutta suurten monumenttien 
kohdalla näin harvemmin tapahtui. Muotin osien säilyttäminen 
vaati enemmän tilaa kuin itse veistos. 

Kyseessä ei ollut mikään halpa välivaihe, kuten todistaa Sjö- 
strandin amerikkalaisen kollegan Randolph Rogersin laskelma. 
Hän sai Roomassa 1860-luvulla hoitaakseen kesken työn kuolleen 
maanmiehensä Crawfordin Washington -monumentin sivuhenki- 
löt ja kertoi yhden valmiista kipsimallista tehtävän ihmishahmon 
pronssivalun hinnaksi 4 500 dollaria. Summa pohjautui Ferdinand 
von Millerin ja Mänchenin valimon tarjoukseen. Veistoksen savi- 
mallista lähdettäessä Rogersin ilmoittama hinta muotinotolle ja 
pronssivalulle oli kuitenkin kaksinkertainen eli 9 000 dollaria.?* 
Toisin sanoen ne työvaiheet, joissa savimalli suurennettiin lopulli- 
seen kokoon ja edettiin muotituksen kautta valettuun kipsimalliin, 
olivat lähes yhtä arvokkaita kuin valimotyö. 

Sama hintasuhde toteutui myös Sjöstrandin Porthanin kohdal- 
la. Taiteilija lienee säästänyt kuluissa niin paljon kuin mahdollista 
tekemällä itse sen minkä pystyi. Tästä huolimatta hänen oli pyy- 
dettävä SKS:lta rahaa kipsimallin valamiseen 300 hopearuplaa.? 
Ratkaiseva kustannustekijä ei ollutkaan pronssin hinta, vaan 


288 Craven 1968, 316-317. Crawfordilta oli jäänyt kahden hahmon valmiiksi tehdyt 
kipsimallit. Rogersilta tilattiin vielä toiset kaksi hahmoa, ja hän ilmoittaa tilaa- 
jalle valmistuskustannukset saveen tehdystä työstä eteenpäin. 

289 SKS:n kokous 6.2.1861. SUOMI 1863, 291. 

tarvittavien ammattilaisten työmäärä. Teollinen vallankumous oli 
tehostanut malmin kaivuuta ja sulattamista, mikä laski merkittä- 
västi metallien hintaa. Pronssiveistoksista oli 1800-luvulle tultaessa 
tullut ensimmäistä kertaa historian aikana halvempia kuin mar- 
moriin veistetyistä, mikä luonnollisesti lisäsi niiden kysyntää.” 
Saattoi silti käydä niinkin, että metallin hinta valutyöstä tehdyn 
sopimuksen jälkeen yllättäen nousi. Näin kävi von Millerille vuon- 
na 1853, ja Fogelbergin ratsastajapatsaasta koitui valimolle miltei 
4 000 floriinin tappio.”” 

Rogersin ilmoittamaan hintaan sisältyi muutakin kuin muotitus 
ja valu. Laskelmissa oli otettu huomioon myös kipsimallin pak- 
kaaminen ja kuljetus Roomasta Miincheniin. Sekään ei ollut aivan 
yksinkertainen vaihe, sillä matka Veronan, Bolzanon ja Brennerin 
solan kautta Innsbruckiin ja edelleen Müncheniin vei tavallisilta 
matkustajiltakin kolme viikkoa. Matka-ajan saattoi toki kutistaa 
alle puoleen ottamalla vaunukyydin Rooman satamakaupunkiin 
Civitavecchiaan, sieltä laivan Marseilleen ja jatkamalla sitten ju- 
nalla Pariisin kautta Mincheniin. Ison tavaran kuljettaminen 
näin monella eri välineellä oli kuitenkin hankalaa ja kallista, joten 
valittiin hitaampi maareitti. Talviaikaan oli syytä varautua todella 
hitaaseen kulkuun. Kun Baijerin kuningas Ludwig vuonna 1819 
sai kauan kestäneen kädenväännön jälkeen ostettua antiikin veis- 
tosten kokoelmaansa maineikkaan Barberinin Faunin, kesti työn 
matka Roomasta Müncheniin kolme kuukautta. Laatikkoa veti 
yhdeksän muulia.?9 Puolestaan seitsemän muulin voimalla tuo- 
tiin vuonna 1836 hyvin pakattuina ja lujissa laatikoissa valimolle 


290 Janson 1985, 12. Marmoriveistosten kustannuksiin vaikutti nimenomaan ma- 
teriaalin hinta. Luonnollisen kokoiseen hahmoon tarvittava huippulaatuinen 
marmorilohkare saattoi 1800-luvun puolivälissä maksaa jopa 5 000 dollaria, siis 
enemmän kuin pronssivalu viimeistelyineen. Seidler 1985, 185. 

291 Thomas Crawfordin tieto kirjeessä vaimolleen 5.10.1854. Gale 1964, 133. 

292 Gale 1964, 131; Crane 1972, 369. Rautatielinja Rooman Porta Portesen ja Civitavec- 
chian välille avattiin vuonna 1859. Sjöstrand saapui Roomaan Pariisin, Marseillen 
ja Civitavecchian kautta. Tolvanen 1952, 76. 

293 Veistos lähti Roomasta 6.11.1819 ja saapui perille 6.1.1820. Haskell & Penny 1981, 
202. 

kaksi Thorvaldsenin kipsimallia Roomasta. Thomas Crawfordin 
ratsastajapatsas kulki samaa reittiä vuonna 1854 neljään osaan pu- 
rettuna, mutta tästä huolimatta arvioitu matka-aika Müncheniin 
venyi viikolla. On selvä, että myös Sjöstrandin Porthan aloitti 
matkan Roomasta Müncheniin perinteisellä muulikyydillä. Vero- 
nasta eteenpäin von Millerin valimo vastasi mallin kuljetuksesta ja 
huolehti myös tulleista.” 

Kun kipsimalli saapui pronssivalimolle yhtenä tai useampana 
kappaleena, vuorossa oli uusi muotitus valuhiekkaan, yhtä lailla 
monivaiheinen ja vaativa operaatio, jossa veistokselle rakennetaan 
onton valun mahdollistava keerna. Käytännössä kaikki monumen- 
tit toteutettiin 1800-luvun puolivälissä hiekkavaluna. Vanhempi 
menetelmä, jossa valumuotin sisältä sulatetaan pois ohutseinämäi- 
nen vahasta tehty kappale, toki tunnettiin, mutta sen käyttö suu- 
rissa monumenteissa yleistyi vasta 1800-luvun lopulla taidevalun 
painopisteen siirtyessä Ranskaan. Vahavalutekniikka (cire perdue) 
mahdollisti paremmin taiteilijan muovailujäljen siirtämisen prons- 
siin, joten taiteellisen ilmaisun muuttuessa ekspressiivisemmäksi 
valutekniikalla oli huomattavan paljon esteettistä merkitystä. Uus- 
klassinen tyyli taas suosi sileämpää jälkeä, joten hiekkavalettu teos, 
jonka pinnat lopuksi hiottiin, vastasi hyvin aikakauden tarpeisiin. 


294 Altmann 2006, 71. 

295 Gale 1964, 127-131. 

296 Von Millerin sopimus SKS:n kanssa. SUOMI 1864, 223. Muuleja tai hevosia käy- 
tettiin myös Brennerin solan läpi kuljettaessa, sillä rautatieyhteys Bolzanon ja 
Innsbruckin välille valmistui vasta 1867. 

297 Yksinkertaistaen ero syntyy siitä, että hiekkavalussa muottiaineksen rakeisuus 
tuottaa karkean pinnan, vahavalutekniikassa muottimassa on hienojakoisem- 
paa. Hiekkavalun muotituksesta eli kaavaamisesta ks. Shapiro 1985, 17-23, vaha- 
valusta Nissilä 2010, 29-67. 

”Kaikella asiaankuuluvalla taidolla” 


Mäncheniin saavuttuaan Porthanin kipsimalli oli talletettu valimon 
varastoon ja palovakuutettu. Von Miller ilmoitti kesän 1861 lopulla 
voivansa ryhtyä pian työhön, johon oli varattava aikaa vuosi. Tässä 
vaiheessa Sjöstrand vielä viimeisteli Münchenissä jalustan reliefejä. 
Suomalaisen Kirjallisuuden Seuran patsasrahastossa ei kuitenkaan 
ollut riittävää summaa ja tilausta oli lykättävä. Vasta maaliskuun 
kokouksessa 1862 seuran esimies Elias Lönnrot ilmoitti allekirjoit- 
taneensa von Millerin firman kanssa sopimuksen, joka luettiin. 


Sopimus, 


Helsingin Suomalaisen Kirjallisuuden Seuran ja Mänchenin Kuninkaal- 
lisen valimon johtajan Ferdinand von Millerin välillä koskien istuvassa 
asennossa olevan kaksi metriä kuusikymmentä senttiä korkean Henri 
Gabr. Porthanin patsaan ja siihen kuuluvien viiden reliefin toteuttamista 
valettuun pronssiin. 


$ 1. Herra von Miller noutaa ruotsalaisen kuvanveistäjän Herra Sjö- 
strandin Roomassa muovaileman mallin Veronasta, maksaa kuljetuk- 
sen Veronasta Müncheniin sekä tullimaksun Saksan tullialueelle, ohjaa 
kyseisen mallin mukaisen tarkan valun puhtaan kauniiseen, kullan- 
kaltaiseen pronssiin, ottaa huolehtiakseen täydellisestä siselöinnistä ja 
koko teoksen viimeistelystä kaikella asiaan kuuluvalla taidolla ja huo- 
lellisuudella, huolehtii pronssivaloksen pakkaamisesta ja kuljetuksesta 
Minchenistä Lyypekkiin, sekä vastaa kaikista tähän työhön liittyvistä 
käteismenoista koskien metallia, muotti- ja polttoaineita, työpalkkoja, 
työkaluja jne. 


$ 2. Herra von Miller kantaa kaiken vastuun tästä työstä, niin ettei tilaa- 
jalle koidu, alkaen mallin vastaanottamisesta Veronassa aina valun luo- 
vutukseen Lyypekissä, minkäänlaista vahinkoa tai menetystä, ja pitäytyy 
myös kaikista myöhemmistä jälkiveloituksista tai vahingonkorvauksista. 


298 SKS:n kokoukset 11.9.1861; 2.10.1861; 4.12.1861 sekä 5.3.1862. SUOMI 1864, 191-192; 
197-198, 206; 223-224. 

$ 3. Samoin velvoittein huolehtii Herra von Miller viiden tähän muisto- 
merkkiin kuuluvan reliefin toteutuksesta. 


$ 4. Kirjallisuuden Seura Helsingissä sitoutuu edustajansa allekirjoitta- 
mana maksamaan Herra von Millerille yhteensä kaksikymmentäkolme- 
tuhatta viisisataa Ranskan frangia, josta 19 500 frangia patsaasta ja 4 000 
frangia viidestä reliefistä. 


$ 5. Maksu suoritetaan kuluitta Mäncheniin seuraavissa erissä: 
a. 10 000 frangia kun patsas on onnistuneesti valettu. 

b. 10 000 frangia kun kaikki työ on tehty. 

c. 3000 frangia kun teos on luovutettu Lyypekissä. 


$ 6. Luovutus tapahtuu toukokuussa 1863. Siinä epätodennäköisessä 
mutta toki mahdollisessa tapauksessa, että valu epäonnistuisi, jatketaan 
määräaikaa 15. syyskuuta 1863. 


$ 7. Mikäli Herra von Miller kuolee ennen työn valmistumista, ottavat 
hänen poikansa Fritz ja Ferdinand vastatakseen kaikista näistä velvoit- 
teista, mitä vastaan he saavat $ 4 mainitut summat lyhentämättöminä. 


$ 8. Kumpikin osapuoli lupaa kaikin osin rehellisesti täyttää tämän sopi- 
muksen ja vahvistaa sen omakätisin allekirjoituksin ja virallisin sinetein. 


Helsingissä 12. helmikuuta 1862 ja Münchenissä 15. tammikuuta 1862. 


SKS:n nimissä: 


Presidentti: Elias Lönnrot. v. Miller 
Varapresidentti: F J. Rabbe. Johtaja 
Rahastonhoitaja: K. Collan. Baijerin kuninkaallinen valimo?” 


Sihteeri: Carl Gust. Borg. 


SUOMI 1864, 223-224. Saksankielisen sopimuksen alkuperäiskappale on kadon- 
nut. Maksuerien yhteissumma jää 500 frangia vajaaksi, joten kolmannen erän 
kohdalla on painovirhe. Kokouksessa 1.6.1864 todettiin, että Millerille maksetaan 
loppusumma 3 500. 

Von Millerin lupaus hieman yli vuoden toimitusajasta ei kui- 
tenkaan pitänyt. Hän joutui kirjeessään seuralle elokuussa 1863 
selittämään, miten Baijerin kuninkaan Ludwigin monumentti oli 
kiilannut muiden töiden ohi ja kuinka sulatusuunikin oli pitänyt 
rakentaa uudelleen. Hyvä uutinen oli se, että valu oli nyt saatu 
suoritettua ja lopputulos oli ”verrattoman kaunis ja puhdas”. Huo- 
noa oli se, että pronssipinnan puhdistus ja viimeistely vaati vielä 
sen verran aikaa, ettei valmista patsasta saataisi Lyypekkiin ennen 
purjehduskauden päättymistä.*? 


Muuli, hevonen, rautatie, laiva 


Pronssi on valtaosaltaan kuparia, johon käyttötarkoituksen mu- 
kaan sekoitetaan eri suhteissa tinaa ja muita metalleja. Ferdinand 
von Millerin suurissa valutöissä käyttämä lejeerinki sisälsi 92 % 
kuparia, 6 % tinaa, 1 % sinkkiä ja 1 % lyijyä.” Koska metalli voidaan 
kierrättää, käytettiin Münchenissä raaka-aineena muun muassa 
vanhoja turkkilaisia pronssikanuunoita. Osa niistä saattoi puo- 
lestaan sisältää metallia jostain vuosisatoja aiemmin sulatetusta 
antiikin ajan veistoksesta. Monet seisovan hahmon veistokset, 
esimerkiksi Fogelbergin epäonninen Kustaa II Adolf, jonka ensim- 
mäinen versio päätyi toisen maailmansodan aikana sulattoon,” 
pystyttiin valamaan yhtenä kappaleena, mutta ylisuurten tai muo- 
doltaan monimutkaisten teosten kuten ratsastajapatsaiden tapauk- 
sessa valu tapahtui osissa. Tämä helpotti muotin rakentamista, 
mutta tarkoitti myös lisää viimeistelytyötä. Onnistunut valu olikin 
monumentin valmistumisen kannalta vasta ensimmäinen askel. 
Seuraavana vuorossa oli osien yhteen liittäminen sekä aikaa vievä 
siselöinti ja hiominen. Kun Crawfordin ratsastajapatsaan hevonen 


300 Ferdinand von Millerin kirje SKS:lle 22.8.1863. Kokous 2.9.1863, SUOMI 1864, 259. 

301 Altmann 2006, 66. 

302 Bremenin kappale eli patsaan ensimmäinen valos sulatettiin Hermann Göringin 
määräyksellä vuonna 1942 Saksan sotateollisuuden tarpeisiin. Rodell 2001, 55. 

valettiin lokakuussa 1855, raportoi sanomalehti valun puhdistami- 
sen ja kiillottamisen tarjoavan työtä usealle ammattimiehelle aina 
seuraavaan toukokuuhun asti.? Valimon tuotteiden viimeistelystä 
oltiin tavattoman ylpeitä ja ennen valmiiden veistosten maailmalle 
lähettämistä niitä oli tapana esitellä julkisesti. Näin tapahtui myös 
Porthanin kohdalla. Münchenin sanomalehdet tiedottivat huhti- 
kuussa 1864: 


Alkaen tänään sunnuntaina 3. päivä aina 5:een saakka on Kuninkaalli- 
sella valimolla julkisesti nähtävillä kaksi kolossaalista veistosta. Toinen 
on frankfurtilaisen kuvanveistäjä Dillmannin [sic] muovailema Schil- 
lerin patsas, joka paljastetaan Schillerin kuolinpäivänä Frankfurtissa. 
Toinen, jonka on muovaillut ruotsalainen kuvanveistäjä Sjöstrand, on 
tarkoitettu Helsingforsiin ja pystytetään suomalaisen oppineen Portha- 
nin kunniaksi.3°+ 


Jos kipsimallien kuljettaminen tuotti vaivaa, niin valmiiden 
pronssiteosten toimittaminen valimolta tilaajille oli painon vuoksi 
vielä astetta hankalampaa. Thomas Crawfordin vuonna 1856 va- 
letulle Washingtonin ratsastajapatsaalle rakennettu kuljetuslaa- 
tikko oli kuudentoista hevosen vetämä ”puutalo”; jonka saaminen 
Münchenistä kanavareitin varteen Donauwörthiin vaati monin 
kohdin teiden päällystämistä ja siltojen vahvistamista ja ainakin 
yhden kaupunginportin osittaisen purkamisen. Kun kanavalle lo- 
pulta päästiin, piti kolmen kanavasulun rakenteita muuttaa, jotta 
matkan jatkaminen proomulla onnistui.3% Sjöstrandin Porthan 
ei vaatinut sentään tällaisia järjestelyjä. Kun teos vihdoin saatiin 
valimon viivästysten jälkeen valmiiksi, se mahtui rautatievaunuun 
ja kuljetettiin kiskoilla Saksan halki Lyypekkiin. Ferdinand von 


303 Gale 1964, 153. 

304 Neuer Bayerischer Kurier fiir Stadt und Land 4.4.1864, 624-625. Sama uutinen 
myös lehdissä Bayerische Zeitung 3.4.1864; Neueste Nachrichten aus dem Gebiete 
der Politik 3.4.1864; Bayerische Kurier 4.4.1864; Der Bayerische Landbote 5.4.1864. 
Kuvanveistäjän nimi on Dielmann. 

305 Stollreither 1932, 186-187. 

Miller kirjoitti huhtikuussa 1864 SKS:n väelle Helsinkiin, että 
veistos oli pakattu suureen laatikkoon ja laitettu junaan. Miller 
huomautti, että veistos makaa laatikossa selällään, joten avatessa 
on se asetettava niin, että pääpuoli on ylöspäin. Oikea suunta on 
selkeästi merkitty laatikkoon.’ Lyypekissä tavara siirtyi suoma- 
laisten vastuulle. Suomalaisen Kirjallisuuden Seura jätti käytännön 
asioiden hoitamisen turkulaiselle E. Julin & Co:lle, jolta oli myös 
tilattu veistoksen graniittinen jalusta eli ”kantakivi”. Julinin puo- 
lesta veistoksen rahdista ja vakuuttamisesta merivahingon varalta 
huolehti toimeksiantona lyypekkiläinen kauppahuone Heinrich 
Piehl et Komp., joka lähetti arvokkaan lastin höyrylaiva Alexan- 
derin kyydissä Helsinkiin. Viimeiseen etappiinsa Turkuun veistos 
saapui höyrylaiva Auralla 26.5.1864, yli kolme kuukautta ennen 
paljastustilaisuutta.3 Siinä vaiheessa seurassa vielä pohdittiin ja- 
lustaan tulevaa tekstiä.?** 

Oma työnsä oli myös paikan valinta. Tässä asiassa Suomalai- 
sen Kirjallisuuden Seura oli lähtenyt liikkeelle ilman täsmällistä 
suunnitelmaa. Monumentti tulee Turkuun, mutta minne siella?3° 
Alkuvuonna 1860, kun Sjöstrand jo työsti veistosta Roomassa, 
seura totesi, että patsaan paikka vielä oli määräämätön.** Lopul- 
linen päätös tehtiinkin vasta sen jälkeen, kun sopimus valutyöstä 
oli allekirjoitettu." Sjöstrand saapui kesäkuussa 1862 Turkuun 
katsastamaan sopivia paikkoja ja keskustelemaan paikkakunnan 
päättäjien kanssa. Tuhkasta noussut Turku oli jälleenrakennuksen 


(e>) 


306 Ferdinand von Millerin kirje SKS:lle, ei päiväystä. Kokous 4.5.1864, SUOMI 1865b, 

280. Helmikuussa oli pohdittu sitäkin mahdollisuutta, että Saksan ja Tanskan 

vihollisuuksien vuoksi satamat saattaisivat joutua piirityssulkuun ja patsas olisi 

kenties lähetettävä Amsterdamiin tai Pietariin. Kokous 17.2.1864, SUOMI 1865a, 

320. 

307 Kokous 4.4.1864, konseptipöytäkirja; Viljo 2012, 37. 

308 Kesäkuun1. päivän kokouksessa sovittiin latinankielisestä lauseesta, mutta suo- 
menkielinen jäi edelleen päättämättä. SUOMI 1856b, 290. 

309 Kesken kaiken herännyt ajatus patsaan sijoittamisesta Helsinkiin kaatui omaan 
mahdottomuuteensa. Tolvanen 1952, 92-93. 

310 Kokous 1.2.1860, SUOMI 1860, 316. 

311 Kokous 16.3.1862, SUOMI 1864, 241. 

jäljiltä toimelias, mutta tontteja oli yhä tyhjillään tai niillä seisoi 
vaatimattomia yksikerroksisia uudisrakennuksia, jotka uusien, 
leveiden katujen kanssa saivat 18 000 asukkaan kaupungin näyt- 
tämään hieman karulta.” Yliopiston menettäminen Helsinkiin 
kirveli sekin, joten Suomen ensimmäisellä julkisella patsaalla oli 
paikkakunnalle suuri arvo. 

Enemmistö kaupunginisistä olisi halunnut sijoittaa monumen- 
tin keskelle uutta kauppatoria. Taiteilija ja hänen tukijoukkonsa 
(Snellman oli matkalla mukana) kuitenkin valitsivat pienemmän 
läntisen Suurtorin, jossa seisoi kahvilapaviljonki Pinella. Tähän 
vastapuolen oli myönnyttävä.” Päätöksen seurauksena kuitenkin 
kirjailija, valtiopäivämies ja ravintoloitsija Nils Pinello joutui siir- 
tämään paviljonkinsa paikkaa. Hän valitti kirjeessään seuralle, ettei 
Turun kaupungin myöntämä vahingonkorvaus läheskään kattanut 
tästä siirrosta aiheutuneita kuluja ja pyysi seuraa häntä taloudel- 
lisesti avustamaan.3 Asiaan luvattiin palata, mikäli rahastoon 
kaikkien patsaaseen liittyvien kulujen jälkeen jotain jää. Pinello 
sai kuin saikin 800 markkaa. Porthanin paljastuksen juhlapäiväl- 
lisillä nimenomaan hän piti puheen kuvanveistäjä Sjöstrandille, ei 
kukaan SKS:n väestä.” 

Turussa käydyissä keskusteluissa monumentin sijoituspaikasta 
korostuu kaksi asiaa. Ensinnäkin kaupunginisien halu tuoda ainut- 
laatuinen nähtävyys niin keskeiselle paikalle kuin mahdollista, vail- 
la huolta teoksen ja tilan mittasuhteista. Toisekseen, kun edellinen 
ei onnistunut, oltiin uuden ilmiön vuoksi valmiita muokkaamaan 
kaupunkikuvaa ja jopa siirrättämään rakennus paikoiltaan. Turussa 
nämä toimet olivat vielä maltillisia, mutta noudattivat eurooppa- 
laista kaavaa. Julkiset veistokset olivat osa urbaania modernisaa- 
tiota ja useimmiten humanistimonumenttien sijoittelu kytkeytyi 


312 Kirkonkirjojen mukaan vuonna 1864 Turussa oli 17 777 asukasta. Jutikkala 1957, 
15; 

313 Elmgren 1939, 458. Päiväys 10.6.1862. 

314 Kokous 2.12.1863, SUOMI 1865, 277. 

315 Rahakorvauksesta Tolvanen 1952, 195 n. 40; puheen pito Nervander 1900, 462. 

puistoalueiden rakentamiseen ja pienten aukioiden uudelleen- 
järjestelyyn, toisin sanoen porvarillisen kaupunkijärjestyksen 
lisääntyviin vapaa-ajan alueisiin. Vaaditun rahoituksen ja muun 
vaivannäön kanssa tämä takasi, ettei veistoksissa esiintynyt mitään 
poliittisesti vastahankaista. Harmittomistakin patsaista tuli kuiten- 
kin symbolisia pisteitä, joiden merkitykset ja funktiot saattoivat 
aikojen saatossa muuttua.3'* 

Porthanin valmistamisen pitkässä ja monivuotisessa prosessissa 
viimeinen operaatio ennen juhlintaa oli pystytys.” Ferdinand von 
Miller oli kirjeessään SKS:lle antanut veistoksen käsittelystä tarkat 
ohjeet: 


Voitte vakuuttua, että patsas on valettu kauniiseen kullankaltaiseen me- 
talliin ja toteutettu äärimmäisellä huolella, joten on toivottavaa, että se 
päätyisi myös jalustalleen puhtaana ja tahrattomana, jolloin se oksidoi- 
tuu tasaisesti ja ilman läikkiä. Mikäli puhdasta metallipintaa käsitellään 
paljain käsin alkaa jokainen sellainen kohta oksidoitumaan ja patsaasta 
tulee ruman läikikäs. Tämän vuoksi olen käärinyt sen valkoiseen kan- 
kaaseen, joka poistetaan asennuksen jälkeen. Olisi toivottavaa, että 
työntekijät käyttävät hansikkaita. Jos veistos kuitenkin likaantuu, tulee 
se pestä punaisella viinikivellä, joka jauhetaan pulveriksi ja levitetään 
veteen kastetulla sudilla likaantuneeseen kohtaan; kaikki huuhdotaan 
puhtaalla vedellä ja kohta pyyhitään hienolla öljyllä - jokainen kupari- 
seppä tai vaskenvalaja tietää miten toimitaan. Patsaan asennuksessa 
kiinnittäisin köydet ainoastaan tuolinjalkoihin ja nostaisin sitten ylös.” 


316 Kaliningradissa (ent. Königsberg) esimerkiksi kehittyi neuvostoajalla yleinen tapa 
ottaa hääkuva Rauchin muovaileman Immanuel Kantin patsaan edessä. Veistos 
paljastettiin alun perin samana vuonna kuin Porthan. Läheisempi esimerkki on 
Havis Amanda (1906-1908), jonka merkitystä tietyn tyyppisten urheilutulosten 
riemunäyttämönä taiteilija Ville Vallgren ja patsaan tilanneet helsinkiläiset tuskin 
saattoivat ennakoida. 

317 Patsaan paljastusjuhla, puheet, runot ja arvostelut eivät enää kuulu teoksen val- 
mistamisen piiriin, vaan luettakoon osaksi Turun ja Suomen kulttuurihistoriaa. 
Tapahtumia ja palautetta selvittävät riittävästi Wennervirta 1939, 170-171, Tolva- 
nen 1952, 95-97; Matinolli 1963, 213-214; Viljo 2012, 41-42. 

318 Ferdinand von Millerin kirje Suomalaisen Kirjallisuuden Seuralle 22.4.1864. Tämä 
näyttäisi olevan SKS:n ja valimon välisen kirjeenvaihdon ainoa säilynyt alku- 
peräisdokumentti. Luettu kokouksessa 4.5.1864. SUOMI 1865b, 280. 

Seura otti ohjeista vaarin ja päätti, että ”herra Sjöstrand’in olisi 
Porthanin-rahaston kustannuksella matkustettava Turkuun siellä 
antamaan tarpeellisia neuvoja kuvan vastaanotosta ja käyttelystä 
sitä paikoillensa hilattaessa”.”° Veistos nostettiin jalustalleen hy- 
vissä ajoin 26. heinäkuuta. Sjöstrand oli myös halunnut ”kanta- 
kiven ja siihen upotettujen kuvien säilyttämisen vuoksi? teoksensa 
ympärille rautahäkin eli aitauksen.*° Näillä järjestelyillä patsaan 
metallipinta pysyikin puhtaana syyskuiseen paljastustilaisuuteen 
asti, minkä jälkeen sen kultainen hohde houkutteli ”yksinkertaisia 
uskonkiihkoisia” (heitä aina löytyy) tulkitsemaan juhlittua esinettä 
raamatullisin silmin. Epäjumalankuvaksi arvelivat, eikä aikaakaan, 
kun öisin kuultiin, miten patsas avasi suunsa ja ennusti turkulaisille 
sekä koleraa että maailmanloppua.” 


319 SUOMI1865, 281. 

320 Patsaan nostosta Nervander 1900, 461, ”rautahäkistä” SKS:n kokous 17.2.1864, 
SUOMI 1865a, 320. 

321 Valta 2012. 

Ennen patsaan tarkastelua on syytä vielä lyhyesti keskustella sen 
suhteesta aikalaisiinsa. Turun Porthan istuu uusklassismin taka- 
laudalla, mutta ei yksin. Jos varhaiset vaikutteet voidaan palauttaa 
aina Poseidippokseen ja Menandrokseen saakka, niin yhtä lailla 
merkittäviksi täytyy lukea Sjöstrandin veistoksen välittömät edel- 
täjät. Näistä huomionarvoisin on skotlantilaisen William Calder 
Marshallin muovaama lääkäri ja rokotuksen uranuurtaja Edward 
Jennerin monumentti, joka paljastettiin vuonna 1858 Lontoon 
Trafalgar Sguarella. Henkilö edusti tiedettä, mutta hänen pronssi- 
hahmonsa noudatti melankolisen runoilijan asentoa. Brittiläisen 
imperiumin pyhälle paikalle amiraalin Nelsonin ja muiden sei- 
sovien sotaherrojen joukkoon Jenner pääsi istumaan ainoastaan 
siksi, että kuningatar Viktorian puoliso Albert oli rokotuksen 
puolestapuhuja. Pian Albertin kuoltua veistos siirrettiin nykyiselle 
paikalleen Kensingtonin puistoon.?? 

Roomasta 1830-luvulla kannuksensa hakeneen Calder Mars- 
hallin Jenner kuuluu samaan perheeseen kuin Porthan ja on sen 
ajallisesti läheisin vertailukohde. Monumentti rahoitettiin lääkä- 
reiden kansainvälisin lahjoituksin ja hanke herätti huomiota aina 
Venäjää ja Australiaa myöten, joten on hyvin mahdollista, että 
Sjöstrand näki veistoksesta kuvan jossakin kuvalehdessä. Suun- 
nitelma Porthanista oli tässä vaiheessa jo tehty, joten jäljittelystä 
tuskin on kyse, mutta laakeriseppeleestä luopumiseen Jenner on 


322 Trafalgar Sguaren veistosten politiikasta ja Jennerin siirrosta ks. Cherry 2006. 
Calder Marshallin veistoksesta Rausch 2006, 253-255. 

saattanut kannustaa. Calder Marshall oli tehnyt aloitteen monu- 
mentista itse. Hän toisin sanoen onnistui hankkimaan kilpailluilta 
monumenttimarkkinoilta itselleen veistostilauksen kuninkaalli- 
sessa suojeluksessa. Lahjoitusten virta kuitenkin kuivui ja Calder 
Marshall valitti joutuneensa maksamaan osan valukustannuksista 
omasta pussistaan. Tämä voi selittää myös muotitusta helpottaneen 
ja säästöä tuottaneen ratkaisun jättää tutun klismos-tuolin jalkojen 
välinen tila umpinaiseksi. Veistoshahmona polvihousuinen Jenner 
tulee lähelle Porthania, mutta vaikka kaapu on ”roomalainen” on 
henkilön olemus modernimpi. Muovailu on suurpiirteisempää eikä 
yksityiskohtia nappeineen samaan tapaan korosteta. Hiekkavalu, 
joka lienee tehty Lontoossa, on jäljeltään hyvä mutta ei yhtä vii- 
meistelty kuin Porthanin. 

Kymmenen vuotta Jennerin jälkeen Lontooseen ilmaantui myös 
toinen istuja, jolla on yhteys Porthaniin. Cityssä paljastettiin vuonna 
1869 filantrooppisen amerikkalaispankkiirin George Peabodyn pat- 
sas, jonka tekijä oli Sjöstrandin Rooman aikojen naapuri William 
Wetmore Story. Münchenissä valettu Peabody istuu kaarevajalkai- 
sella klismos-tuolilla kuten Porthan, mutta rentona ja nykyaikaises- 
sa asussa, vailla vähäistäkään filosofista mietteliäisyyttä.3* Peabodya 
onkin pidetty täydellisenä esimerkkinä mitäänsanomattomasta vik- 
toriaanisen keskivaiheen realismista. Tämä on neutraali toteama, 
mutta aikalaisarvostelu saattoi olla monta astetta rajumpaa, kuten 
sanomalehdessä Sunday Review, joka kirjoitti veistoksesta: 


[- -] aivan kuten valokuvassa, jokainen yksityiskohta on kirjaimelli- 
sesti toistettu; suutari tunnistaisi saappaan kannat ja verhoilija tuolin 


323 Siukonen 2018, 87-90. 

324 Tunnusomaiselle tuolille asetetun miehen tarina ei päättynyt Peabodyyn ja 
1800-luvulle, vaan asentoa mukailtiin vielä myöhemmin 1900-luvun alkuvuosina 
esimerkiksi Wilhelm von Rümannin Miincheniin tekemässä hygienisti Max von 
Pettenkoferin muistomerkissä ja Emilio Gallorin Rooman oikeuspalatsin (Palazzo 
di Giustizia) eteen veistämässä 300-luvun oikeusoppinutta Herennius Modesti- 
nusta esittävässä patsaassa. 

325 Ward-Jackson 2003, 341. William Wetmore Storyn urasta ja merkityksestä kuvan- 
veistäjänä, ks. Seidler 1985, historiallisena tekstinä myös James 1903. 

William Wetmore Stary, pedbady, pronssi Ts Lontoo. Kuva: Jyrki 
Siukonen 2022. 


pehmusteen; luotamme siihen, että takki, housut ja pulisonkien leikkaus 
ovat oikein; ja kaikki mitä me kunnioittavasti kieltäydymme hyväksy- 
mästä alkuperäisen mukaiseksi, on vulgaarin reippauden ja paksu- 
lompakkoisen itsetyytyväisyyden je ne sais guoi, joka leijuu hahmon 
ympärillä kuin aromi.*° 


326 Ward-Jackson 2003, 341. 

Eikä kritiikeissä murjottu pelkästään veistoksia, vaan toisinaan 
myös niiden tekijöitä. Jennerin muovaillut William Calder 
Marshall sai osakseen poikkeuksellisen kovan postuumin tyr- 
mäyksen: 


[- -] Marshall ei ollut suuri kuvanveistäjä. Hän oli mies, jolla oli joitakin 
todellisia filistealaisia kykyjä, mutta ei sen enempää runoutta, mielikuvi- 
tusta tai klassista aistia kuin on lehmällä. Täytyy ihmetellä, kuinka tämä 
järkevä jokapäiväinen ihminen on koskaan yrittänyt toteuttaa jotain 
ideaaleja tai tarttunut muovailuvälineeseen; tai miten hän, kun sitä yritti, 
koskaan onnistui senkään vertaa kuin teki.” 


Monumenttien mukana syntyi väistämättä monumenttikritiikki. 
Kysehän ei ollut enää yksityistä tiloista, suljetuista gallerioista tai 
hovirakennuksista, vaan julkisesta ja jaetusta kaupunkikuvasta, 
mikä kutsui mielipiteitä myös heiltä, jotka eivät olleet taiteen suo- 
sijoita tai asiantuntijoita. Aikalaiskritiikki saattoi lukea veistoksista 
seikkoja, jotka pakenevat tämän päivän katsojan silmää. 

Tyypillistä oli yksityiskohtien tarkkaaminen, Detailnaturalis- 
mus, jolla osoitettiin taiteilijan puutteita. Schwanthalerin Frank- 
furtiin tekemää Goethe-patsasta esimerkiksi moitittiin manttelin 
väärästä napituksesta ja kömpelöistä saappaista. Toisaalta paljas- 
jalkaiset salonkiveistokset eivät aina päässeet sen helpommalla; 
Randolph Rogersin Nydiaa katsonut kriitikko valitti, että varpaita 
ei ollut karakterisoitu” Eniten katsojia alkoi kuitenkin ärsyttää 
lisääntyvien monumenttien kaavamaisuus. Yksi jalustallaan seisova 
kirjailija ei enää sanottavasti eronnut toisesta, hengen jättiläisen 
tunnusmerkistöstä oli tullut klisee. Vuonna 1858 Deutsches Kunst- 
blattiin kirjoittanut kriitikko sanoi suorat sanat Johann Halbigin 
Ansbachiin tekemästä runoilija Platenin patsaasta. 


327 Gunnis 1964, 56. Luonnehdinnan tekijäksi on ilmoitettu C. B. Scott. 
328 Mittig 1972, 284. 
329 Rogers1971, 38. 

William Calder Marshall ateljeessaan. John P. Mayall, Artists at Home, 
1884. 


Se sorminäppärä hengettömyys, jolla tämä taiteilija tuo päivänvaloon 
monumentin toisensa jälkeen, ei pettänyt häntä tälläkään kertaa. Il- 
meetön pää, joka yltää ainoastaan melko proosalliseen näköisyyteen 
(ja pistää lisäksi silmään epäsuhtaisen kokonsa vuoksi), asennon 

mitäänsanomattomuus, koko skemaattinen käsittely sopivat kyllä yhteen, 
mutta eivät taiteilijamonumentin ideaan. Mestarin tarpeiden mukaisesti 
runoilijalla täytyy välttämättä olla viitta, eikä voi olla huomaamatta, mi- 
ten huolellisesti hänet on opetettu pitämään huolimattomasti kirjoitettu- 
ja papereita vasemmassa kädessään. Valu toistaa tämän kaiken suurella 
mestaruudella; pronssivalimomme ja sen urhean esimiehen Millerin 
saavutukset on jälleen tunnustettava. Mutta mitä se auttaa? Esteettinen 
vaikutelma ei sillä parane. Seistessäni tämän Platenin edessä ajattelin 
itsekseni: saahan sitä edelleen toivoa tulevansa ylistetyksi saksalaiseksi 
runoilijaksi, vaan entä jos ehtona on päätyä Halbigin ikuistamaksi — 23° 


Sjöstrand oli Münchenissä Platenin valmistumisen ja esittelyn 
aikaan. Kenties hän luki vanhemman kollegan saaman ryöpytyksen 
ja pohti sitä vasten myös oman monumenttinsa perimmäistä ideaa 
ja esteettistä vaikutelmaa. Porthan poikkeaa monessa suhteessa 
aikakautensa keskinkertaisista muistopatsaista, ennen muuta sitou- 
tumalla vanhempaan tyyli-ideaaliin. Tämän voi tulkita Sjöstrandin 
taiteellisen ajattelun jälkijättöisyydeksi tai sitten, kuten haluan us- 
koa, tietoiseksi valinnaksi, jonka perusteena on kuvitelma Porthanin 
aikakauden ihanteista. Näin lukien Porthan ei olisi vain monument- 
ti henkilölle vaan myös tietylle historialliselle ajattelutavalle, jota 
veistos ilmaisee. Olennaista on kuitenkin se, että Sjöstrand saattoi 
toteuttaa tämän kaiken vilpittömyydellä, joka on mahdollista vain 
silloin kun asioita tehdään ensimmäistä kertaa. Muovailemalla 
suomalaiseen kaupunkitilaan jotakin täysin uutta (vaikkakin van- 
hahtavaa) hän pystytti monumentin myös omalle pioneerityölleen. 


Kansallismonumentti? 
Münchenin Promenadeplatzilla seisoo kaupungissa toimineen 


myöhäisrenessanssin säveltäjän Orlando di Lasson monument- 
ti. Sen muovaili Carl Eneas Sjöstrandin opettaja, Münchenin 


330 Deutsches Kunstblatt December 1858, 321. 

Max Widnmann, Orlando di Lasso, pronssi 1849, Miinchen. Kuva: Jyrki 
Siukonen 2022. 


taideakatemian professori Max Widnmann ja valmisti vuonna 1849 
kaupungin Kuninkaallinen valimo. Ohikulkija saattaa vilkaista 
ylös pronssiseen hahmoon, mutta todennäköisemmin huomion 
varastavat kymmenet patsaan jalustaan liimatut Michael Jacksonin 

kuvat, koristeet ja kukkaset. Yhden muusikon muisto on vaihtunut 
toiseen, aavistuksen värikkäämpään.®' Orlando di Lasson karneva- 
listinen ilmiasu johdattaa kysymään, mikä on monumentin parasta 
ennen -päiväys. Miten laajalti juhlittiin vuonna 1594 kuolleen sävel- 
täjän muistoa edes patsaan paljastamisen aikaan 1800-luvulla, kun 
musiikkityylit olivat jo toiset? Pystyyn jähmettyneiden sävelten 
äärellä on sopiva miettiä myös niitä aatteellisia perusteita, joiden 
vuoksi monumentteja aikoinaan pystytettiin. Julkisella teoksella 
saattoi olla monta päällekkäistä funktiota, joista taideteoksena 
oleminen on vain yksi.” 

On tulkittu, että Fredrik Cygnaeus, jonka innostuksesta Sjö- 
strandin teos syntyi, keksi myös ajatuksen kansallisesta muisto- 
merkistä. Koska lehdistössä Porthanin patsas julistettiin sellai- 
seksi jo tammikuussa 1857, siis puolitoista vuotta ennen kuin SKS:n 
johto oli edes päättänyt sen tilaamisesta, täytyy ennakkotieto kai- 
keti lukea osaksi Cygnaeuksen kampanjointia. 


Ensimmäisen Suomen vierailunsa aikana hra Sjöstrand ei ole ainoastaan 
ohjannut opiskelijoita ja valmistanut tilausteoksia, vaan on myös saanut 
valmiiksi mallit Kullervosta kehdossa katkomassa kapalonsa sekä Port- 
hanin patsaasta istuvassa asennossa. Sopii toivoa, että hra Sjöstrandille 
tulee tilaisuus täydessä mitassa toteuttaa nämä taideteokset, joista eten- 
kin Porthanin patsas lupaa tulla ylevimmän tyylin mukaiseksi kansallis- 
monumentiksi [nationalmonument]. Se on tarkoitus valaa pronssiin ja 
on ehdotettu pystytettäväksi Porthanin haudalle.3+ 


33 


Alkuperäinen Orlando di Lasso tärveltyi toisen maailmansodan pommituksissa, 

uusi valos on vuodelta 1958. Monumentti on toiminut Jacksonin muistopaikkana 

tämän kuolemasta 2009 lähtien ja se on esitelty myös lukuisissa Münchenin 

matkaoppaissa. Meinardus-Stelzer 2018, 140-142. 

332 Lars Berggren näkee 1800-luvun monumenteilla kolme samanaikaista funktiota: 
statusesine, propagandan väline ja taideteos. Berggren 1999. 

333 Tolvanen 1952, 11, 83; Viljo 2012, 34. 

334 Romoald, Äbo Underrättelser 13.1.1857, 2. 

Carl Eneas Sjöstrand, Porthan, pienoismalli, kipsi 1859. Kansallisgalleria. 
Sjöstrand valmisti patsaan paljastusjuhlaan myytäväksi kipsisiä malleja. 
Kolme kappaletta on säilynyt. 

Ajatusta kansallismonumentista toistivat seuraavina vuosina muut- 
kin tahot. Tammikuussa 1860 Papperslyktan huudahti poliittisesti 
uskaliaasti, ettei muistopatsasta pystytetä vain Porthanille, ”vaan 
myös suomalaiselle patriotismille, suomalaiselle kansakunnalle!” 
Helsingfors Tidningar taas kysyi retorisesti, miten on ylipäätään 
tullut mieleen juuri hänelle pystyttää kansakunnan muistomerk- 
ki, mutta päätti kuitenkin, ettei edes yli 10 000 ruplaan nouseva 
kustannus saa olla asian esteenä: ”[- -] niin köyhä ei Suomi ole, 
etteikö se voi pystyttää ensimmäistä kansallismonumenttiaan 
[nationalmonument] ensimmäiselle historioitsijalleen, miehelle 
jonka työssä se ensimmäistä kertaa löysi varhaisaikansa ja tunnisti 
itsensä’ Myös uudemmassa tutkimuskirjallisuudessa Porthan on 
luettu ainakin nimellisesti kansallismuistomerkiksi.*” Sitä Portha- 
nista ei kuitenkaan koskaan muodostunut. Hahmo ei ollut alun 
alkaenkaan kansalle tuttu eikä ole sellaiseksi tullut. Vaikka rahaa 
patsaaseen kerättiin ympäri maan ja jalustassa mainitaan ”kaikki 
Suomen kansa” jää epäselväksi oliko vuonna 1864 kansaa itsestään 
tietoisena oliona olemassakaan. Monumentilla ei juhlittu kunni- 
oitettua johtajaa tai sankaria eikä se pitänyt elossa kansakunnan 
kannalta merkittävän tapahtuman muistoa. Se ei edes ilmaissut sen 
kummemmin kansakunnan ihanteita. Nimenomaan näitä piirteitä 
on luonnehdittu kansallismonumentin tunnusmerkeiksi. 
Voidaan tietysti sanoa, että kuvanveiston tuella nostatettu suur- 
mieskultti, joka etenkin Saksan alueella kukki lukuisina Goethen 
ja Schillerin patsaina, istutettiin Porthanin mukana Suomeen. 
Mutta suurmieheksikään professorista ei ollut. Sellainen saatiin 


335 ”Minnestod ät Porthan”, Papperslyktan 2.1.1860, 2. Patsashanke ei ollut avoimen 
poliittinen, mutta herätti valtakoneistossa joitakin arveluita, ja SKS joutui selit- 
tämään hankkeen tarkoitusta. Valkonen 1989, 34. 

336 ”Porthans Minneswärd”, Helsingfors Tidningar 3.1.1860, s.p. [2]. 

337 Lindgren 2000, 11, 23, 29; Lindgren 2007; Viljo 2012, 41. 

338 Pohlsander 2008, 13. Laajemmin kansallismonumenteista, joita pystytettiin Sak- 
sassa, ks. Nipperday 1976 [1968], joka jaottelee monumentit eri tyyppeihin. Ks. 
myös Ellenius 1971, 50-103, sekä Pariisiin, Berliiniin ja Lontooseen pystytettyjen 
kansallisten monumenttien vertailuna Rausch 2006. 

339 Klinge 1989, 96; Viljo 2012, 34; 43. 

vasta runoilija Runebergistä, jonka patsaalle myös määriteltiin 
keskeisempi paikka pääkaupungin esplanadilla. Porthanin hahmon 
satunnaisuus, johon jo alussa viittasin, tuotti kolossaalisen muisto- 
patsaan unohdukselle. Enää ei Runebergiäkään lueta, mutta hänet 
sentään muistetaan tortusta. Porthanilla ei ole edes sitä. 

Maine haalenee ja aikakausien arvostukset muuttuvat, siinä ei 
ole mitään uutta. Unohdetun henkilön muistomerkkikin unohtuu, 
mutta samalla myös vapautuu: muiston velvoitteista päästyään se 
saa olla itsenäinen plastillinen taideteos, jos suinkin siihen kyke- 
nee.*#° Kaikista monumenteista ei ajan hampaan purtua paljastu 
kestäviä taiteellisia arvoja, joten Porthan on tässä suhteessa poik- 
keus. Se on Suomen hienoin uusklassistinen pronssiveistos. Kil- 
pailijoita on todella vähän, se tiedetään, mutta tämä ei pienennä 
Porthanin arvoa. Taideluomana Sjöstrandin työ kuuluu kansain- 
välisestikin ajatellen aikansa merkkiteosten joukkoon. Monumen- 
tin ilmeinen melankolisuus tekee siitä myös omaperäisen - vas- 
taavaa tunnerekisteriä ei toisilta löydy. Katsoja päättäköön, onko 
tämä kuvanveistäjän ansioita vai ilmentymää kansallisen projektin 
syvemmästä pohjavirrasta. Juhlapuheiden hiljennyttyä patsas jäi 
lopulta vieraaksi myös sen tilanneille." Aidosti kansalliseksi mo- 
numentiksi ja ”omaksi” koettiin vasta vuonna 1885 suurin juhlalli- 
suuksin pääkaupungissa paljastettu Runeberg, jonka kotimaisesta 


340 Muistamisen problematiikasta, kansasta ”fiktiivisenä yleisönä” sekä veistosten 
elinkaaresta ks. Lindgren 2000, 11-13. 

341 Patsaan paljastuspäivän (9.9.1864) juhlapuhujana toiminut Elias Lönnrot pyrki 
vain selittämään (Snellmanin jo 1861 ilmestyneen kirjoituksen tavoin), kuka Port- 
han oli, toisin sanoen ohitti kokonaan itse muistomerkin. Cygnaeus sentään mai- 
nitsi puheessaan ”tämän patsaan, sellaisena kuin taiteilijan luova henki on sen 
mielessään kuvaillut”. Cygnaeus 1907, 317. Kun kaksi kuukautta paljastuksen jäl- 
keen marraskuussa 1864 patsaan äärellä juhlittiin Porthanin syntymäpäivää, ei 
SKS:n väkeä enää näkynyt, vaan hengen nostatus jäi täysin paikallisten huoleksi, 
ks. Turun museokeskuksessa olevat J. Reinbergin valokuvat tapahtumasta, saa- 
tavilla https://www.finna.fi.. Aiemmassa kirjallisuudessa nämä kuvat on erheel- 
lisesti nimetty dokumenteiksi patsaan paljastuksesta tai sen jälkeisestä päivästä, 
esim. Wennervirta 1939, 169; Valkonen 1989, 35; Sulkunen 2004, 117 ja Siukonen 
2018, 82. Tarkemmin katsoen puiden lehdet ovat jo pudonneet, eikä juhlakoris- 
teluja sen paremmin kuin helsinkiläisiä näy missään. 

Turkulaisia patsaan äärellä Porthanin muistopäivänä marraskuussa 1864. 
Valokuva: J. Reinberg, Turun museokeskus. 


tekijästä oltiin ylpeitä - nimikin kun oli sattumalta Runeberg; 
”Hän lunasti odotukset kansallisrunoilijaan verrattavissa olevasta 
kuvanveistäjästä”>* 


342 Lainaus Ilvas 1990, 71. Ajatusta runoilijan pojasta ja patsaan tekijästä Walter Rune- 
bergistä kansallisveistäjänä on pidetty elossa ainakin kirjan otsikossa: Lars Ny- 
berg, Nationalskulptören Walter Runeberg. Borgä 2008. 

Porthanin taiteellinen arvo 


Nimeämällä Porthanin hienoksi ja aikakautensa parhaiden jouk- 
koon kuuluvaksi esitän väitteen sen kuvataiteellisesta merkitykses- 
tä. Asia vaatii kuitenkin vielä pienen täsmennyksen. Tutkimukseni 
alusta alkaen olen keskittynyt Porthanin istuvaan hahmoon ja 
ohittanut patsaan jalustan ja siihen upotetut viisi pronssireliefiä. 
Ne ovat yhtä lailla Carl Eneas Sjöstrandin työtä ja saivat paikkan- 
sa osana teoksen konseptia viimeistään elokuussa 1859, jolloin 
ne lueteltiin SKS:lle lähetetyssä kirjeessä.’® Reliefeillä oli selvästi 
tarkoitus laventaa monumentin narratiivia, toisin sanoen tuoda 
mukaan sellaisia ohjelmallisia lisiä, jotka pelkällä istuvalla hah- 
molla jäivät kertomatta. Sjöstrand muovaili viimeiset reliefit pa- 
lattuaan Roomasta Müncheniin sopimaan Porthanin valamisesta. 
Lopputuloksesta tuli kuitenkin sekava ja laadullisesti ailahteleva. 
Varsinkin etusivun Suomen vaakunaa vartioiva puttopari (”geniuk- 
set”) ja pohjoissivulle istutetut Porthanin oppilaiden Tengströmin 
ja Franzenin ankeat profiilikuvat heikentävät kokonaisuuden 
taiteellista tasoa. Eteläsivun uusklassistiset allegoriat ovat kon- 
ventionaalisia, mutta rikkaammin muovailtuina ne tuntuvat myös 
vähemmän häiritseviltä.34* Olen kuitenkin pitänyt tärkeänä katsoa 
istuvaa Porthania sellaisenaan. Mielenkiintoni kohteena ovat siis 
olleet pääasiassa veistoksen plastilliset ominaisuudet, muodon ja 
tilan hallinta. Tarkastelukulma on moderni ja alleviivaa veistoksen 
itsellisyyttä ja riippumattomuutta ulkotaiteellisista tarkoituksista. 
Se on nähdäkseni ainoa tapa katsoa ja arvottaa Sjöstrandin teosta ja 
myös arvioida hänen taitavuuttaan kuvanveistäjänä. Uusklassismin 
monumenteissa tyylikeinot perustuivat, kuten edellä on todettu, 
pieniin asentojen ja yksityiskohtien variaatioihin. Myös Porthan 


343 Sjöstrandin kirje 18.8.1859, luettu SKS:n kokouksessa 7.12.1859. SUOMI 1860, 307- 
308. Ensimmäiset luonnokset muotokuvareliefeistä Sjöstrand oli esitellyt Hel- 
singissä ennen lähtöään Müncheniin vuonna 1857. Nervander 1900, 375; ks. myös 
”Skulptur”, Helsingfors Tidningar 30.9.1857, 1. 

344 Reliefeistä tarkemmin Nummelin 1974, 40-41; Viljo 2012, 40-41. 

on muunnelma teemasta. Se, missä määrin Sjöstrand onnistuu, ei 
kuitenkaan riipu siitä, ketä veistos esittää. Porthan on Porthan vain 
nimellisesti, veistos se on täysimääräisesti. 

Porthanin parhaat ominaisuudet ilmenevät uusklassismin perus- 
elementeissä eli asennon hallinnassa ja draperian käsittelyssä. Näi- 
den lisäksi on syytä kiinnittää huomiota yksityiskohtien käyttöön 
muodon ilmaisemisessa. Teos on vahvasti frontaalinen, eikä tuolin 
taakse kiertäminen paljasta hätäisesti katsoen mitään kiinnostavaa. 
Sjöstrand kuitenkin poikkeaa muista aikansa veistäjistä siinä, että 
hän aloittaa draperian rakentamisen hahmonsa selkäpuolelta. Viitta 
tai kaapu on heitetty tuolin selkänojan yli, mistä se jatkuu istujan 
takapuolen alle ja edelleen tuolin (istujasta päin katsottuna) oikealle 
kädensijalle ja taittuu vastapuolella vasemman jalan päälle. Nimen- 
omaan tuolin selän ylittäminen on Sjöstrandin ”uutuus? jota toiset 
eivät olleet käyttäneet. Tarkemmalla katsomisella veistoksen tausta- 
puoli onkin tavanomaista monikerroksisempi. Ratkaisu kuitenkin 
kasvattaa viitan kokoa ja veistoksen etupuolella tekijä saa laskostella 
sen liepeitä kaksin käsin. Istujan oikealla sivulla laskosten määrä 
ja muodot tuottavat lähes barokkista mutkikkuutta - Sjöstrandin 
mieltymys liioiteltuun draperiaan oli nähtävissä jo Kullervon kapa- 
loissa. Lopulta viitta laskostuu veistoksellisen perinteen mukaisesti 
hahmon vasemmalle reidelle. Vaikutelma on vanhan oloinen, mutta 
itse asiassa viitan pudottaminen istujan hartioilta on sekin moderni 
”uutuus”. Ratkaisu, joka paljastaa istujan takin kokonaisuudessaan, 
tulee lähimmäs Thorvaldsenin luonnosta toteutumatta jääneeseen 
Goetheen (ks. edellä sivu 71). Senhän Sjöstrand varmastikin näki 
Kööpenhaminassa ollessaan. Saksalaisrunoilijan päähän asetet- 
tu laakeriseppele kannattaa niin ikään huomata, sillä sellainen oli 
mukana myös Sjöstrandin Porthanin ensimmäisessä luonnoksessa. 

Toinen kohta, jossa Sjöstrand mielestäni osoittaa omaperäisyy- 
tensä ja oivalluksensa muodosta, ovat takin huomiota herättävät 
napit. Niiden kuusisakaraiset tähtikuviot on työstetty harvinaisen 


345 Thorvaldsenilta Sjöstrand haki myös Väinämöisen soitto -friisin hahmojen asen- 
not, ks. Ervamaa 1981, 103-106. 


180 


https://doi.org/10.21435/tl.281 


PORTHANIN TAITEELLINEN ARVO 


yksityiskohtaisesti, mikä saattaa johtaa ajatukset symboliikkaan 3** 
Nähdäkseni olennaista ei kuitenkaan ole nappien kuvio, vaan nii- 
den muodostama polveileva ”tähtiketju”. Ylhäältä kauluksen vieres- 
tä kulkee kahdeksan napin rivi alas oikean reiden päälle. Jokaisen 
tähti on kuitenkin kallellaan eri suuntaan ja ilmaisee näin kehon 
asennon ja siihen mukautuvan avoimen takin muotoa. Kohotetun 
oikean hihan kolmesta napista muodostuu tämän ylle pienempi 
vastakaari. Uskon, että Sjöstrand on tutkinut Münchenin valimolla 
kipsivalosta Ernst Rietschelin Goethe-Schiller monumenttiin, jossa 
Goethen takin napit pistävät silmään. Goethe kuitenkin seisoo ja 
hänen komeasta nappirivistöstään ei muodostu sellaista kiertyvää 
avaruudellista kaarta kuin on Porthanilla. Se erityinen vaivan- 
näkö, jonka Sjöstrand on halunnut uhrata hahmonsa nappeihin, 
tuo teokseen hienovaraisen ja hallitusti esitetyn plastillisen argu- 
mentin. Avonainen takki ja sen alla näkyvä liivin nappien suora 
rivi jakavat istuvan hahmon vartalon passiiviseen vasempaan ja 
aktiiviseen oikeaan puoleen. Sjöstrand kiinnittää näin sekä veistos- 
hahmon että katsojan huomion kynää pitelevään oikeaan käteen, 
jonka mietteliäs liike on pysähtynyt tähtien kaarelle. 

Tällainen luenta perustuu ajatukseen veistoksen muodossa ja 
yksityiskohdissa ilmaistusta runollisuudesta. Vasta-argumentteja 
on helppo esittää, runollisuudelle kun ei ole määritelmää. Mut- 
ta parempi näin, sillä kansalliseen tarinaan kahlittuna Porthan 
kutistuu vain kulttuurihistorialliseksi kuriositeetiksi ja kuivaksi 
muistutukseksi siitä, että ymmärtääksemme jotain monumentista 
meidän tulisi palata kysymykseen kuka ja mikä Porthan oli. Ja sii- 
tähän tämä kirja on pyrkinyt pyristelemään irti. Taidettahan tässä 
katsotaan. Omalla tavallaan sen ymmärsi myös koko hankkeen 
alkuunpanija Fredrik Cygnaeus. Nostattavassa paljastuspuheessaan 
hän totesi monumentista näin: 


Kun ihmiset joutuvat epätoivoon elämän vaikeuksissa, kun he väsyvät 
eivätkä heidän mielestään he itse eivätkä ne harrastukset, joita he ajavat, 


346 Viljo 2012, 39-40. 

edisty, silmätkööt he silloin tätä muistopatsasta ja palauttakoot mieleen- 
sä, miten se mies, jolle tämä patsas on pystytetty, sen ansaitsi. 


Ottamatta mitään pois Porthanilta vaihtaisin tuohon ainoastaan 
lopun: ”miten he, jotka tämän patsaan valmistivat, kunnian an- 
saitsevat”. Jos vanhan vaskityön hahmo ei pyyhikään mielen päältä 
arkipäivän ahdistuksen aihioita, niin siivittää se vielä mietteet to- 
viksi toisaalle. Seisoessani Porthanin edessä on kuin suussani tun- 
tisin Rooman studiolla leijuvan kipsipölyn ja aistisin Münchenin 
pronssivalimon kurkkua kuivaavan kuumuuden - on aika nostaa 
malja sinulle, Sjöstrand. 


347 Cygnaeus 2009, 348. Suomentajaa ei mainita. Puheesta on myös vanhempi suo- 
mennos Valvoja 4/1907, 313-317. 

Abstract 


The First-ever. Porthan statue by Carl Eneas Sjöstrand 


The nineteenth century has been called an age of monuments. In 
some places even one piece made a difference. This book isa study 
of the intellectual background and physical making of Finland's first 
public sculpture, the statue of Professor Henrik Gabriel Porthan by 
Carl Eneas Sjöstrand. The idealised but sombre Porthan was born 
under the influence of German neoclassicism. Development on the 
project was slow but sure. The Swedish artist had to be supported 
over three years while he was putting together his first monumental 
piece in Munich and Rome, after which came another three years 
wait before the cast arrived to Finland. The bronze sculpture, 
commissioned by the Finnish Literary Society and raised by public 
subscriptions from people of all classes, was unveiled in the city 
of Turku in September 1864. Finns took some pride in the fact 
that, unlike other nations that had raised monuments to kings and 
generals, here the first place was given to a scholar. In this study 
Sjöstrand's pioneering bronze is placed in a wider context and 
compared with works by his precursors and contemporaries in the 
international sculptor colony of Rome. 

